作為附近返工嘅打工仔 成日都會去中環搵食 每次食完lunch之後 都總有人話去飲杯奶茶 而我每次都和議 早排發現到呢間 真係平得黎又好飲 特別係個有少少鹹味既奶蓋 試完第一次之後 我地三日唔埋兩日就黎買 差唔多試曬佢地唔同茶既口味 最令我念念不忘的 都係呢杯唔多甜既 伯爵玫瑰奶蓋茶 兩樣都係我鐘意嘅嘢 加埋奶蓋 perfect池 仲記得第一次黎到既時候 我竟然唔記得加奶蓋 然後我就一連幾天都話要黎飲 鐘意奶蓋鐘意到 我竟然試過問店主可唔可以要杯50%的奶蓋


星期日無野做 去左試呢間樓上cafe 喺instagram見到啲蛋糕 想試好耐 叫左流心紫薯蛋糕 + 栗子卷蛋 推介紫薯蛋糕 質地濕潤而且一切開個流心效果好澎湃 夾住係中間嘅紫薯唔太甜得黎幾滑 個栗子卷蛋就普通 味道比較淡 週末去特別多人 等左15-20分鐘 特別係cafe地方比較細 同一時間 坐到10-20人到 我地發覺比較多女仔去 九成都係 可能同我地一樣 去傾偈打卡 老闆娘態度非常好 值得讚 會介紹好食嘅蛋糕同飲品  而且會得閒問下有無野加


早排新年去食聰嫂 好似好耐無試過新年係咁熱架啦 熱到我忍唔住要著短袖 食完個開年飯 就去左聰嫂食佢個 龍眼冰 次次去親都必食依個 最鐘意佢真係好真材實料！ 龍眼冰入面有滿滿既龍眼肉 加上佢又唔係好甜 而係好自然既龍眼清甜味 加埋啲椰果 水晶珠 食個時更加有口感 好似食完都唔會肥咁 好fresh


呢一間咖啡真係好高質！ 未入到去已經比佢濃濃既咖啡味吸引左 之前試過佢哋嘅matcha latte 抹茶味好龍而且唔會過甜 今次就試左佢個 Spanish Latte 雖然真係價錢有啲貴 差唔多係連鎖店嘅一倍半甚至兩倍 但飲落咖啡味好香濃 一啲酸味都無 都好香滑 得閒chill下  買杯坐係度同朋友吹下水都係唔錯既選擇  最近佢哋喺西環開咗分店 聽講有海景  望住個海一路飲咖啡一定好寫意 不過一定好多人 所以我都係買返呢間算 等遲啲小人啲 或者平日就到時間 先去嗰度慢慢坐


大家仲記唔記得 霸嗎拉麵啱啱喺尖沙咀啱啱開張嘅時候 長期都有條人龍喺嗰條斜路排隊 我每次就喺對面街望住好多人 就算幾想食都放棄 好彩我唔係特別鍾意食拉麵 最近有一次行過 因為熱潮過咗咁耐 已經唔使再排隊 叫左佢哋出名嘅雞白湯拉麵 仲有豚肉拉麵 雞湯湯底比起一般嘅豬骨湯底冇咁油膩 我特別鍾意雞叉燒 唔會好似平時食開嗰啲豬肉叉燒咁有一舊舊肥膏 佢哋嘅拉麵亦都係我鍾意嘅幼麵 雖然唔係話好食到令人嚇親嗰種 但係有下次嘅！


下次試餃子 我覺得一間拉麵店除咗拉麵要好食之外 餃子亦都要有返咁上下水準


小店推介 比起食連鎖快餐店或者大集團嘅餐廳 我更加鍾意周圍發掘香港嘅小店 好多時都會有驚喜！ 好似今日咁比較得閒 所以中午個時特登去左北角搵朋友食飯 朋友推介話依間啲牛肉麵真係好好食 試完之後發現佢冇介紹錯！


個湯底真係好好味 湯底係牛骨湯黎 味道好惹味好濃  但又唔會見到有一層油係面 我覺得以一碗牛肉麵來黎講湯底係精粹 所以通常個湯底好味 成碗面都唔會差得去邊 除非啲面林晒或者牛肉勁難食嘅啫 不過都好少會發生 但啲牛肉我就覺得乾左少少 如果佢轉左做肥牛就perfect了 比起台灣牛肉麵 我更加鍾意呢種清淡啲嘅牛肉麵 感覺冇咁肥膩


聖誕新年期間太多好戲上演, 商場睇完戲都特別多人食飯, 突然醒起呢邊有間泰國野, 之前食過唔錯.佢呢度既沙冰係好多人飲, 不過今日沙冰機壞左, 所以叫左另一款試下.椰汁涼粉冰都好大杯, 椰汁唔會好甜, 清新既感覺, 仲有幾多一塊塊既涼粉, 夠晒口感.


想食少少蔬菜, 所以要個豬頸肉炒芥蘭, 豬頸肉唔會好乾, 夠軟腍. 份量都唔少, 芥蘭唔苦夠爽口.  仲有要左個泰式芒果絲脆炸鱸魚, 呢款之前食過好味, 份量又足.面頭既芒果絲係凍凍地, 所以入口有D似食緊沙律, 好醒胃.


下面既炸鱸魚已經拆骨起肉, 每舊都炸得好香口, 外脆內嫩.


疫情之後好多餐廳都好早收，同朋友睇完戲都已經成十點，苦惱緊去邊度食野。好彩睇openrice見呢間餐廳收半夜四點，咁就啱晒我地可以一路食一路傾。夜媽媽最啱食重口味既麻辣雞煲，個煲一上枱已經非常香，再炒一下更加惹味。


食落麻味豐富，同出面其他雞煲好唔同。雞件夠滑，每件都啖啖肉。另外叫左熟食，自家製脆香雞軟骨，夠乾身，個皮唔會好油既感覺。有少許蒜香味，香口野最啱宵夜食。冷盤有特色白滷水拼盤，有鴨件，腎，腸等等，滷得好入味，酸酸地送埋酒一齊食最啱最開胃。


一路慢慢食食到半夜，而家香港真係好少有開到咁夜既餐廳。


終於等到開放晚市堂食, 急不及待跟舊同事聚一聚, 公司附近的既潮式酒家, 平時食都唔錯, 今次試下晚市先.太耐無堂食晚市, 今晚一於豪一豪佢, 侍應介紹將近失傳既潮式名菜, 叫堂灼響螺片, 係潮州菜既手工名貴菜式.


響螺都好大隻, 手臂咁長, 侍應先比我地望下, 之後再拎入廚房打爛佢, 隔左一陣, 螺肉已經片好一片片, 每片都好肥大肉厚, 斤兩十足.  跟手就響面前幫你灼, 沙煲入面仲放左雞, 火腿等等既上湯, 輕輕既一灼, 大約八鈔左右, 來回拖拉, 熟度剛好, 即刻上碟.


一放入口, 口感極爽脆, 無加任何調味, 濃郁既海鮮清甜味慢慢滲出, 非常新鮮, 令人一食難忘.另外仲食左凍花蟹, 又係夠大隻, 橙紅外殼賣相不俗. 凍蟹咬落一絲絲既肉質, 扎實夠鮮甜.


去完沖繩都幾個月了, 果度真係好多出名既食物, 有苦瓜, 海葡萄, 黑糖, 紅芋,蕎麥麵等, 一次旅程都食唔完.今日午餐地方竟然有沖繩苦瓜, 二話不說就決定揀呢個苦瓜炒豚肉定食. 沖繩苦瓜脆綠, 切得不會太薄, 食落有咬口, 爽脆的.


至於味道甘甘甜甜, 不會有苦澀味, 平時無食苦瓜既同事都話好易入口, 而且加左蛋一齊炒, 更提升甜味.豚肉亦夠軟嫩, 唔韌, 很香的肉味.食完令我更回味沖繩美食, 下次會再黎回味.


約埋幾個朋友出黎食飯, 想慢慢傾所以去左食小菜, 飲番杯. 天氣熱想刺激下胃口, 要左個銀紙香辣串串蝦, 用張錫紙焗住咁煮, 到上枱既時候先拆開. 配料好多, 有大辣椒, 芫西, 大蔥, 芝麻等, 好惹味.


D蝦好大隻, 蝦頭仲有好多蝦膏, 好鮮甜. 蝦身肉質好彈, 好爽口. 果D辣味入晒味, 但唔算好辣.另一樣開胃小菜要左梅仙子小鮮肉, 小鮮肉係豬肉, 啖啖肉有肉鮮味, 唔係雪藏肉, 梅味入晒味, 酸酸甜甜易入口, 夏天好合適, 而且細細舊食落無咁易飽濟.


仲有好多款私房小菜未嚐試, 遲D會再黎.


學校長假期, 跟姪女黎到大本營放電, 玩到肚餓就響大食代食D野繼續玩, 呢度有唔同款式既野食, 各自選擇, 我就揀左港式車仔麵, 三款餸都係36蚊, 四款就40蚊.要左肥牛, 鹵水雞翼, 豆卜同咖哩魚旦, 配河粉肥牛唔會係好薄果D, 食落有咬口, 唔會太肥, 肉質唔鞋.


鹵水雞翼有驚喜, 鹵色夠入味, 唔會太咸, 雞肉仲保持到嫩滑.咖哩魚旦口感彈牙, 唔算好辣, 咖哩夠香又惹味, 所以豆卜索埋咖哩魚旦既汁更加好味.河粉夠滑溜, 唔係一舊粉果種口感, 淥既時間剛剛好, 唔會太腍.


餸既份量適中, 款款都唔算太少, 唔錯既選擇.


最近公司無咁忙, 多左時間四圍食飯, 約左朋友到九龍城呢間食西餐, 之前食過好味所以再黎幫趁.每人要個主菜, 我既係西班牙黑毛豬扒, 一咬入口, 肉質好嫩, 唔韌. 肉汁豐富, 每咬一口D肉汁已充斥住整個口腔, 肉味濃郁.


帶少少脂肪, 更覺香口, 一D都唔膩.朋友要香草煎雞胸, 肉質厚且豐滿, 但食落唔鞋夠滑, 啖啖肉.  煎至香口好開胃, 香草味唔算太濃, 無搶左雞既鮮味. 兩款主菜份量都十足, 配埋湯, 飲品夠晒滿足.


呢度仲有pizza好出名, 下次會再黎.


同朋友慶祝生日, 食放題選擇較多, 而且又唔會太貴.荃灣而家多左放題選擇, 滿屋以前食過其他分店有信心所以再黎.訂左星期日晚6點, 好彩有訂位, 見到有人walkin要9點先有位, 所以一定要訂位.點餐紙依然精美, 睇圖片已經樣樣想食.


和牛壽司薄薄一片和牛, 半生熟食落特別軟腍, 好滑, 肉味香濃.再黎鹽燒牛舌, 牛舌都幾厚, 不過依然保持軟腍唔韌, 鹽燒唔會過咸, 味道剛剛好.刺身又係樣樣點D, 牡丹蝦好彈牙, 夠晒蝦味. 油甘魚同三文魚夠新鮮, 食落好嫩口.


赤貝同帶子爽口鮮甜.要左幾款炸野, 有芝士, 有榴槤餡, 炸得夠脆口, 唔油夠乾身, 榴槤一食真係好強既榴槤味, 唔漏好好味, 又唔會太甜.椒鹽雞翼夠味但唔會太咸, 幾惹味, 雞翼大大隻, 個皮好香口.


食到差唔多就準備叫雪糕, 平時多數得haagen-dazs同movenpick揀, 但呢度有多兩樣, 最特別有榴槤雪糕, 真係好多選擇.呢度人流非常多, 但都無漏單情況, 唔錯.


放假去左荃灣宜家行街, 行到差唔多6點提早晚餐, 樓下都開左好多新餐廳, 呢間意粉賣點自家製, 之前響網都見過, 雖然鋪頭細細, 不過都幾舒服, 試下先. 自由配搭醬汁同配料, 醬汁分牛豚肉醬, 蒜蓉鯷魚, 煙肉蕃茄, 本菇忌廉, 明太子等, 配料就有10款, 可以隨意加, 每樣唔同價錢.


要左牛豚肉醬+茄子+本菇, 肉醬份量多, 可以撈均一整碟意粉, 味道好濃郁, 而且夠杰.自家製意粉質感好似比平時食既厚, 口感夠. 唔會太腍, 好爽口, 感覺唔錯.配料有茄子, 都幾夠腍同入味, 而本菇加埋落D肉醬里一齊食.


飲品選擇唔算太多, 不過見到有款自家製冰茶, 起初以為凍檸茶, 但飲落似凍橙茶, 好清甜既橙味, 夠fresh, 食意粉食我漏飲呢個一流.另外每位仲送一杯湯, 係鰹魚湯, 咸咸地, 食意粉前飲左幾開胃.


青衣城開左2期, 呢晚黎趁熱鬧睇下有咩鋪頭, 上層都係細型既小店, 最下層有幾間食肆, 價錢都係較大眾化, 所以晚市時間好多人.好想飲珍珠奶茶, 所以入左呢間台式餐廳, 有一般既台式飯餐, 仲有火鍋餐,  都係68蚊, 所以要左古早牛肉火鍋, 仲可以配米粉, 公仔麵, 肉燥飯等等.


黎到個個鍋都幾足料, 材料款式都好多, 雖然料多, 但GAS爐滾得好快好熱, 唔洗等.古早牛肉肉質夠腍, 所以滾起入口更加香口, 而且入味, 肉味香.肥牛唔會太肥, 夠軟嫩, 最正連鴨血都有, 夠滑溜入味, 其他仲有台灣腸, 章魚餅, 新鮮無雪藏味.


滾起之後個汁好濃, 但唔會太咸, 滾到樣樣都入晒味, 一人鍋唔錯.驚唔夠飽要埋肉燥飯, 肉燥好香, 唔會太濕, 撈埋白飯已經好好味.跟餐要珍珠奶茶, 唔會太甜, 珍珠夠腍有嚼口.


天氣雖然暖番D, 但班好朋友仍然相約打邊爐, 一於奉陪到底.最鍾意黎靚煲皇, 配料多選擇, 切合唔同朋友既口味.雖然多款, 但打邊爐點可以無牛, 肥牛展相對脂肪無咁多, 但入口特別彈牙, 好爽, 感覺無咁肥膩.


牛胸爽名副其實食落真係好爽口, 味道濃郁, 薄薄地好易熟, 呢D部位唔係間間邊爐鋪頭有得食, 真係食得多都唔覺飽. 仲有好正既黑牛柏葉, 又係好爽口既, 就咁淥一淥就食得, 每片都夠大片, 淥完都無縮到好細舊.


湯底就係豬骨皇, 豬骨味道好濃, 唔肥膩, 最怕未食D湯底成層油, 呢個啱晒.


約左朋友拎手信, 佢帶我黎尖沙咀天文台道, 平時好少黎呢邊, 而且仲有條長長既斜路, 唔係佢帶我上黎都唔知上面有餐廳. 不過呢條街無咁多人, 可以靜靜地傾下偈慢慢食.入到呢間浜燒, 好有地道日本FEEL, 因為剛去完日本既浜燒店都係咁上下, 好懷念呢.


...見到D浜燒好想食, 但無奈個FD剛剛感冒初愈, 所以唔敢太熱氣, 所以今晚食得簡單清一點. 點好菜, 餐廳先有蔬菜沙律, 可以點果個醬食, 甜甜地味.去完日本, 迷上左凍蕃茄豆腐沙律, 蕃茄好甜, 新鮮爽口, 加埋豆腐, 口感豐富.


加D胡麻汁提升一下味道已經好夠, 清清地但帶出開胃感, 好過沙律剩係食菜. 之後要左D串燒, 即叫即燒特別惹味. 要左雞腿串, 肉質軟嫩唔乾, 保持肉汁, 帶少少咸味已經好足夠.麵豉燒豬大腸, 無一陣味, 清洗得乾淨, 燒完味道好香口, 脆卜卜既.


鹿兒島黑豚肉, 肉質軟嫩唔韌, 肉汁豐富, 入口juicy, 肉味仲好濃. 雞絞肉冬菇串燒, 雞肉薄薄地加埋落冬菇一齊燒, 冬菇本身多汁, 兩者加起黎好夾, 燒至微微香. 仲有飽肚D既海鮮炒飯, 份量十足, 入面既海鮮料有魷魚, 蝦仔, 蟹子等等, 炒飯唔會太濕, 亦唔油.


雖然好飽, 但點都要黎個甜品, 要個柚子雪葩, 雪葩夠晒凍, 柚子味夠清香, 唔會太甜. 食完熱氣既串燒, 食番呢個甜品可以解下. 食物好味, 個個店員都服務一流, 下次要再黎試下浜燒.


同朋友去完工廠開倉買野, 到附近既悅來坊食埋野, 見呢間評價幾好, 最重要價錢唔會太貴.拉麵款式都有成10款, 選擇好多, 要了牛油拉麵, 真係有一大片牛油, 不過溶掉後唔覺好油, 反而好香. 义燒亦夠大片, 軟腍入味, 粟米亦幾多.


而拉麵麵質好爽口彈牙, 拉麵麵質較粗身, 咬落有口感.剩係一碗拉麵驚好快肚餓, 要多款小食, 有鹽燒五花腩, 一客6大片. 鹽燒咸味剛好, 仲有D黑胡椒香味, 口味較濃, 啱晚餐時食.五花腩唔算太肥膩, 咬落亦夠腍身, 不過外表燒到脆脆地, 好香口.


呢間拉麵店感覺唔錯, 拉麵同小食都好多選擇, 侍應服務亦幾好.


好耐無食泰國野, 特別揸車落九龍城, 不過街無位泊, 所以放響九龍城廣場, 都好方便.響商場一行出黎諗住隨意搵一間, 呢間響街口都幾多人, 價錢大眾化, 所以就食呢間. 炸蝦餅好香口, 但炸得唔油, 外脆內軟, 蝦餅夠彈牙爽口, 好香蝦味, 做小食真係好開胃.


汁燒原隻魷魚筒, 真係夠晒原隻, 由頭到蘇位. 咬落夠軟腍, 一D都唔硬, 有嚼口但唔會咬極唔爛. 而且汁燒好入味, 基本上唔洗點醬汁都夠晒味, 而且魷魚鮮甜.泰式燒牛仔骨, 牛仔骨肉汁豐富, 燒完唔覺乾.


肉味香濃, 食落肉質唔韌, 越食越開胃. 仲有椰汁沙冰, 夠晒冰凍, 椰汁味濃, 唔太甜. 每樣菜式味道都唔錯, 好有水準. 服務亦十分好, 就算食完都唔會催你走.


今日行開荃灣廣場, 唔想食西餐, 所以都係黎返呢間食中菜, 價錢唔算貴又坐得幾舒服. 港人最愛既咕嚕肉, 仲有蜜桃墊底, 呢個咕嚕肉無骨, 啖啖肉. 咬落外脆內軟熟, 肉質唔韌又唔硬. 個汁唔會太酸, 酸酸甜甜好開胃, 仲有蜜桃食落清新.


蟲草花浸白菜仔, 份量都唔算少, 白菜仔好爽口, 新鮮又嫩綠. 仲有D蟲草花, 菇之類, 索左D汁都幾夠味, 唔會太咸, 食落夠健康.雖然唔係幫趁好大銀碼, 但都有紅豆沙做甜品, 好夠沙, 唔會太甜.


約埋班朋友出黎食飯打邊爐, 再黎旺角既靚煲皇, 鍾意呢度用料新鮮又足料.  一早訂左位坐入面, 就算對住個爐都唔覺熱, 冷氣非常充足. 夏天悶熱感覺飽濟, 有款時令, 冬瓜係消暑佳品, 所以一滾起就先食冬瓜, 軟腍爽口, 索埋個湯底特別鮮甜, 好解暑.


夏天唔想食太多肉類, 仲有要左炸魚皮同蓮藕片, 炸魚皮脆卜卜, 好香口, 拖一拖個湯再食好入味. 蓮藕片好爽口, 咬開仍有一絲絲, 啱晒夏天食.其他有手包水餃, 餡料十足, 隻隻都漲卜卜, 水餃餡肉夠嫩滑, 皮夠薄唔易穿.


雪花肥牛脂肪平均, 入口特別嫩滑彈牙, 肉味濃香, 令人回味.肥鵝腸唔覺太肥, 新鮮乾淨, 每條都夠大夠長, 滾完唔會縮埋一舊, 入口特別夠爽.仲有朋友至愛即炸響令, 厚實但咬落非常鬆脆, 唔油膩, 浸湯食更有口感.


約埋幾個舊同事響公司附近飯聚, 揀左日式火鍋任食放題, 大家可以盡情食.除左唔同價既餐之外, 仲可以加39蚊刺身放題, 或者刺身單點. 坐低揀好湯底同咩餐, 168餐有海鮮, 蠔, 青口, 魷魚, 肉食有肥牛, 牛脷, 豚肉同黃金雞.


海鮮好新鮮, 而且都係大大隻, 漲卜卜的.  蠔好滑溜, 蠔味濃郁. 青口同魷魚好彈牙, 鮮甜, 淥耐左都唔覺太韌. 牛脷亦好爽口, 好滑, 味濃, 追加左幾次都係咁正. 豚肉軟嫩且滑, 無鞋口起渣, 有肉味, 脂肪唔算太多.


肥牛又係好濃郁既牛味, 脂肪唔算太多, 彈牙夠滑. 湯底越打越濃郁, 各種肉類更加入味. 嫌肉唔夠喉仲可以出自助bar揀其他丸類, 腸仔之類. 蔬菜, 菇類, 瓜等等都有好多選擇, 其他仲有蘿蔔, 粉絲.


整體食物非常多選擇, 而且肉類無限添, 每次份量都差唔多, 無減少.


響澳門食過卜卜蜆, 有日同FD傾開先知香港都有得食, 太好了, 唔洗過大海隨時都有我食.今晚黎到好多人, 都等左一段時間, 入到去見台台都食緊就知幾多人鍾意食.先要一鍋卜卜蜆, 睇下份量多定少先決定再叫咩.


上枱成煲都好多, 放滿晒, 面頭仲加左辣椒, 蒜蓉, 蔥花等調下味.滾左一陣D蜆終於開口, 應該差唔多熟, 先飲一下個湯, 好鮮甜, 好香蜆既味道, 呢D湯底仲正過果D濃味既湯, 夠天然.蜆肉唔會太瘦太細粒, 夠彈牙好多肉, 濃郁海鮮既鮮甜味, 帶少少辣刺激一下, 好爽.


個FD食貝殼類仲未夠喉, 再要多碟北寄貝, 雖然得兩隻, 但好大隻.  北寄貝可能大隻D, 食落更加爽口, 唔會有嚼唔爛既感覺, 而且好鮮甜.竹笙又係邊爐至愛, 因為吸收晒湯既精華. 竹笙大條, 淥完唔會散晒渦晒, 食落好爽口.


見呢度仲有其他邊爐鍋底, 下次再黎試下先.


海鮮對香港人黎講都算係重要既食材, 香港人已經唔會去西貢鯉魚門果D食海鮮, 想食海鮮當然要食蒸氣鍋, 可以蒸出鮮味又無咁熱氣.約埋三五知己飯聚, 難得見面, 當然食好D, 有人提議黎呢度食蒸氣鍋, 地點方便無異議.


呢度除左主打既蒸氣鍋之外, 仲可以食火鍋, 好多選擇.商議後決定揀套餐食, 多D海鮮又抵食. 先有三文魚刺身, 新鮮軟嫩, 魚脂十足, 先來一個冷盤好開胃.之後開始食蒸氣海鮮, 不過蒸之前侍應會放在粥底既材料, 係南瓜排骨, 材料大大舊.


先蒜紐西蘭刀貝同蟲草鮑魚, 兩者都唔會太細隻, 咬落爽彈, 鮑魚肉質夠厚實.  美國大石蠔真係夠大隻, 肥美漲卜卜, 啖啖海水既咸鮮同蠔味, 感覺一流. 粉絲蒸蟶子又係大大隻, 蒜蓉味豐富, 蟶子鮮甜, 彈牙有嚼口.


蒸和牛片, 侍應有問我地要熟D定無咁熟, 我地要唔洗太熟, 以免太老, 呢度應該5-6成左右. 脂肪唔多, 不過入口腍身而嫩滑, 富肉鮮味. 仲有釀冬菇同蒸什菌呢D蔬菜類, 食完就可以食南瓜排骨粥, 粥底好綿, 好香南瓜既甜味, 排骨煲到夠軟腍.


個餐仲包汽水啤酒任飲, 非常滿足.


好朋友出黎派帖, 佢約黎呢間泰國野, 響寶勒巷某酒店旁地庫, 好易搵.落到黎地方幾大, 好闊落, 啱晒一班人.先要個泰式鳳爪沙律, 無骨鳳爪易食爽口, 味道酸酸地唔太辣, 清新夠開胃.炭燒魷魚, 好多地方既魷魚都燒到好韌, 但呢度出奇地軟腍, 好易咬, 無左咬極唔爛既感覺, 讚.


而炭燒夠入味, 原條份量足, 邊傾邊食不經不覺就食晒.食泰國野無理由唔食咖哩, 嫌蟹食得輪盡, 所以要左咖哩蝦.先試個汁, 辣中帶甜既咖哩, 少少椰味唔太搶, 好香夠滑易入口. 隻隻蝦手指公咁粗, 蝦頭又多膏, 蝦肉爽口彈牙, 點埋D咖哩一齊食仲正.


飲品要泰式珍多冰, 料足唔太甜, 椰味唔算濃, 幾解喝.


HappyFriday同FD睇完戲都成10點幾, 諗住一齊宵完夜先返屋企, 醒起附近呢間靚煲皇收得好夜, 可以邊食邊傾. 睇下餐牌除左邊爐之外, 仲多左好多鍋, 太夜唔想食太濃味, 所以要左沙鍋雲吞雞鍋.


雞件都幾多, 唔會太肥, 入口肉質唔鞋夠嫩滑, 夠入味.雲吞粒粒都好大, 皮夠薄, 咬落外面好滑, 餡料蝦好爽口彈牙.湯底啖啖濃郁雞既香味, 但一D都唔油膩, 飲完亦無口乾, 夠滑溜.另外仲有長腳蟹刺身, 刺身清清地宵夜食最好, 隻隻腳都有手指咁粗, 蟹肉可以原條挑出黎食.


肉質爽口, 鮮甜無雪藏味. 感覺不錯, 唔似放題貨式.慢慢食都成點鐘, 但呢間鋪仍有半數客人, 所以唔驚比人趕.


呢間雞店越開越多, 所以黎開荃灣都會食下, 除左雞之外, 其他韓式食品都好好味.辣炒年糕, 辣味夠易入口, 嗜辣者應該覺得不錯. 年糕煙韌, 雖不至腍, 咬落軟熟, 而且仲幾入味. 除左年糕之外, 仲有韓底魚片, 雞蛋, 蔬菜等等, 全部都入晒辣味.


最驚喜係個底仲有韓式粉絲, 彈牙入味, 辣得夠刺激. 雞蛋卷, 入面有黃瓜, 蘿蔔, 火腿等, 外面一層層蛋, 夠軟熟, 蛋亦幾滑, 入面帶少少芝士, 仲有蛋黃醬, 酸酸甜甜.一客有好多舊, 但食左幾舊都唔覺太飽濟.


仲有韓式特飲鯊魚之淚, 無酒精帶酸酸甜甜, 口感似沙冰, 飲完解左年糕既辣.


放假同屋企人去轉海洋公園, 玩完出番灣仔食飯, 有老有嫩最好揀中菜. 上網睇左一輪, 呢間一出地鐵站隔離就係, 唔洗行咁遠就黎呢度食.爸爸最鍾意食柚皮, 自己好難整得好食而且唔係度度有, 所以有蝦子柚皮一定要叫啦.


呢兩舊柚皮比拳頭仲要大, 又厚身.  密密蝦子鋪滿整個柚皮, 香氣撲鼻. 一切柚皮腍身軟熟, 入口一點苦澀味都無, 細緻嫩滑, 應該花左唔少心機處理.  蝦子個汁濃稠帶黏, 淡淡咸香味, 非常入味. 因為有人唔食牛, 所以要唔到脆炸坑腩, 但有款清湯蝴蝶腩係豬肉黎, 又要左呢款.


腩連筋位夠軟腍, 富肉鮮味, 份量十分足, 清湯濃濃既胡椒香, 清甜帶微辣. 仲有白蘿蔔, 莞西墊底, 簡單烹調已經好好味.完結前仲有桂花糕甜品, 清香桂花味, 齒頰留香.


放假去左千色店血拼, 放完血屋企人話去大鴻輝睇下有咩食, 果棟大廈多D野揀.  雖然祗係6點幾, 但大堂搭lift位已開始出現小人龍, 望下D水牌, 發現原來3樓新開左間日式放題, 一於食呢間, 仲好唔洗排lift.


呢間放題成個3樓全層, 地方非常之大, 卡位一邊落地玻璃向街, 夠開揚. 店員提到任食放題2小時, 除左2本點餐紙之外, 仲有每人1件的雪糕紙, 仲有出面自助沙律bar, 甜品bar, 飲品櫃.非常喜歡咁多飲品選擇既放題, 唔會一味剩係比你飲汽水.


刺身選擇幾多, 大路野有齊. 所以要左三文魚, 吞拿魚, 北寄貝, 油甘魚, 帶子, 牡丹蝦, 赤貝, 玉子, 八爪魚先試下.刺身睇都有晒光澤, 先食北寄貝同赤貝, 夠爽口新鮮, 帶子同牡丹蝦夠彈牙, 幾款魚肉質軟熟, 無雪藏味.


而且份量亦足, 唔會切到好薄.燒物有芝麻雞翼, 外皮好脆且香口, 肉質嫩滑夠入味. 薯絲蝦炸得夠鬆化, 一D都唔油膩, 蝦夠爽口, 口感唔錯. 仲有芝士年糕, 外脆內軟, 煙煙韌韌.燒牛舌薄薄地燒得香口, 唔韌爽口.


燒菠蘿唔會燶晒, 好清甜多汁.仲有超甜牛油粟米, 好香牛油味, 唔油, 粒粒都好清甜, 爽口.之後響出面個凍櫃拎左D甜品, 款款既蛋糕食落好軟熟, 一D都無雪到死實實, 朱古力味香濃, 又唔會過甜, 細細舊可以試幾款.


仲有每人一杯既movenpick雪糕, 而家多左放題有呢款雪糕, 抵晒.食飽早過兩個鐘走, 剛好係7點半前離坐, 每人都係220蚊.另外呢度好多店員, 所以上枱收碟都好快手, 食完一行出去已經全場滿人, 門口仲有人排緊隊.


行到攰搵個地方食飯, 新之城附近好多食肆, 朋友記得呢間潮州野出名. 正宗手打肉丸, 肉丸爽口彈牙, 個湯幾好飲, 有少少胡椒既辣, 唔會太咸, 連埋肉丸一齊食剛剛好.鐵板茄子一上枱真係感受到鐵板既熱力, 熱到吱吱聲.


茄子夠軟腍入味, 燒汁惹味而且豐富, 唔太重味, 不錯之選.要多碟潮式炒飯, 炒飯一粒粒唔會太濕, 潮式原來有菜圃, 肉粒, 蝦米, 魷魚粒等等, 菜圃增加咬口又夠爽, 份量足夠3-4人食.


約左好姐妹食飯, 黎左荃灣商場附近, 呢間西餐好似新開, 未食過又見門口有happy hours飲品買一送一.入到去環境好靚, 木質餐枱同牆身, 軟坐位, 牆上好多掛畫同酒裝飾, 花左唔少心思.頭盤要個蕃茄蓉焗法包, 蕃茄蓉好新鮮, 蔬果既清新味道, 焗法包好脆口, 味道不俗.


Tapas係鐵板燒蒜蓉炒大蝦, 鐵板熱辣辣, 蒜蓉惹味, 未食已經香氣撲鼻. 蝦大隻咬落非常爽口彈牙, 鮮甜有蝦味.仲有係洋蔥薯仔西班牙奄列, 港式奄列食得多, 西班牙未試過. 入面係薯仔蓉加埋薯仔粒, 洋蔥等, 唔會整到一PAT PAT好有感, 有薯味又唔覺好濟, 而且外面煎到香口, 脆脆地, 有特色好好味.


之前見朋友黎過呢間打邊爐, 湯底幾特別又多料, 所以今晚約左朋友飯聚, 大家都決定黎呢度試下.要個椰青雞鍋底, 真係原隻雞響個鍋度, 雞肉夠肥美嫩滑, 唔會滾到老晒. 椰青夠清甜, 唔會太肥膩. 除左煱底既雞, 仲要左個牛拼盤, 呢個牛拼有五款唔同既牛, 分別係和牛, 極上手切牛, 本地肥牛, 牛柳粒同埋牛脷.


和牛分量較少, 所以要食真一點, 唔敢淥得太耐, 入口嫩滑, 確實入口即溶, 平平地既價錢就可以食到和牛好滿足. 而手切牛入口軟滑彈牙, 牛味濃夠juicy, 就算淥耐左都無鞋口.  牛脷亦都好爽口.


另外有手打蝦滑, 蝦滑打得夠均循, 咬落特別彈牙夠爽, 清清地既蝦味, 夠鮮甜.手工雲吞, 皮夠薄, 餡料夠飽滿, 漲卜卜, 大大隻蝦夠爽口.


出街食多數都係食西餐, 間中都想食中國菜, 但中國菜多數祗可去酒樓, 有D悶. 今日行過荃灣廣場, 見到對面街開左呢間新既中菜館, 外觀非常之金碧輝煌, 好有氣派, 起初諗住好貴, 但睇下門外既菜牌又唔算, 價錢係大眾市民可負擔, 一於就試下啦.


連D茶杯碗碟都有名, 而且係傳統公雞樣, 好懷舊.見到盅菜膽雞燉鮑翅都係28蚊, 抵到爛, 唔理咁多一於要左盅先.起初諗住好似碗仔翅咁, 但黎到竟然唔少野, 係一梳梳既非常多, 個湯好潤, 燉得好夠火喉, 唔會太油.


仲有要左蜜桃水晶咕嚕肉, 咕嚕肉雖然普通, 但整得好食都唔易. 個汁酸甜易入口, 排骨炸粉唔太厚, 外脆內軟熟, 好惹味開胃.加個白飯已經係滿足既一餐.


約左朋友睇演唱會, 就響尖東一帶食完飯先. 噴水池果邊人又多又比壓力你快D走, 所以行過少少睇下有咩野食, 無意中發現尖東公園有呢間中菜, 望入去地方幾大, 夠闊落. 朋友唔想浪費時間搵, 所以一於試下.


餐牌中英對照, 應該係方便遊客, 不過睇落簡單易明唔花巧.人氣之選系列, 有款爆炸可樂伴蜜炙义燒個夠好似幾過引.  一黎到係鐵板上熱辣辣, 义燒既蜜汁夠晒惹味, 咸甜味配合得剛剛好. 肉質亦夠軟滑, 帶少少脂肪, 更加香口.


而爆炸可樂係幾粒炸過既波波, 入面包裹住可樂漿, 甜甜地幾得意.仲有個鬼馬龍皇卷, 個名又係好有趣.  其實係油炸鬼上加左D蝦膠再炸. 咬落油炸鬼好脆口, 唔油. 蝦膠好爽, 面頭再加左奇妙醬酸酸甜甜, 好開胃.


食完仲有甜品送, 係桂花糕, 清清地唔甜, 而且賣相好靚.


屋企人生日, 簡單地響美心選購蛋糕, 呢期原來做蜜瓜口味, 為左配合老老嫩嫩既家人, 所以揀左多重口感既蜜瓜千層脆脆.面層係蜜瓜啫哩, 質感唔硬, 軟軟地唔太甜. 之後係海棉蛋糕, 蛋糕軟熟, 清淡既蜜瓜清香, 就算唔鍾意蜜瓜既人都接受到.


中間有層較薄既cream, 少Dcream唔會太漏, 唔錯. 仲有一層朱古力脆脆, 好香既朱古力味, 脆脆夠脆口, 但唔會太硬, 所以成個蛋糕有軟有硬, 有甜有唔甜晚配搭, 整體都好好, 啱晒上上下下既屋企人.


放假日友人黎左探我, 到晚飯時間決定出街食, 不過沙田區有番咁上下既餐廳唔多, 一唔係新城市又太多人, 諗諗下我醒起呢頭有間人氣高既意大利餐廳, 開左一段時間都未黎過, 一於同朋友一齊黎. 晚市食野既人好多, 坐滿整個餐廳, 等左一陣先有位.


先品嘗芒果大蝦沙律, 隻隻蝦都大大隻, 飽滿夠爽口彈牙. 芒果鮮甜, 好多汁, 配埋新鮮沙律, 加左少量沙律醋, 酸酸甜甜特別開胃.燒乳豬配薯蓉, 個皮燒得好脆口, 皮下少少脂肪更加香更加惹味. 肉質軟嫩而入味, 唔會太乾.


伴碟醬汁咸度適中, 撈埋薯蓉食剛剛好.


友人生左BB, 特別入黎屯門探下兩母子, 探完有D肚餓, 就黎左屯門出名既美食街掃街, 基本上呢度咩特色野食都有, 每晚試一間都有排試, 不過行到呢間麻甩佬比較顯眼, 因為光猛又乾淨, 而且個名仲好易記.


呢間小食店主要有狗仔粉, 雲吞, 豆腐花等等, 都係十蚊到十幾蚊.天氣咁熱, 都係整番碗冰凍豆腐花先, 片左好多所以大大碗. 豆腐夠凍, 入口滑溜, 唔會太硬. 而且糖水本身唔會太甜, 清清地. 最讚係包黃糖, 自己加, 鍾意幾多就幾多, 又夠衛生.


食完碗豆腐花好似仲肚餓左, 可能食開左個胃, 都係整番碗狗仔粉, 響度食. 狗仔粉細細段, 咬落爽口, 煙煙韌韌唔會太一舊粉, 仲加左D菜普, 冬菜等帶出味道, 仲有肉絲同冬菇絲. 湯底唔會太咸, 所以粉連湯一次過食清.


呢度服務好好, 賣野個個都好好笑容. 下次黎會試下個雲吞, 因為我見佢地賣比其他人係即淥, 仲要計時, 好認真.


放假去荃灣廣場一帶行街兼食飯, 雖然商場入面好多食肆, 但好多都食過無咩新意, 行左對面條食街, 發現近街尾位置開左呢間西式餐廳. 落地玻璃, 環境開揚, 感覺不錯.晚餐Menu有頭盤, 餐湯, 主菜, 飲品等.


頭盤蕃茄芝士沙律配黑醋汁, 賣相精緻, 一粒粒白色既芝士, 質感軟滑, 而且味道唔會太濃, 配合大眾化口味. 配合新鮮蕃茄仔, 帶一點黑醋汁, 成個沙律清新而開胃.主菜是日精選鮮魚, 魚肉軟嫩且滑, 無骨又唔腥.


個汁既簡單調味, 已經帶出魚既鮮味, 唔洗太多花巧已經食到食材原汁原味.飲品朱古力牛奶沙冰, 一般既餐廳多數祗有咖啡奶茶, 而呢度除左呢D仲有沙冰, 梳打, 生果汁之類, 選擇多元化. 而呢杯沙冰, 朱古力味香濃, 加入沙冰都唔會變淡, 啖啖滲出甜味, 味道剛好.


成間餐廳都比人有種悠閒輕鬆感覺, 而且服務細心, 感覺不錯, 會再黎.


呢晚同同事happy hour, 佢地話呢間新開既日式放題好抵食, 為到每人2百蚊左右, 幾個餓鬼一於去試試.飲品都有幾多選擇, 最特別既係有懷舊沙示, 呢個就堅唔係度度有得飲.呢度既食物種類都唔少, 刺身, 壽司, 天婦羅, 燒物, 一品料理等等都有.


食放題當然先食回本野刺身, 三文魚, 油甘魚厚肉肥美, 夠新鮮. 甜蝦夠爽甜, 馬刀貝好爽口, 甘香鮮味.串燒既鮮茄煙肉燒, 煙肉燒到少少脆, 惹味又香口, 蕃茄仔幾甜. 翠玉瓜串燒夠大片又厚, 所以食落好juicy多汁, 解下D熱氣.


牛舌又係又大又厚, 有咬口, 夠軟腍入味. 金菇肥牛卷, 個汁都好惹味.豚肉生薑燒, 豚肉肥瘦平均, 生薑不算太重, 食落幾開胃.蟹籽沙律夠新鮮爽口, 蟹籽份量亦幾多.


呢晚為左慶祝我地既周年紀念, 搵左好耐餐廳, 想搵間浪漫得黎又寧靜, 坐得舒服得黎又唔會太迫, 慢慢食得黎又唔會有時限既. 朋友就介紹呢間法國私房菜, 佢食過唔錯, 而且服務好, 仲要響尖沙咀咁近.想先食少少海鮮吊下胃, 白酒香草汁煮托托蜆, 托托蜆大隻肉唔會太薄, 食落帶鮮甜而爽口.


最讚係個白酒汁, 帶微微既酒香, 而且辣辣地夠刺激又開胃.之後有黑松露蘑菇湯, 好香松露同蘑菇味, 夠creamy而且稔, 飲落仲有一粒粒既蘑菇粒.Main要在BB羊架, 7成熟, 外邊煎熟且夠香, 里面唔會太熟咬落仲保持肉質軟嫩, 筋位不多, 羊羶味唔算太濃, 原汁原味口感不錯.


仲有訂位時提到我地慶祝周年, 所以甜品特別寫上字句, 木糠蛋糕好香, 味道清清地, 而且中間加左D果肉, 果味香濃, 夠清新.呢餐飯慢慢地食左2個鐘左右, 唔會太趕急, 非常享受.


之前黎過呢度食小菜不錯, 今日響旺角做完野, 同同事一齊過黎再食. 有戶外室內位置, 夠通爽. 好彩時間仲早未洗等位.睇睇餐牌有D咩先, 仍然有打邊爐款式, 不過天氣較熱, 所以選擇食小菜類, 係夏天先有既款式.


同事係海上人, 所以要左盤酸菜烤魚, 啱晒佢口味. 上枱已聞到酸菜既香味, 配料非常多, 特別惹味. 魚係先煎過再放魚湯烤, 所以烤左一段時間魚都唔會散晒. 一啖入口魚肉保持軟嫩, 新鮮唔腥. 配搭酸菜唔會搶走魚既鮮味, 仲好醒胃.


行開附近買完野, 就順道食埋午餐, 呢間唔多人, 睇落坐得幾悠閒, 幾嘆下wor,就入左去嘆下先!先黎杯Cappuccino, 咖啡味夠香滑, 顏色淺淺的,奶味適中, 不過少少甜, 份量亦不太大.不過份量其實和其它餐廳差不多,只係有d餐廳做得特別大杯haha!


仲要多個黑松露蘑菇意粉, 黑松露上枱時係幾香, 但食落又唔係太覺. 意粉唔腍, 幾彈牙爽口, 食耐左都唔會腍晒. 個汁唔會搞到太濕, 撈埋一齊食剛剛好,黑松露味重,入口成口黑松露味重上埋鼻良,唔錯幾好食!


今日去左土瓜灣見客,見完客講到口水乾,求其入左翠河嘆下泠氣,飲杯凍奶茶休息下先,1入到黎感覺舒服,因為環境潔淨,坐下就叫左杯凍奶茶,飲落杯凍奶茶唔滑的,奶味小,而茶味太濃,配合得不太好,所以飲落是不會滑口的,但這裏的服務和環境是不錯的


去元朗參加廟會,玩完之後就出返元朗市中心食野,見好肚餓,1落車見餐廳就沖入去,我點左燒鵝瀨粉,燒鵝份量算多dd,不過食落就差左dd lo...1口咬落肉質比較實,唔知是不是煮過濃,件件都實的的,難咬開d肉,而且味道好淡,無乜燒鵝味可言,我心諗係咪返烹ga?


d瀨粉就正常好多,爽滑的,,味道可能湯底淡,而食唔到味可言


今朝早同班friend去美孚公園影相,影之前諗住食過早餐先,就黎左依間翠河,我點左火腿通粉加多土炒蛋,多土咬落脆口好食,而炒蛋我覺得都滿意,份量足又夠厚,食落滑滑o地而且蛋味夠,火腿通粉就欠左dd,因為湯底咸左d,通粉又硬左小小,口感就真係麻麻,好彩d火腿補夠返,夠多,而且味道有返火腿味,但都係過咸左,因為有咸湯底關係,整體算可以接受!


題外話/補充資料


今日行開旺角女人街,見有d肚餓,咪行女人街左右2邊,睇下有d咩野食lo....見依間餐廳個名叫心心,好...就入去食下先,我點左個常餐,5香肉丁麵加多士炒蛋,1見，件多士厚厚的,而且食落脆口好食,而件炒蛋還比其它餐廳更大件頭,食落蛋香味濃,而且滑口好正,5香肉丁麵又係大碗的,味道五香味足,肉夠大粒口感豐富,d麵都唔錯,好彈牙剛剛好,其實d麵我食到1半已經食唔落,因為巳經飽了!


朋友比手信我, 諗住響附近搵個地方飲杯野傾下偈. 見呢間都幾多人, 而且窗邊都有好多人飲野, 啱晒.要左杯deluxe chocolate, 賣相幾靚, 拉左少少花, 幾有心思. 一飲朱古力味好濃而且好甜, 朱古力味似某隻即沖朱古力粉, 帶酸酸地既味道.


起初以為未搞均, 但搞均左仍然好甜, 越飲越起痰, 飲左半杯已經頂唔順. 雖然呢度多數係年青人幫趁, 但如果口味要大眾化, 我諗要調整一下糖份, 好易令人超標.


今日響婆婆屋企附近飲茶, 我要左叉雞飯, 叉雞飯賣相吸引, 香味十足. 叉燒食落口感滿足,可能係厚切關係啖啖肉的, 肉味濃, 燒至小濃, 軟腍入味. 而雞肉方面肉質軟念嫩滑, 有雞味, 整體不錯,份量足味道ok!


慶祝日諗住浪漫一下, 黎左旺角呢棟好多餐廳既大廈, 去到頂層.上到黎燈光婚暗, 地方需不算太大, 但感覺寬闊, 安排坐窗邊位, 居高臨下, 可以邊食邊欣賞夜景. 蕃茄大茴雞絲濃湯 ~ 蕃茄味唔會太重, 無咁酸易入口, 清清地唔油膩.


煙三文魚沙律 ~ 食物擺設精美, 好似一朵花, 有心思. 三文魚新鮮, 肉質彈牙. 沙律菜新鮮, 配少少醋, 唔會太酸, 夠開胃.虎蝦伴意大利飯 ~ 虎蝦肉質彈牙夠爽口, 新鮮. 飯質偏硬有咬口, 而且龍蝦汁炒夠香口, 鮮味濃郁.


不好杯中物, 所以要左杯朱古力咖啡 ~ 賣相靚, 頂層有爆谷, 邊飲邊食, 淡淡朱古力味, 唔會搶左咖啡香味.最後仲有甜品, 草莓雪芭配雜莓, 雪芭草莓味夠新清, 酸酸地, 底層仲有好多雜莓, 夠新鮮, 食完解左之前既飽濟感.


d朋友話去食飯吹下水,佢o地話去石硤尾,簡左依度,因為門口有電視睇...吹咩水呀!睹馬就睹馬la!沙拉骨味道酸甜易入口,肉質夠厚啖啖肉, 而且軟腍入味, 無雪藏味.炸金菇,初時見到以為係白飯魚,食落超脆口,而且不油膩,但係就唔係甘有金菇味,因為炸成甘,原味會被減的,但整體都唔錯,幾好食!


自從星星劇帶起左韓式炸雞, 都唔知幾耐無食過肯德基, 有日睇報紙見指定日期可以用20蚊買2盒大蘑菇飯, 非常抵, 所以今晚上完堂就響附近買返屋企食.呢間KFC落order收錢響1個位, 拎野食就另1個位, 買完睇單等號碼.


當晚都幾多人, 我睇號碼都有10個8個之後, 但等左一陣顯示板跳到我個號碼, 咁我以為剩係兩盒飯所以叫快左, 所以就上前諗住拎, 但店員無理我亦無望我, 自顧自地邊傾偈邊執野食, 有種無視客人既感覺, 我拎住張飛無野拎, 但顯示板又話可以拎, 咁我唯有企過少少繼續等.


一路等前面既10個8個拎晒, 原來我果兩盒飯先輪到, 係店員叫出黎既號碼先為準, 顯示板既資訊係錯既. 返到屋企打開個飯, 凍左少少, 一入口蘑菇汁依然係果個味道, 蘑菇味好香, 汁身杰杰地撈飯食一流, 少少黑椒辣, 夠醒胃.


可能凍左少少, 所以白飯有D硬, 但以10蚊黎講算唔錯.比佢喊面因為0靚妹店員無視客人, 佢好似個機械人剩係執野食同叫號碼, 今時今日咁既服務態度係唔得囉.


行完街搵個地方休息下, 又唔想食太飽, 所以黎左呢間抹茶館, 貪佢有綠茶甜品. 環境係一貫日系風, 乾淨企理.抹茶大福卷伴抹茶軟雪糕, 抹茶卷入面有蛋糕夾住綠茶, 但味道唔太濃, 清清地. 外邊再有層大福包住, 煙煙韌韌唔太甜.


綠茶雪糕個味就濃郁D, 而且幾軟滑. 反而最好味係旁邊既紅豆丸子, 丸子煙韌有咬口, 配紅豆甜甜地好夾.


今日黎到土瓜灣整車,放底架車,個師父叫我去食d野先,見依間餐廳近近o地,就入左去食,我點了京都豬扒飯,1見非常大碟,心諗洗唔洗甘大碟呀,實食唔晒,唔理食左先講,1口食落酸甜味配合得唔錯,入口肉厚味濃,配白飯1流,起碼有4件豬扒係裏面,haha


今日黎到葵涌廣埸行街,睇左好多衫,卒之都買左幾件,之後再係依度四圍行,見肚餓就入左依間餐廳食野,叫左沙爹牛肉餐肉麵,沙爹牛肉濃,食落軟腍入味,有牛肉味,而餐肉都係大大件的,係厚切的,食落肉厚夠口感,餐肉豬肉味重,都係平時食開果d


今日入元朗參加活動, 行左一陣有d肚餓, 就響附近的拉麵天王餐廳食野! 這裏裝修以日式為主題,店子不是很大.點了白天王拉麵,以豬骨清湯底為主, 湯夠杰, 少少油膩, 不過豬骨味幾濃. 麵條較幼, 硬度剛剛好, 煮得不過熟,叉燒味比較淡不鬆化,欠了小小, 而且份量較少, 略為不夠.


又要去附近上堂, 上堂前食番個早餐醫肚, 早餐都係果幾樣.所以要左個鮑片火腿通粉, 一上枱睇到碗通粉得一片鮑片, 嘩...唔洗少成咁呀, 火腿絲就有幾條, 真係好又一餐唔好又一餐. 不過通粉煮得唔太腍, 亦唔會太淡, 正常.


跟餐既紅腸+煎蛋, 非常之油, 兩樣都油到反光. 煎蛋可能煎一煎就上碟, 所以一D都唔燶. 個麵包就好乾好硬.熱奶茶最正常, 茶味香濃, 飲一飲提神晒.


晨早去大埔買野, 趁有時間都食番個早餐, 價錢平又足料既都係翠河.要個忌廉濃湯火腿通粉, 通粉軟硬度適中, 仲幾彈牙. 火腿絲如果多番少少會更好. 而個湯保持夠濃湯, 唔會太咸, 食完無口乾.配炒蛋蒜香牛油多士, 蒜香多士無多士既脆, 係蒜蓉包多D, 包都係軟熟, 清清地既蒜蓉味, 唔會太搶, 搽埋牛油味道更突出.


跟餐凍奶茶, 茶味香濃, 跟奶配搭剛剛好, 亦唔會太甜.


去完個客度傾野, 就搵個地方食下野, 見呢間幾多人食就入左去.要左個鮮牛合第粥, 粥底夠綿唔會太稀, 牛肉鮮嫩唔韌, 有肉味夠咬口, 朱肚夠爽口. 食完個粥唔覺口乾, 而且夠飽肚. 另要多個蝦子鮮蝦卷, 鮮蝦新鮮爽口, 蝦都幾大隻, 蝦子夠香惹味, 不過汁就肥膩左D, 但唔咸.


約左朋友食飯, 佢帶我黎左呢間海鮮站, 佢話抵食唔貴, 就試下啦.要左個大蝦沙律, 二人份量唔算太多, 大蝦新鮮爽口, 沙律有好多種生果, 撈埋芒果汁酸酸甜甜, 食落清新夠開胃.蒜蓉蒸象拔蚌, 夠大隻, 象拔蚌煙韌爽口, 食落夠鮮甜.


蒜蓉夠香夠惹味, 粉絲底索晒鮮味.仲有芝士焗龍蝦, 芝士夠杰而且味濃郁, 龍蝦肥大肉厚, 食落爽口彈牙.整體味道都唔錯, 食材新鮮, 一路食見隔離枱食長腳蟹幾大隻, 下次可以黎試下.


有個朋友話有間餐廳以中藥為主,叫埋我1齊去試下,收左工我就約埋佢1齊去左,1入到去真係好藥味lo..其實我對中藥味麻麻,但無想過會甘大的,所以我點了秘制鹵排骨,菜心,紅米飯,依度係自由配續件計,排骨食落其實只有豉油味和有小小中藥味,但d排骨口感硬硬的,好似刷子膠,紅米不是全紅米,只有1小部份,口感又是硬硬的,其實煮紅米煮得適中不硬,是有技考的,是要比正常米做多1重工夫的!


今日去左太子買魚缸用品,由太子mtr行到旺角,買了想買的熱燈和飼料,見依度門前射燈光猛,入左去食飯,我叫左碟海南雞飯,表面呈金黃色,食落唔錯,雞肉能吃出雞油香味,薑的香味清新,入口夠香,肉質嫰滑彈牙,口感豐富,幾好食唔錯,可惜地方麻麻,我坐下層,地板成日濕濕的和有小小油,好滑.


..我差點滑到地上,好彩我扶住樓梯邊才無事,而且成日有股縮味甘....


同屋企人去完海洋公園玩,就返就近的洒棲樓1齊食飯,點了片皮鴨,荷葉蒸飯,片皮鴨好香,d皮食落真係好香好脆口,今次隻鴨無乜肥,反而好多肉連皮,肉汁豐富..正呀荷葉蒸飯,1打開荷葉,荷葉味從飯出來很香,d飯食落好重荷葉味,係完全融入果種,連蝦都帶有荷葉味,而且不失蝦的鮮甜味,1定要再食,正


今天來到葵芳睇中午戲,睇完戲順便行下新都會廣埸,見有d肚餓就求其入左依間餐廳,坐底左就即叫菜,今次叫叉燒泡菜拉麵,1上卓更係影相先la..不過d料沉晒底,叉燒食落無乜肉味好淡而且過韌,感覺似放左好耐的,而麵吏湯底不濃不淡算ok,但作為主打的叉燒,竟然甘差就有d失望!


今日收工前,坐對面的同事話想去食飯傾下野,我返工時行過見依間魔膳工房,我都想試下,就揀左依間,1上到去見,原來依間餐間係好大的,坐落我就點了美國豬鞍扒配意大利黑醋汁,1見豬鞍扒賣相吸引,表面呈金黃色的,已很想食,1口食落豬鞍扒,軟腍入味豬肉味豐富,入口夠香又不太膩非常多肉,好食.


..我連黑醋汁都無落已食完,不過太細件了!


今日約埋成班朋友聚會,去左土瓜灣打邊爐食野,黎到感覺似大排檔,大家1致讚成叫左花甲蟹鍋,之後各人點選1道菜,我就簡左牛頸脊,花甲蟹鍋湯底重胡椒味，蟹鍋裡面放了很多花甲,仲要係大大隻,食落鮮味濃,肉質嫩滑,牛頸脊入口無渣wor.


.而且脂肪均勻,食落牛肉味濃香,肉質飽滿肥美,正


同朋友行大埔,見甘味讚岐手打烏冬連大埔都有,咪入去試下,聽朋友講話幾ok,都想食好耐了,我點了雜錦讚岐手打烏冬,姐係每樣有d,烏冬黎到先1口試湯先,1喝..心想甘淡的,再試多1次都係1樣,淡如死水,即係無乜味,烏冬夾落已散,連夾都夾唔起,過份淋,蝦有蝦味,但炸物放入湯到不會脆口的,件豬肉味有小咸味,但肉質很薄,無乜口感可言,我覺得無朋友所講想像中好食!


約左朋友去觀塘工廠區買衫,買完衫個朋友話依楝大廈1樓,有間餐廳唔錯,甘就落去試下,我點了芝士蛋糕,芝士蛋糕比相中的,更大件,其實我已食了午餐,而家甘大件芝士蛋糕,真係唔知點食!芝士蛋糕食落即時說..正wor.


.芝士味濃,加上面頭係燒過明焦糖,脆脆的唔錯,外皮香脆．芝士入口融化,配合得幾好!


呀哥介紹話依個餐廳環境超正,而且食物唔錯,甘咪黎依度試下!一上到黎,即刻嘩嘩聲,個環境真係正爆,望晒成個維港,配合餐廳暗暗燈光,簡直係good爆.要左set廚師推介, 先黎個水牛芝士蕃茄沙律, 蕃茄新鮮, 芝士味唔算濃, 淡淡地加埋蕃茄食味道夠清新, 菜用上少少醋, 酸酸地成個感覺夠開胃.


餐湯有蘑菇湯, 蘑菇味濃郁, 一粒粒蘑菇碎材料充足, 飲完唔會太飽濟.仲有個蟹餅, 外邊炸到好香脆, 且唔油膩, 一切開滿滿既蟹肉絲, 一啖入口好香蟹味, 夠鮮. 加埋旁邊既芥抺醬, 微辣更加醒胃.主菜要左US Prime既牛, 7成熟, 外邊煎到剛好唔會太過火, 少許油脂而肉質軟嫩, 入口肉厚牛味濃郁, 唔會有渣.


另有薯蓉, 蒜頭配料, 呢個蒜頭煎過表面, 好香蒜味, 配埋黎食又有另一個層次.食完主菜仲有甜品同飲品, 甜品係士多啤梨奶凍, 奶凍奶味幾香, 好幼滑, 加埋士多啤梨醬酸酸地, 兩者配合剛剛好.


今曰同做朋友去左荃灣愉景新城隔離體育場打羽毛球,玩完好n肚餓,行返去愉景新城揾野食,揾到依間餐廳,1入去見好似包埸甘..無人!我就坐底點菜,叫d店員落單,叫左2聲見d店員只顧吹水!甘咪大聲d叫店員lo,有個卒之行埋黎,但黑面甘行過黎!


點左豬扒飯食,豬扒飯黎到,o下..件豬扒又薄又干,想點呀!食落無口感無質感,重有雪藏味,完全無豬味可言,我食左2片,忍唔住埋單走人


今日同朋友行尖沙咀,幫朋友揀婚紗,揀左好耐,左揀右揀,又周圍行周圍睇,真係散晒!行經大家樂,即刻捉埋個朋友入去食飯,順便休息返1陣!我買左個免治牛肉飯,睇落都唔錯,又香又大碟,而且食落都好好食,可能我太肚餓掛haha,但真係好食,好有牛肉味,重肉味香濃,牛肉粒彈牙和份量多,正呀


同屋企人探婆婆,同婆婆傾左好耐,婆婆都好開心,之後我約左朋友係就近ga麗春院食飯!我點左京都豬扒,等左1陣碟京都豬扒巳到,夠大碟同賣相吸引,食落味道唔錯,甜酸醬配合得啱啱好,不會太甜不會太酸,而豬扒食落也好有質感,軟腍入味,入口夠香,唔錯!


同親戚食飯, 灣仔食店佢熟D, 所以佢帶我黎左呢間嚐館. 一上到黎環境同普通既中式餐廳好唔同, 呢度格調高, 似酒店入面既中菜館, 而且有房可以靜靜地一班人食.'黑白胡椒鹽絲蟹煲' 呢個蟹煲份量超大, 粉絲滿滿, 一啖入口粉絲腍而爽口, 索晒蟹既鮮味同好香既黑白胡椒, 少少辣好開胃.


肉蟹夠大, 蟹鉗肉質好爽口彈牙, 蟹蓋亦非常多膏, 鮮甜突出.'魚片頭浸勝瓜' 食左個太重份量既蟹煲, 所以要多個清清地既魚片頭, 片頭好爽口, 勝瓜軟腍夠味, 清清地簡單調味, 可解油膩感.


去完開倉要休息下, 就搵地方食野, 朋友話呢間素食都唔錯, 見佢咁講就黎試試.起初我以為素食多數以中式菜式為主, 呢度原來有西式素食, 款式都幾多, 不過好似中式類吸引D.要左個'咖哩手抓餅', 睇落都煎得焦香, 食落有D油, 唔算太脆口, 入面個餡煙煙韌韌無咩味道, 全靠個咖哩汁調味.


'猴頭菇炒時蔬', 猴頭菇幾香菇味, 其他時蔬都係一般既蔬菜, 幾爽口, 不過炒得比較油膩同咸, 食完有D口乾.另外會有餐湯同麵包送, 餐湯無咩特別, 淡淡地, 祗係夠熱最好.


朋友門極力推薦呢間放題, 難得約晒幾個朋友一齊食, 就算貴D都一定要去.我差唔多時間去到門口, 遠睇有條龍以為排隊買咩, 但行行下竟然見到D朋友響度排緊, 佢話排住隊等時段放入去食, 果一刻我覺得有D誇, 訂左位都要響街咁樣排法, 有點放飯feel.


算啦, 等左一輪入到去, 位都有好多, 卡位普通位都有, 但個個位都幾窄, 肥D都覺得好迫.食物款式都幾多, 我地主供刺身野回本, 蝦, 象拔蚌, 北寄貝, 玉子, 帶子, 油甘魚等等, 刺身類夠多, 幾乎樣樣要齊, 份量無偷工減料, 食落樣樣都新鮮, 北寄貝同蝦夠爽口, 帶子鮮甜, 無咩雪味.


仲要左幾種壽司, 三文魚, 蟹棒, 魷魚, 蝦, 油甘魚等等, 壽司面既魚生都新鮮, 比刺身既唔輸蝕, 飯唔會太大舊, 細細地一口唔錯, 飯亦唔會太硬.仲有焗帆立貝, 呢個焗夠香口, 帆立貝新鮮爽口, 亦唔會太細粒.


仲有重點食Haagen雪糕, 不過一人一杯太少, 但算回到本.


行完街搵地方食飯, 唔想行咁遠, 所以上左食通天睇下有咩選擇, 呢間地方夠大, 而且環境幾舒服. 呢度主打fusion東南亞菜式, 所以唔同國家既食品配搭都有, 幾新鮮.韓式泡菜烤菇, 有芝士一齊燒, 芝士溶化番落菇到補充返水份, 食落個菇無咁乾, 而且芝士咸咸地配搭無咩味既菇啱晒, 不過兩個份量就稍為少D.


酥炸富貴鴨, 表面炸到好脆, 好香口, 肉質可能炸完有D乾, 唔太嫩, 不過食落有鴨味, 而且個汁酸酸辣辣幾開胃.


有日要去灣仔做野, 搞掂晒就搵個地方食埋野, 見有間清湯腩, 環境幾乾淨, 又唔洗等位.睇睇餐牌, 牛腩有清湯同咖哩類, 仲有飯麵, 小食之類, 都算多選擇.要左個清湯崩沙腩, 腩位睇落一層一層, 不過油脂位稍為多左些少, 腩肉食落有D起渣, 而且無咩肉味.


至於個清湯比較油, 蘿白唔甜仲有少少苦.仲要左個麻辣手撕雞, 肉質唔太嫩, 辣唔算太辣, 麻味重, 無咩特別.


約左朋友行山, 行之前先去食早餐, 搭車對面最多選擇, 就揀左呢間八麵玲瓏, 因為之前食過米線都OK.早餐就同夜晚米線果D唔同, 早餐都好一般茶餐廳款式, 所以要左炸菜肉絲米線.個湯好油, 定唔知因為D炸菜, 炸菜唔辣無咩味, 少少肉絲, 而米線唔算太腍, 幾爽口, 份量適中.


跟餐仲有餐肉蛋, 跟多士, 多士即烘, 夠脆夠熱. 餐肉厚薄一般, 不過唔會太咸. 整體都好正常.跟餐熱奶茶, 茶味唔算濃, 不過算夠滑, 提神.


同朋友行開旺角, 攰攰地搵野食, 我地兩個都想食甜品, 所以就行左去黑布街搵食, 見呢間甜品裝修幾型格, 門口MENU又幾吸引, 一於入去試試先.一路揭個餐牌, 圖畫上既食物相確係令人食慾大增, 樣樣都好精美.


最後揀左主打既'佛手柑吉士配草莓分子啫喱', 等左一陣就黎, 外型好靚好吸引.一咬入口黃色吉士酸酸甜甜幾開胃, 幾滑幾creamy, 食中間既草莓分子啫喱就出事喇, 好酸, 食到好點'那'埋食眼, 食多兩啖真係頂唔順, 酸到D牙都痺痺地.


唯有剩係食晒D吉士同個餅底.都唔明甜品唔係甜甜地架咩, 整個咁酸既'甜'品都唔夾既.


拎完手信比親戚, 見有D肚餓就搵野食下, 唔想食太飽就入左呢間糖人街食小食.店內牆上貼滿食物相, 好容易就可以選擇. 抺香珍珠奶茶, 抺茶味香濃, 奶茶飲落夠滑溜, 亦唔會太甜, 珍珠亦煮得夠腍, 夠較口, 唔會太硬.


恐龍蛋, 其實係魚旦, 不過炸得外面金黃色夠香口, 入面夠嫩, 一咬魚旦夠彈牙. 雖然得兩粒, 但好巨型.芝心蛋白流心吐司, 呢個賣相好靚, 熱辣辣. 蛋白發到好大, 配埋粟米粒多D咬口, 蛋白入面其實有蛋醬流出, 撈埋吐司一齊食當成蛋多士.


新一年開始, 見電視不斷賣廣告全日都有早餐食, 又好耐無食過, 一於都幫趁下.下午3點都有好多人食, 好彩呢度都幾多位, 所以搵位坐唔難.撞啱SNOOPY大電影, 所以早餐個盒都令舍靚過人.要左珍寶早晨全餐, 仍舊早餐既料加多兩片熱香餅, 熱香餅唔係太熱.


蛋夠大pat, 但有D散散碎碎, 味道一樣既, 加D鹽加D胡椒調下味. 另外豬柳咸度一樣.豬柳個包就仍舊一樣, 但唔太熱, 加埋果JAM最好味.一年一次食下唔錯, 成日食就略貴.


今晚收工夜左, 所以就食埋晚餐先返屋企, 一個人最啱就係幫趁快餐店, 又唔怕1個人坐4人枱, 又大把位唔洗等. 睇完一輪, 又一段時間無食過鐵板, 所以試試佢地既和風板上燒.要雞肉鐵板配黑椒汁, 一放上枱倒汁, D煙即刻標上黎, 個板確實夠熱吧.


美心學左某公司, 有張圓形紙圍住, 咁樣D汁無咁易彈晒出黎. 講下D食物先, 個飯略嫌硬硬地, 感覺好似好生咁, 至於雞肉唔算太肥, 都幾滑, 不過雞本身無咩味, 靠晒D黑椒汁既味, 不過黑椒汁又無咩黑椒味, 而且唔辣.


而家D快餐收得又貴, 但食物味道好似越黎越唔得.


今日同同事黎呢頭見客, 見完都太陽落山, 所以一齊食埋野順便傾多陣公事.四圍行, 行到一個比較隱蔽既位置, 原來呢度好多野食, 見呢間門面好乾淨, 而且好外國風, 要試下.入到去, 真係好外國, 好似英國underground, 裝修真係花過心思.


而且其中1張枱係樹支型, 好特別.先黎個蘑菇湯, 熱辣辣, 入面有一粒粒碎既菇, 咬落真係有口感, 湯夠滑, 好美味.之後係芝士焗菇, 好大隻, 一入口個菇好多汁好JUICY, 好香菇味配埋面層既芝士咸咸地, 配搭埋味道不俗.


仲有炸魚薯條, 份量非常足夠, 魚柳好大條, 表面炸到金黃色好香脆, 但唔油膩, 入面魚柳好滑溜. 粗薯條亦炸得好香脆, 食到索索聲. 點埋特制沙律醬, 唔會太酸, 唔錯.另外要多個甜品, 蛋糕好軟熟, 唔會雪到硬實實, 甜度亦適中, 啱晒我.


食炸魚薯條都唔一定飲啤油汽水既, 所以要左個熱Latte做完結, 咖啡味唔算太濃, 夠滑易入口.


同朋友黎海港城行街, 行到咁上下搵地方坐下, 朋友提議黎呢間high tea, 因為話係英國皇室御廚開, 見唔需要排隊, 一試無妨.要左個皇室下午茶, 賣相好精緻, 用既餐具碟都好美觀華麗.頂層有英式鬆餅, 鬆餅較硬身, 唔太鬆軟, 加埋D醬口感會好D.


中層有炸蝦多士, 鴨肝車厘軟包, 黑松露雞蛋酥皮撻, 雞胸燴大蔥酥皮批.炸蝦多士比較乾身, 幾脆口. 鴨肝車厘軟包鴨肝無咩味道, 面層既醬酸酸地味道唔錯.雞蛋酥皮撻, 外皮炸得幾香脆, 雞蛋加埋黑松露好香.


雞胸酥皮批夠酥皮, 不過雞肉焗得鞋口D.底層精選英式西餅, 呢幾款西餅就普通D無咩特別, 不過蛋糕幾軟熟.


自從日本傳統店都黎香港開分店之後, 確實要花點時間去拜會下, 今日平日放假一於去排隊試下, 好在平日排半個鐘左右就入得.丸十芭菲, 一層一層好美觀, 主要綠茶啫喱, 綠茶雪糕, 忌廉, 丸子配搭, 綠茶味清香, 甜甜地又多材料口感豐富.


綠茶甜湯, 湯夠杰所以綠茶味香濃, 配合紅豆甜甜地, 年糕煙韌, 好好味.


朋友新搬家到附近, 特別過黎探佢, 睇完新居就響附近食下野, 佢話呢間茶樓抵食又多花款, 而且茶樓可以慢慢坐, 一於飲茶. 上到去地方幾大, 夠光猛, 好彩仲有位唔洗等.'燒賣皇'好大粒蝦響頂, 食落好爽口, 燒賣肉肥瘦適中, 蒸到剛剛好唔會太淋.


'潮州粉果'個皮唔厚, 薄薄地幾煙韌, 餡料夠多, 唔錯.'XO醬炒腸粉'煎得唔會太燶, 個皮香香地脆脆地, 但腸粉入面夠軟滑, 加埋XO醬調味仲  '八味豆腐'外面炸到金黃色, 好香脆, 入面豆腐好滑, 真係外脆內軟, 而且面頭有D椒鹽粉, 夠晒惹味.


一班舊同事好耐無一齊食好野, 所以有人提議呢間the market自助餐, 仲要提早左兩個月訂先有位, 到呢晚差D耐到唔記得左.一入到去, 地方好大, 拎野食既位置超多, 種類亦非常多.第一樣一定食冷盤啦, 龍蝦仔, 肉質彈牙, 味道鮮甜.


青口好大隻煙韌. 東風螺好爽口.再來龍蝦仔翻本食物, 食多兩件都無問題, 另外長腳蟹有海水味, 好鮮甜.跟住仲要左幾款刺身, 壽司, 樣樣都好新鮮, 特別係帆立貝刺身, 超甜超新鮮  . 仲有炸蝦, 魷魚圈等, 炸野唔油膩.


沙律方面就正常有蔬菜類, 最名貴既就係魚子醬多士, 好少自助餐有呢D咁正既食材, 超讚.仲有羊架, 燒牛肉等, 兩者都烤得好香, 好夠SO味, 肉質好嫩. 其實仲有好多中式熱盤, 但太飽食唔落.最正有燉水鴨湯, 夠晒火喉, 湯好清甜, 食咁多野入個湯潤一潤.


仲有蔬菜類清一清個腸胃吧, 仲有PIZZA, 印度咖哩, 粥之類食唔落.最後連甜品有好多款都食唔落, 隨意食左幾款生果無咁濟.呢度真係直得等兩個月黎食, 一來款式多, 二來無限REFILL唔洗爭.


同好友難得出街食飯聯誼, 搵間好少少既餐廳, 見好耐無食豬手, 搵間出名既德國餐廳食下, 好彩訂左枱, 因為繁忙時間都要等一陣先入得.德國咸豬手~個皮炸到好脆, 一咬落去索索聲, 肉就整得幾腍, 咸豬手但唔算好咸.


仲有酸菜, 薯仔就伴碟, 不過酸菜都幾酸.德國雞~雞肉質幾嫩, 幾多肉汁, 配埋個燒汁幾好味, 而且份量都幾大.如多杯啤酒, 麥味唔算太重, 好易入口, 幾好.


疫情中玩過Staycation兼成功買埋五月天演唱會靚位套票後，XO仔即與「香港萬麗海景酒店」結下緣份，適逢聖誕佳節更被誠邀出席萬麗咖啡室「紛．饗」節慶大道之試食活動，實感榮幸萬分！酒店大堂有棵高高嘅聖誕樹，四周亦可見閃亮嘅花環、薑餅屋、松果、雪人等裝飾，節日氣氛濃厚。


咖啡室嘅自助餐推出聖誕升呢版，加插燒火雞、酒香烤火腿、威靈頓牛柳等，比平時豐富得多；有心食聖誕大餐記緊要預購，因可享折扣優惠。自助食物區同之前一樣咁衛生企理。冷盤有大路嘅冰鎮海鮮同魚生。龍蝦膏多奪目，好自然地成為搶手貨。


沙律可選已撈好嘅款式或自選配搭。個人最欣賞凍食區內鮮香潤滑嘅紅菜頭醃三文魚薄片「Marinated Beetroot Salmon Cured」及粉嫩惹味嘅巴馬臣芝士松露和牛薄片「Wagyu Beef Carpaccio with Truffle Oil and Aged Parmesan Cheese」。


熱食重點推介聖誕限定嘅即溶瑞士芝士！師傅喺烘爐燒溶芝士後即批上配料上，熱辣辣嘅芝士入口嗰陣仲未硬化，柔潤軟滑，濃而不膩，超！每人只有一隻嘅新鮮蒸焗龍蝦真係成隻碟咁大架，爽厚脆彈、肉鮮膏甜，勁量級絕對冇得輸！


同樣每人一份嘅香烤和牛牛肩排拼虎蝦係另一個高潮位！面頭隻蝦蝦爽脆鮮甜，墊底嗰件和牛牛肩更加係肉香軟腍，毫不嚡口，如果可以的話真係想追加多幾份！精選牛牛仲有其他三味，最罕見嘅就係威靈頓牛柳，其酥皮外層尤其金黃吸睛。


慢煮牛柳即點即加熱，肉質相當軟腍。純粹個人口味，多款可無限添加嘅牛牛中，小肥首選會係烤牛肋排「Roasted Prime Rib」，靚牛香軟得黎肉汁最豐腴。聖誕火雞竟然最多人揀食胸肉。越式麵檔可選米粉或河粉，雞湯或牛湯，更可加配扎肉、菜菜、牛丸、牛肉等，滾湯入肚份外暖胃。


其他熱食有原條烤魚、咖哩、蟠龍鱔、燒味、羅漢齋、雞翼、咕嚕肉等，咸點咁多款真係好難全部都試哂。面對眾多甜品項目都一樣要根據自己口味篩選一番，當中多款聖誕蛋糕及杯裝甜品外觀最為可愛。小朋友似乎最鍾意玩朱古力火鍋。


自己砌嘅窩夫就唔及陳列嗰碟咁靚，不過雪糕口味中大家一定要試香醇甜美嘅香橙朱古力味！結尾唔好飲咖啡或茶，黎一杯濃滑嘅聖誕熱朱古力先夠窩心！「香港萬麗海景酒店」服務團隊上下一心，以禮相待。貴客預購「萬麗咖啡室」冬季嘅佳節自助餐可享折扣優惠，菜式琳琅滿目，其中聖誕限定嘅即溶瑞士芝士高質味佳，絕對令人一試難忘！


居外國嘅親友陸續回港，好客嘅長輩們都會花盡心思筵席為其洗塵，其中週一晚特選於酒店意大利餐廳「Cucina」享用節令松露宴！馬哥孛羅香港酒店就喺碼頭隔離，由中環搭船過海最快捷。如果搭的士或者私家車的話，司機可以停喺海運大廈頂樓露天停車場，十五分鐘內出閘唔會有收費，行入餐廳兩分鐘即到，選擇泊車仲可以憑電子消費扱飛免幾個鐘，位置比印像中方便。


店子門外擺出閃亮嘅聖誕樹同飾物，節日氣氛濃厚。室內燈光柔和，傍晚時份，接待處旁個酒吧區可見不少酒客，為怕影響人家歡樂暢飲同談心，XO仔都好識做冇影相相。十一人派對被安排入座最內側嘅一張長枱，私人空間足，且闊落舒適。


望出窗外仲有迷人嘅維港靚景，估計放煙花嘅日子最旺場。主人家早已定好七道菜餐單。並由主廚Andrea哥哥鄭重介紹晚餐之松露主角，近距離拍攝大特寫時已經聞到陣陣松露香，當真令人期待萬分！桌上擺有齊備嘅自用餐具。


呈上餐桌時同頭盤一樣造出迷幻嘅煙霧效果，彷彿寓意著要震撼到尾！白松露雪糕清涼芳香，配上微甜嘅朱古力鬆糕、朱古力薄脆及杏仁餅碎令甜品嘅口感豐富得好有層次，松露香邊食邊索進鼻腔內，講真食到有啲嗨嗨地！飯後一杯特濃咖啡，腸胃特別舒暢。


尖沙咀酒店意大利餐廳「Cucina」環境舒適有靚景，服務生體貼周到，大廚更事事親力親為，團隊誠懇認真。海陸松露晚宴奪目吸睛，新鮮美味，可享折扣優惠嘅會員最抵食，為感觀世界帶來驚喜嘅節令珍饈絕對值得一試！


家中長輩最愛食好西，飲食情報緊貼過XO仔多多聲！Auntie J喺灣仔區發現有新店「永8舫」上場，二話不說即設宴一席款待姨媽姨丈們，嘻嘻，仲預埋鄰近嘅細佬添，實在太有心啦！中餐廳佔用二樓全層，接待大堂寬敞得黎燈光較為暗淡，令𨋢門對面嘅大型酒櫃更加突出。


四周嘅藝術擺設極富中國色彩。店子以做廂房為主，其中三間細啲嘅可容納上十至十二人，大啲嗰兩間可容納十四人，最大嗰間則做散枱為主。間間啲房名深到小肥冇一間識讀。十二人派對安排於十四人房內進行，尤其舒適！室內設計華麗有氣派，而且空間感好足。


房內有個私人洗手間，仲有個好闊落嘅小偏廳，兩個大電視不停播放出有關餐廳嘅資料，包括大廚及其招牌名菜。原來夜晚可以唱埋K，隔音超強，堅豪華！客氣嘅主人家早已預先試菜並定下菜單。每位席上都有齊備嘅自用及公用餐具，配上龍王茶杯及金色餐墊更顯貴氣。


長輩於疫情下搞小組活動，盡量都會揀喺私人會所進行，貪佢人流少啲，而且較容易追查到訪者，其中「梅夫人婦女會」XO仔都係第一次去。花園道上白色嘅俱樂部甚為突出，可惜唔就腳在冇車可以直達，因為車車喺斜坡上唔可以合法地及安全地停泊。


正門外有告示牌道出會所對訪客嘅服裝要求及電話使用限制。十二人派對安排於廂房「Blue Room」內進行，限聚令下必須要分兩枱。樓底高高嘅藍房十分寬敞，其中一邊有個小偏廳。近窗位置仲有張長型梳化，簡單嘅蘭花足以帶出典雅嘅氣息，室內藍白嘅傢俱襯哂個房名。


「梅夫人婦女會大堂餐廳」環境闊落，私人廂房尤其優雅，西餐質量不俗，唯一服務仍有頗大進步空間。估計廂房一定設有最低消費，抵唔抵食就要問埋單嘅長輩會員啦。


蕃薯uncle發現跑馬地有新酒吧餐廳登場，「Cielos Cafe & Bar」每日下午四至八點精選飲品可享買一送一優惠，好即興咁就相約爛飲小群組歡樂一番！新店有免費Wi-Fi提供，相信放寬後會吸引不少遊客光顧。


藍光嘅霓虹招牌及室內嘅黃色燈泡入夜後尤其搶眼。小店選用之雲石餐桌及地磚襯托白色椅櫈令環境更為光鮮。估計拍牆內側嘅絨墊梳化應該最好坐。門口高咗一級嘅高櫈吧位設計則更具特色，直令格調變得輕鬆寫意得多。飲品餐牌共有兩頁之多，意大利籍嘅經理兼酒保Mattia哥哥搞鬼幽默，當問及邊啲指定飲品有優惠時，佢話咁就要睇吓邊個叫啦，呵呵呵！


幸好三口子均有緣入到其歡樂名單，所點嘅紅酒、威士忌同生啤都有得買一送一。四點開波，飲吓飲吓好快天都黑埋，歡樂時光過得特別快！「Cielos Cafe & Bar」優閒地座落於跑馬地嘅酒吧聚居地一角，每天歡樂時光有買一送一優惠，俊俏嘅主持人將歡樂模式延伸至服務上，搞笑又有效率，成功打造出歡樂天堂。


細問下得知廚房主打手工意大利粉及薄餅，等鬼妹仔契妹返香港後一定要再黎試。


契婆生忌晚宴設於「農圃飯店」，據悉老字號以不少經典懷舊菜式聞名，初次到臨嘅小肥當然好期待啦！位於銅鑼灣嘅中菜廳地點好易搵，只係交通比較擠塞，大家記緊要預鬆少少時間出門口。用餐大堂面積唔算好大，不過擺出行半嘅四人散座都好整齊。


十人派對被安排入座D區嘅私人廂房，雖有專人服務，但感覺姐姐要一個人負責哂酒水、換碟、上菜等工作也未免太吃力了，幸好其態度誠懇，細佬都有幫忙加酒。餐桌上擺有齊備嘅自用及公用餐具，由於主人家早已訂好菜單，賓客只需飯來張口。


週末去「駿景軒」飲茶，同相熟嘅Carson哥哥閒談間得悉酒店正忙於籌備一個叫「Seafood Loves Sake」嘅日本清酒配海鮮菜式推廣，並提及到客人於活動期間享用過特定配酒餐單後於OpenRice撰寫食評即有機會贏取獎品，小則有日本清酒，大則仲有staycation套票，食、飲、住，似足大三元咁啱哂XO仔喎，當然係叫佢一開波即通知細佬去訂位啦！


嘻嘻，冇諗到第一日玩試菜竟然真係留到個靚位俾小肥，仲要係以優惠價品嚐十三道晚餐，感覺已經似中咗半個頭獎！酒店餐廳樓底高高，大方舒適，加上服務一向稱心，絕對有信心嘅保證。餐桌上除咗有齊備嘅自用及公用餐具之外，最搶眼就係為配酒晚餐特設嘅酒杯陣！


場內一角亦有展出當晚配餐嘅四款薰、爽、醇、熟日本清酒。有關配酒嘅竅門秘訣則印於附有彩圖嘅小冊子內。等待食物上場時，哥哥先斟出第一款日本清酒「月桂冠 愛說話的鯨魚 純米酒」，酒名同藍樽上幅「星空月下的鯨魚」一樣咁可愛。


個人覺得元貝因過熟而變得老嚡咗少少，但選以金銀蒜蒸煮尤其吊出帶子嘅鮮甜，簡單拌入粉絲可索盡流失咗嘅精華，一啲都唔會浪費。正當小肥以為清酒同蒜蓉嘅味道有機會相撞時，味蕾卻嚐到更濃烈嘅鮮味，提鮮之效顯然易見。


酒店中菜廳「駿景軒」環境雅致大方，服務生友善體貼，快將推廣嘅「海鮮愛清酒」配酒套餐嘅配搭新穎，其實都幾有諗頭，當中以古酒「達磨正宗三年」襯托麻辣嘅水煮魚精妙尤甚，XO仔有份參與首輪試菜，深感榮幸萬分。


小弟愚見，如果餐單可加插節令嘅蟹蟹可能更易吸引一眾海鮮迷一試，不過當然定價亦會有一定嘅影響力。


抗疫已經接近兩年，餐飲業中嘅C及D類食肆可以話恢復得七七八八，起碼打咗針後十二人都可以同枱食飯。嘻嘻，XO仔終於有機會以陪客身份出席長輩安排嘅晚宴，九月有幸一嚐近期都幾紅吓嘅高級潮州菜館「潮州軒」。因為自己去過前身嘅「張生記」，到步即認得出餐店門面及室內嘅裝潢格局都冇乜大改變，地方依然光鮮企理，大方舒適，環保得絕對有理。


記得細細個食過嘅螺片都係薄薄嘅一片，當時更被叮囑要好好珍惜，因為每片都要成幾百蚊架！如相所示，呈奶白色嘅螺片每片都有返咁上吓厚度，由於新鮮灼製嘅時間掌握得恰到好處，微微捲起嘅螺片清甜鮮美，爽潤彈牙，完全唔韌，不過要千多元一塊聽到都戥主人家個荷包痛痛。


甜品環節共有「反沙芋頭」及「清心丸豆爽」兩道，清得靚酒黎XO仔個肚肚當真已食唔落甜品，幸好仲記得影相俾大家參考。「潮州軒」環境高雅，私人廂房尤其闊落舒適，服務優良，食物質素屬中上之列。十二人盛宴中以幾款家常潮州小菜最有特式同驚喜，最令小弟吃驚反而係得悉當晚每人平均消費接近三千元；講真有翅翅同螺片食都知唔會平，不過真係冇諗過價格會咁星級囉！


旺季嘅機票非常緊張，幸好聖誕節都搵到位乘搭「全日空航空公司」去東京羽田機場。「全日空航空公司」於香港國際機場並無設置貴賓室，商務及頭等艙嘅搭客可選擇享用其星空聯盟伙伴嘅三個貴賓室，亦即「泰國國際航空皇家風蘭貴賓室」、「聯合航空貴賓室」、「新加坡航空銀刃貴賓室」。


多得櫃檯位姐姐提點，肥肥家族最終決定採納佢意見，揀去最近嘅「銀刃貴賓室」，好等同行嘅長輩行少啲路。比起機場內其他地方，貴賓室嘅樓底偏矮，不過勝在面積夠大，可容納多位旅客，厚墊椅櫈都好舒適。最開心就係見到四周嘅聖誕樹、薑餅屋、雪人等佈置，洋溢著濃烈嘅聖誕色彩。


室內可免費上網，亦有報紙及雜誌任睇，不過爛飲嘅XO仔第一站就梗係去酒吧啦！中午時份，飲客不多，小肥可任影唔嬲。眼見聖誕節有限定品「Christmas Sangria」，所以就試咗杯同雪人對飲，可惜雞尾酒過甜且酒味唔香，組合幾上頭吓，不喝也吧。


除咗接待處之外，場內嘅服務生不多，餐飲都係自助式為主。飲品區凍、熱飲齊備，有水、咖啡、奶、茶包、果汁、汽水、啤酒等。自選食物嘅種類都好多，包括沙律、點心、中湯、西湯、飯、意粉等。個人主攻燒賣同雞翼，質素一般，但似乎屬最安全之選。


」雲吞湯麵嘅麵條尚算爽彈，雲吞皮層夠薄且質感軟滑，只係個餡帶少少嚡實，湯底清得黎味道偏淡。甜品除咗有大路嘅雪糕同生果之外，仲有「白果腐竹雞蛋糖水」，個人因嫌棄糖水賣相唔係好得，望落去好似好稀咁，所以冇擔試。


最搶手嘅就係「自家製豆腐花」，可惜到XO仔見到時已經冇哂，希望下次有機會品嚐。香港國際機場內嘅「銀刃貴賓室」位置離出境檢查大堂非常近，尤其方便。貴賓室面積廣，座位多，感覺衛生，且極富聖誕氣氛。自助餐飲有多款選擇，酒品一環較弱，食物質素冇乜驚喜，屬一般貨色。


週五晚同高高uncle於派對中交流食經時，得知金鐘名酒店中菜廳「萬豪金殿」裝修後近日已重開，因深覺環境及水準均有所提升，佢仲好客氣咁誠邀肥肥家族翌日一同午膳，好等我地可以親自去評一評。隱約記得餐店之前嘅色調以金黃為主，2019年變身後除咗更為光鮮時尚之外，最明顯就係添上多朵靚花！


門面先有水晶荷花池伴荷塘圖代表迎接貴賓。於大廳內抬頭一望，即發現閃爍耀眼嘅燈飾全為牽牛花。架上可見不少古董擺設。內牆仲有幅景泰藍畫品，四周流露著濃厚嘅中國風味，極富氣派。驟眼看來，用餐大堂嘅間隔冇乜改變，中央依然為四至多人嘅圓枱。


但睇真啲，樓底較高嘅窗邊位置原有嘅屏風散座其實已暗地裡改間為活動式獨立廂房。據悉，一列房間可以打通變大，最後方更設有一個私人洗手間，設施齊備得黎又可靈活地善用空間，客人更可自選房名，設計師諗得實在係細心周到。


迷你蒸籠內嘅松茸三星餃嘅松茸菇味清香淡薄，不過如果個餃皮可以巧薄少少就更加理想。南非鮑魚酥底層嘅曲奇皮十分鬆脆，頂面已預先切好嘅原隻南非鮑魚亦軟腍入味，極易入口。最精彩就係件金光閃閃嘅蟹粉金魚餃，其外型不但栩栩如生，生動可愛，食落皮層軟潤，入面嘅蟹粉餡心更加係鮮濃甜美，絕對係有樣又有內涵！


圓圓嘅帶子煎得皮層香口，肉質鮮潤軟嫩，點上奶綠色嘅班蘭汁則份外清新。正當大家都以為班蘭汁拌元貝皇依個組合好夠新穎獨特時，其實碟上嘅另一邊仲隱藏咗第二份驚喜，就係金黃脆皮嘅炸茄子！炸茄子除咗層炸皮鬆化輕巧之外，入面件茄子可謂芳香軟腍，毫不油膩，個人誠意推介！


新裝修過嘅酒店餐廳「萬豪金殿」貴麗嘅環境比從前光猛得黎更富時代感，服務生及廚師們同樣體貼入微，親切周到。金殿新添上嘅大小靚花裝潢美觀吸睛，大廚仲好有心地將花花主題溶入菜式，心思細密地混入不同嘅食用花及天然食材製出別出心裁、輕盈健美嘅新餸，這份看似簡單嘅午餐也太令人嘆為觀止了！


肥肥白白嘅XO仔一向心得長輩們愛戴，有好野食都會預埋細佬一份。嘻嘻，適逢賭王uncle相熟嘅日本餐廳「錫池」搞咗個試酒會，佢第一時間就訂咗間貴賓房，大宴好友歡聚暢飲。餐店位置都幾隱蔽吓，其門面簡樸低調，但充滿著濃厚嘅禪味，最有特色就係嗰個開門機關設計，小肥喺度就先賣個關子，等大家親訪時可以動一動腦筋。


用餐大堂一眼睇哂，由於小弟都係第一次到臨，所以都唔係好清楚平時嘅擺位，眼見堂內只有一張長長嘅餐桌，相信佈置應該係為配合當晚嘅試酒會而設。私人派對於廂房內進行，牆上有幅都幾抽象嘅畫品，睇黎店主都幾潮喎。


畫下嘅一角早已擺好個酒杯陣，酒會未正式開始時大家先飲自來威士忌，真夠激。Uncle真係勁有XO仔心架，深知細姪少飲紅、白酒，仲一早預備咗樽名牌香檳「Dom Dom」俾細佬一人獨享，係唔係羡煞旁人呢？！


飯後飲杯熱咖啡可幫助消化。原來仲配埋果仁同乾果架，夠哂周到。灣仔日本料理「錫池」位於瑞安中心一樓不甚起眼嘅角落，據悉早於二十多年前開業，裝潢可形容為低調地新潮。老店簡潔雅致，服務生態度和藹有禮且細心體貼，為試酒活動設計嘅晚餐用材高質，廚藝了得，菜式美味得很。


非常感激賭王Uncle悉心嘅安排，讓XO仔品嚐美食時可獨享靚靚香檳，請容許細佬在此再次道謝！


啤王老五好耐冇蒲頭，原來係閉關搬咗成年屋，XO仔見師兄就快生日就好識做地請佢食飯，等佢可以輕鬆一吓。地點由佢揀去銅鑼灣「極尚大瀛喜日本料理」食放題，明顯係要牛一啤一啤佢！由於晚市七點半前離座可享八五折優惠，好多訂咗位嘅客人五點幾已到步，店子未正式開門走廊經已排哂隊。


可能見人龍太長，負責人未夠五點半就陸續俾食客就座，友善之態度及應變嘅能力更勝從前。用餐大堂極之開揚，空間感好足。兩口子被安排入座最舒適嘅卡位。餐桌上有齊備嘅餐具，但就冇咗之前厚厚嘅點菜天書。原來潮流熱店早已將落單流程電子化，只要用智能手機掃一掃個二維碼，即可快速點餸，效率高，夠環保，又可以隨時對單，這個升呢絕對值得一再加許。


唔夠數據唔緊要，因食客可享免費上網服務。放題餐廳於不同方面不斷作出改進及提升，能贏取「最優秀灣仔/銅鑼灣區開飯熱店」之榮譽確真實至名歸！電子落單項目主要為最受歡迎嘅刺身、壽司、串燒、炸物、鍋物、一品料理等等，廚房入面嘅師傅仔真係忙個不停架！


大多食物即點即煮，製作需時，故店子中央亦設有自助區，擺放沙律、開胃前菜、送酒小食、熱湯等等，方便食客可以食住等。任飲項目選擇都唔弱架，除咗有凍熱茶水、紙包及罐裝果汁、汽水之外，仲有清酒、梅酒、燒酒、啤酒等，款式都幾多。


二人主攻比利時大罐裝啤酒，不過可能啤王師兄剛出山，兩個鐘頭都只係飲咗五罐，遠不及閉關前嘅飲量。。。等待魚生時，細佬只係以脆卜卜嘅炸魚皮送啤酒。每張枱上都擺有魚生豉油、山葵、同骨桶，哥哥仔不時都會更換，感覺極之衛生。


嘻嘻，小肥對食放題刺身不再陌生，為咗唔洗點完又點，知道自己最愛食邊幾款都會叫夠十件之多，等師傅砌出嘅煙霧魚生船都可以震撼啲嘛！多款蝦隻中以晶瑩剔透嘅甜蝦最為鮮甜潤滑。白裡透紅嘅赤蝦則爽脆彈牙。三文魚鮮橙肥美有光澤；油甘魚亦爽潤甘香。


壽司方面，個人誠意推介雪白幼嫩嘅椒鹽左口裙邊壽司、厚潤甜美嘅醬燒三文魚腩壽司、及香濃惹味嘅蒜香牛油燒牛肉壽司。師兄話齋，食放題以海鮮魚生最為回本，故XO仔都只係食咗少少熱食暖暖胃。當中天婦羅炸蝦因為層炸皮較厚，所以好飽肚。


串燒雞軟骨脆卜卜又香口。串燒牛脷鬆爽惹味，兩款均為送酒佳品也！成晚最意外就係有花膠任食。甜品大多都係細細杯，任攞唔嬲。銅鑼灣日式放題餐廳「極尚大瀛喜日本料理」環境開揚，服務優質，電子落單方便簡易，且快速環保，刺身壽司款多鮮美，晚市七點半前離座更可享八五折優惠，兩小時任飲任食實屬抵玩之歡樂放題。


肥肥家族舊年去美加探親時，首次選乘大韓航空，因全體購下商務票，候機時可享用「天合聯盟香港貴賓室」嘅設備及餐飲，不過室內並無廣播服務，大家要自己留意登機時間。長形嘅貴賓室面積寬廣，最入嘅偏廳有多張獨立梳化櫈，大部份嘅白色枱仔都有插蘇位，方便旅客可邊等邊叉電。


除咗個較輕鬆舒適嘅偏廳之外，中央有個大型少少嘅用餐大堂，散座嘅餐桌大啲又高啲，只係枱面唔係太乾淨。尾段拍牆為自助飲品區，有咖啡機、啤酒雪櫃、汽水、蒸餾水等等。XO仔就當然係選擇飲酒啦！「Cheers！


」自選食物中有西式嘅麵包、三文治、沙律、甜品等。最有型都要數部班戟機，少入廚嘅小肥都係第一次見。亞洲菜中都有不少熱食及炸物。唯一要排隊嘅就係個麵檔，由專人即點即煮四款麵品。由於出門口前已經喺屋企食咗晚飯，細佬就簡單啲試咗碗台灣牛肉麵。


牛肉麵只屬微暖，湯底稀而味淡，麵條同牛展塊一樣偏硬，個人覺得唔係好掂。香港機場內有不少貴賓室，論環境、設施及餐飲質素，「天合聯盟香港貴賓室」當真不及本港主場嘅兩間航空公司。


相約好一眾遊輪河嘅團友晚聚，飯前最爛飲嗰幾個年輕分子當然係要搵地方歡樂一番啦！由於飯局喺灣仔，蕃薯Uncle就提議去離餐廳超近嘅「哈利酒吧」飲幾round，因官方網頁清楚列出歡樂時光買一送一優惠由黃昏五點鐘就開波。


位於二樓嘅酒吧面積已經唔算大，但廳內仲要擺滿大大張厚墊椅櫈，幾口子五點左右到步已八成滿座，貴客及服務生根本冇乜位行。不過最唔開心就係發現歡樂時光優惠早已由下午五至九時，改咗為下午六至九時。傍晚時段吧內只有經埋哥哥一人撐場，帶位、落單、調酒、上菜、埋單等全部由佢一個人搞掂，雖然佢又好人又夠效率，但酒店也過份人手不足了吧？


！睇清楚啲先會留意到多頁飲品牌上只有某啲精選項目可享買一送一歡樂時光優惠，選擇絕對唔夠多。小肥揀咗杯「Snow Ball」飲，味道都算正常嘅。 灣仔酒店酒吧「哈利酒吧」環境狹窄，坐咗埋位即變得動彈不得，加上人手短缺，所謂歡樂時光都唔係咁優惠顧客，請恕小弟狠批酒店誠意欠奉！


長輩壽宴今年定於觀塘私房餐廳「Stone House」舉行，上網查看過地圖都覺得幾迷失，自己識得「偉業街」都係因為Hubert首名曲。大廈四周都見唔到餐廳嘅水牌或招牌，幸好宴會一家四口一同出席先冇咁驚會搵唔到路。


由停車場穿入去，竟發現樓底極高嘅店子除咗有K唱，仲有乒乓波枱、桌球、足球機、飛標等玩兒，成個會所咁堅。適逢農曆新年，場地可見不少紅黃鮮美嘅賀年擺設，當真喜氣洋洋！八十多人嘅派對分開四張大圓枱坐，圍圍二十幾人一啲都唔迫。


每枱均以賀年祝福語起名。小朋友嗰圍仲有多隻可愛嘅卡通豬錘仔，設計得相當周到。單憑側旁所謂未完整嘅酒陣已感壽宴將會好熱鬧。起初聽到私房菜只有英文名「Stone House」時，仲諗住會係食西餐，睇見面前齊備嘅碗筷就知石屋乃中菜廳也。


以餐廳黎講，服務都可以話唔錯，只係食物水準較為參差，炸物唔得香口，老火湯看似足料卻淡而無味，供二十多人用餐嘅份量又好似差咁啲啲咁，總分頂多只可話「OK」，抵唔抵就要睇單先可評論。


第一次認識「DK Cuppa Tea」位女主人時都已經知佢係一位極富創意o既香薰治療師。以香薰化身為食材融入餐飲，精心炮製出層出不窮o既主題下午茶，寓治療於娛樂，相信都可以話係始祖，故每每有外國親友訪港，XO仔例必帶佢地黎感受一吓如此非一般o既感觀旅程。


去年「DK」平較靜，原來係因為老闆娘有新搞作，將其概念及治療經驗以筆墨彩圖記載，與大眾分享「開心法術」。細問下得悉原來老闆娘早排有家人因癌症離世，有感而發所以編制書籍，並將收益損贈予「銘琪癌症關顧中心」；咁有意義，細佬當然係要喺度幫忙宣傳啦！


「開心魔法」由擦一擦阿拉丁神燈作序，見到相中咁可愛o既插圖係咪都想繼續睇呢，咁就要記得買返本支持吓！一個人開心好自然地會感到幸福。既然新書教述「開心法術」，為配合主題，「DK」就請來仙鹿。。。帶大家一遊「幸福樂園」。


神鹿確真有靈性，魔法咭環節中讓小肥抽出「蛻變」咭，就連身邊o既契妹都覺得貼切，仲即雀躍地代筆作埋願望添。熟巧地於「薰衣草伯爵茶」滴入日本花藥「Fascination」，索一索已覺益氣醒神。花茶有魔幻雲層輕灑甜甜o既藍雨，倍添芳香，實在美妙。


未見鹿鹿前，先由彩蝶威化帶出濃郁o既「沙樂美腸芝士拼盤」及「黑松露牛肝菌湯」。玻璃杯內o既「黑松露牛肝菌湯」清香柔滑，輕巧暖胃。「DK」o既「幸福水果拼盤」果真與必不同過人。盤上三款奇異果、士多啤梨、無花果均經過急速乾燥技術封乾，芬芳脆口，應建議灑上黑松露粉即更為惹味。


樂園中不乏小動物，陸上代表有煙韌彈牙o既「法式蝸牛」，海洋則有香濃軟潤「煙燻挪威三文魚」及爽厚幼嫩o既「北海道珍寶帶子」，上完山又下海，多元化得好國際架！「法式蝸牛」有薯蓉墊底，小肥即物盡其用，喺薯蓉撈入黑松露粉，成功提升香氣！


馴鹿群集登場，即以金盤送來甜甜蜜蜜o既「夢幻甜品」。銀光閃閃o既「黑松露法式奶凍」潤甜軟滑，香而不俗。白雪雪o既「馴鹿巧克力」微甜脆巧，輕盈易入口。呈波波狀o既「星空柚子朱古力甜品杯」看似為一個星空朱古力球般，但其實驚喜係刻意被安排壓軸上陣。


「星空杯」經過朱古力醬洗禮，迅即幻變出「藍莓佐柚子芝士蛋糕」。原來星空外殼乃薄薄o既脆皮朱古力，溶解後方才顯示出暗藏著之柚子芝士蛋糕及藍莓。柚子芝士蛋糕本身輕型醒胃，浸過甜濃o既朱古力醬，即增添柔順香滑，伴入爽潤清甜o既藍莓則份外鮮美，精彩細膩得很！


XO仔與契妹於2019年o既飲食旅程由香薰小茶屋「DK Cuppa Tea」打響頭炮。神鹿帶領下o既「幸福樂園」千變萬化，有寧神o既「藍色雨雲花茶」、黑松露點綴o既小食甜點、幻化o既「星空甜品杯」，就好似寓意著新o既一年將會有無限生機，當真希望細佬能夠蛻變成功，發揮潛在o既小宇宙，有所作為。


契妹上週由美國回港過冬，因仍有時差問題，所以就約會小肥契哥週六午聚交收手信。可能太耐冇食亞洲菜，地點就揀去銅鑼灣o既「鐵板燒雪舟」食日式鐵板燒。步出升降機門，即見招牌下有個金魚池，睇黎老闆都應該幾信風水。


魚池兩旁擺放有可愛o既飛驒牛及招財貓公仔擺設。接待處寫出店內所用之白米均為新潟米，未食已有信心o既保證。店子樓底高高，燈光柔和，裝潢簡潔雅致。兩口子被安排入座長長o既鐵板燒桌之一角，由於抽氣強勁，用餐後身上並無油煙味，衛生非常。


埋位後，溫婉o既姐姐仔先送上熱茶及熱毛巾，體貼周到。席上餐具齊備，最搞笑就係墊上o既招財貓筷子座，懶洋洋得太可愛了！午市餐牌共有七頁之多。XO仔就點咗個「雪舟鉄板燒午餐」，主菜選美國西冷薄燒。點好菜，即交由幽默o既師傅哥哥喺二人面前燒煮午餐。


最後一杯香濃熱咖啡確真暖胃。飯前先見可愛o既招財貓筷子座，飯後再黎趣致o既奶杯，餐店老闆實在太有心思了！「鐵板燒雪舟」環境高雅衛生，服務稱心，午市海陸鐵板料理新鮮優質，價錢合理，不妨一試。


肥肥家族對「香港航空」情有獨鍾，舊年年尾去京阪神一週遊，亦專登選乘其早機去，晚機返。同行o既全為七旬長輩，為咗大家都可以舒舒服服，哥哥就訂購好較闊落o既商務機位，諗住候機時可以佗佻地享用貴賓室o既餐飲及設施，即使遇上延誤都唔洗太過狼狽或掃興。


記得上次仲去緊藏於地下室間「紫荊堂」貴賓室，真係估唔到航空公司可於三年內增設第二間貴賓室，仲升埋上樓，淨睇門面已覺樓底更高，面積更寬廣。唯一有少少失望就係見唔到「紫荊堂」嗰個懷舊磅重機。如果唔係有哥哥介紹，XO仔根本唔會留意到兩間貴賓室o既中英文名都完全唔一樣，新貴賓室「遨堂」其實係已拉丁文「Autus」起名，意味著「香港航空」正「豐盛成長」，故室內設計亦以此為題，四周可見不少鮮花綠葉作擺設，有意思極！


光鮮光猛o既貴賓室極富空間感，到處都有舒適o既梳化椅櫈及用餐散座，人多都唔覺嘈吵或逼人。電腦區有多個差電插頭、幾部電腦及傳真打印機。小朋友仲可以揀坐彩色高櫈添，設備確真齊備。 室內o既餐飲均為自助式，望落乾淨企理，衛生非常。


餐具全擺放於中間o既小涼亭內。飲品包冇酒精類o既咖啡、茶、汽水、果汁及凍熱水。十八歲以上o既旅客更可向酒保點選限定酒品，生啤都有三款揀架。早上十一點後連雞尾酒都出埋。由於當日遇上航班延誤，細佬同靚靚媽咪先可以飲多幾杯「遨堂」o既招牌雞尾酒「Autus Delight Plus」。


「Autus Delight Plus」滲透著荔枝o既清甜及玫瑰o既花香，很是清新。 自助區內之食物中不乏大路o既沙律、三文治、點心、炒麵、意粉、咖哩、甜品等。XO仔當然係主攻蝦餃同燒賣啦！喺機場食已預咗係叮叮點心，不過燒賣明顯比厚皮蝦餃美味，最正反而係潤滑而不太油膩o既腸粉同煙韌爽脆o既炒麵。


此外，廚房於不同時段都會提供幾款即叫即製o既菜式。朝早六點到十一點有三款湯麵及煎蛋或炒蛋。個人推介熱辣辣o既炒蛋，因炒蛋本身炒得好夠鮮黃香滑，加配埋菠菜、火腿、蘑菇則更為惹味豐富。碗榨菜肉絲米粉個湯底好清，米粉麵條唔會腍哂，加上榨菜肉絲夠味得黎又唔油膩，屬暖胃o既輕食。


廚房由早上十一點就換上另外五款湯麵，當中有辣有唔辣。最搶手就係貴賓室聞名中午十二點起先出o既雞蛋仔！由於當真即叫即製，大家記緊要預十五至二十分鐘製作時間。辣手o既雞蛋仔香脆無比，微甜輕巧，家人邊行去閘口，邊分黎食，一客話咁快就食哂，嘻嘻，下次一定要打孖黎叫！


以前離港，家人都唔會太早去機場，但最近身邊有親友因自己遲到而遇上不愉快事件，家中o既長輩就變得更加謹慎，會預鬆多啲時間，橫掂買咗商務機票可以喺貴賓室享用免費餐飲及其他設施，等耐啲都冇妨。「香港航空」新增o既「遨堂」貴賓室比起第一個貴賓室「紫荊堂」於各方面都明顯有所提升，真如其名般象徵著航空公司有所成長。


「遨堂」環境開揚通爽，設施齊備，自助餐飲款式多，質量亦偏高，室內o既服務生雖則年輕，但每位同樣友善客套，而且樂於助人，臨行前除咗順祝旅客有個愉快o既旅程，亦不忘閒談兩句，問及各人對航空公司及貴賓室有否意見，這就是誠意！


「香港航空」，肥肥家族支持你！


肥肥家族一向愛飲好食，與親朋好友相聚時總離不開談食經。有一晚食飯時，其中一位長輩突然提起話近排都只會揀喺中環「香港華商銀行公會」同屋企人做節，因為啲套餐又抵又正。得知席上未有人聽過個會，更未有機會試過會所餐廳o既中菜，長輩就好客氣咁即場擇日請大家拆餐勁o既。


顧名思義，會所餐廳只招待會員。據悉，會員全部都要通過會員銀行入會，而現有o既二十間會員銀行亦好清晰地列咗喺門外塊大玻璃牌上。主人家早已安排派對於廂房內進行，有電視睇，私人空間足，成晚仲有專人服務，十分周到。


會所餐廳高雅大方，服務貼身稱心，多款中式小食、小菜、大餸均色香味俱全，長輩話得抵，相信小弟以「價廉物美」黎形容都應該唔會錯得去邊。


週三晚賽馬日冇P開，靚女舞友就約XO仔去一家仍在試業中o既私房西餐廳「Notte」度撐枱腳。步入正門，左方先為光猛o既開放式廚房。飯前已可望到師傅個個手穿藍色手套，忙碌地工作，透明度極高。用餐區域以厚厚o既隔音板門間出，當晚分咗o既兩間房其實可以打通為一間大房，隔音之餘，亦隔埋廚房傳出o既油煙味，開私人派對就最適合不過。


最意想不到就係私房菜居然有個咁靚o既景，應屬觀賞煙花o既好地點。埋位後，溫婉o既哥哥先送上暖水，實在體貼。餐店有提供幾款酒品配對食物，但因二人飯前已歡樂咗成個幾鐘，飯後又會再去馬場個啤酒園度暢飲，當晚就決定唔溝酒飲。


見飲咗半肚啤酒，XO仔就點咗個五道菜晚餐，亦即少咗舊魚。點好菜，好快就有麵包食，當中暖手o既牛角包外脆內鬆軟。據悉，餐前小食o既款式會不定時轉換，當晚o既兩款為蟹肉青瓜及帕馬火腿蜜瓜。蟹肉以沙律醬調味，濕潤清甜。


私房西餐廳「Notte」隱蔽於灣仔一幢商廈內，私人空間足，服務佳，晚市五道菜質量偏高，不過最殺食就係有個靚景睇，相信一放煙花就會最旺場。


公司搞聯歡會，日子早已訂好，地點亦講好為「すき焼 森」，訂座就交由XO仔負責。一心諗住九個人可以坐吧枱，點知接線生話派對當晚早有貴客訂咗兩個吧位，亦即最多只可接受八人訂座。經五分鐘商量後，其中一位經理就好客氣咁自動退出，話希望我地班細o既可以玩得開心啲。


於是小肥就立即打返去餐廳訂咗剩餘o既八個吧位。哈，萬萬估唔到掛線後隔咗五分鐘左右，餐店會打返電話黎，告知佢地當晚唔夠師傅招呼我地，要求我地遲個幾鐘先好去食，又或者係索性改期，整個訂座流程也太不專業了吧？


！老闆搞個聯歡會就係想俾大家一個早收工o既理由去拆餐勁，無奈我地提出話可以食早啲卻即時被拒，咁當初就唔好話改八個人就訂得啦！香港食肆多的是，九人開P當真不難搵地方，經過今早訂座竟可也燒燶，細佬話過唔會俾錢去試「すき焼 森」，即使有人話請都要諗過先，因為今次堅嬲！


舊年去台灣參加小表弟婚宴時，肥肥家族選擇咗乘搭「國泰航空」o既夜機。當晚好唔好彩地遇上航班因機件故障而被取消，幸好家人購下商務機票，其中二人更為鑽石卡會員，耐心等待o既幾個鐘頭間，XO仔就去齊航空公司o既「寰宇堂」商務及頭等貴賓室，探索一番。


由於兩個貴賓室相連，安頓好父母喺頭等貴賓室休息後，旅遊家哥哥就帶咗小肥先去商務貴賓室度八。國泰航空「寰宇堂」商務貴賓室主要分「風味坊」及「咖啡閣」兩個區域，前者主要係高櫈吧位，後者則為較舒適o既梳化椅。


雙方間隔都好開揚，可惜駐場服務生完全唔主動，感覺也太hea 了。「風味坊」個自助區內可見多款凍熱飲品及點心小食，當中牛肉燒賣最搶手同最好味。食客亦可於開放式廚房點選即叫即煮o既雲吞湯麵、擔擔麵、魚蛋湯河粉、野菜稻庭烏冬及三款包品。


如相所示，魚蛋河同野菜稻庭烏冬個賣相都唔係咁得，食落更加係淡而無味。件生煎包則包皮過厚，餡料乾嚡，講真都幾恐怖。外出o既「咖啡閣」環境較開揚。主要係食三文治、蛋糕、西餅、雪糕等，個人覺得睇見都唔係太開胃，所以行咗一轉就決定直接去頭等貴賓室就算。


國泰航空「寰宇堂」頭等貴賓室比起隔壁o既商務貴賓室明顯豪華得多。頭等貴賓室主要分為「浴泉居」、「逸雅閣」及「凱旋吧」三個區域，環境時尚雅致，服務生亦體貼好客得多。比商務貴賓室多咗o既「浴泉居」其實係設有浴缸o既大洗手間，設施齊備，且極之寬敞。


「凱旋吧」為酒吧及客廳區，當中o既厚墊梳化椅仲有獨立式可選，私人空間感足。貴客更可無限享用多款酒品，香檳都有三款可選！包括粉紅香檳「Moet & Chandon Rose Imperial NV」，XO仔同媽咪有酒飲當然係唔怕航班延誤啦！


「逸雅閣」則為寬廣o既餐飲區，用餐大堂猶如正式餐廳般，散座有齊餐墊、餐巾及齊備o既西式餐具，仲要每枱都有專人招待。客人可於廳內任飲精選酒品、果汁、汽水、咖啡或茶水。並於大堂自助區內揀選壽司、沙律、點心、甜品等，選擇比商務貴賓室內多且精。


除此之外，旅客更可於餐牌點多道即叫即煮o既主菜。爸爸大讚「香煎三文魚」皮脆肉嫩。細佬嗰份「烤焗羊鞍扒」亦鬆厚軟腍。平時離港，即使會去航空公司o既貴賓室都唔會逗留得太長，今次都係因為航班被取消，XO仔方才咁得閒八勻國泰航空「寰宇堂」黐埋一齊o既商務及頭等貴賓室，親身體驗到做頭等貴賓如何比商務旅客尊貴。


得知原來每位鑽石卡會員可攜同兩位客人享用「寰宇堂」頭等貴賓室，嘻嘻，以後細佬會識揀同邊啲親友旅行架啦！其實早啲去機場可以佗佗佻佻地喺貴賓室度飲飽食醉後先上飛機，好過空肚上機埃飛機餐多多倍，越早越著數。


適逢靚靚媽咪壽辰，今年小肥好似中咗馬標咁，好闊佬地喺「上海總會」設宴一席，與親友為其慶祝一番。為隆重其事，家人早於去年底訂下寬敞闊落且連私人洗手間o既董事貴賓廳。。。無奈壽宴前幾日突然收到會所通知，話董事廳有高層要征用作會議之用，多得契爺出手相助，當晚o既派對方才得以喺三樓間出之廂房進行。


因為就連平時唔多影相o既長輩都話要拍返輯大特寫，明顯夠哂震撼！大肥爸爸仲幽默地話「粗粗地，都見得吓人啦！」皇朝鮑翅不單量足，每份上枱前更加係喺個煲入面滾住o既，故入口時熱力十足。鮑翅厚身得黎質感爽腍柔滑，配上濃厚o既高湯已夠美味，堅掂！


會所餐廳經過裝修後，地方依然高雅大方，不過服務就大不如前。。。服務生雖未算態度惡劣，但明顯心情欠佳嗰隻囉，晚宴八成時間要賓客自行添酒，唔問有時連茶水都冇得飲。。。九點半前，當食到咁上吓想加餸時，姐姐仔先話師傅已經收咗工，即係話平時會提點食客最後落單時間之舉都慳埋，搞到大家勁冇癮之餘，自己用咗成個月人工豪請親友食餐生日飯，都覺得有啲背脊骨落囉！


雖然自己只係黃毛小子一名，但都衷心希望「上海總會」可以參閱此篇食評。


有親友越洋訪港，大肥爸爸就約喺家人最愛o既「五陵會」設宴為其洗塵。因深知兩位細姪有嚴重花生敏感，大肥早跟經理道出要全席走花生之要求，包括花生油都唔可以用，真係估唔到會所早已有經驗，更任由爸爸隨意預設菜單，並強調廚房師傅會懂得配合，XO仔得悉後亦感十分驚喜，所以決定要在此表揚一番！


長輩一群早已定下三八婦女節於「鏞記」開年，大肥爸爸亦約好細佬充當柴可夫，點知當晚有兩位貴賓突然有事未能出席，XO仔與甜心兒即有幸補上。上到鏞記大廈八樓先知道晚宴o既所在地其實係「鏞記」名下o既高級會所餐廳「嚐真」。


會所式經營o既餐廳只會招待會員。個會包有免費代客泊車，而且用餐時並無收取茶介、開瓶費或加一服務費，但午市及晚市均設有最低消費；如果冇聽錯，前者應為五百多元，而後者則為千二左右。步出升降機門已覺光鮮亮麗o既接待大堂及走廊雅致得黎好有氣派。


廳內全為廂房，空間感及私隱度極高。廂房內用餐區旁都有個小偏廳，廳內用上酸枝椅櫈桌子及精美o既茶具，配合埋窗邊o既竹林，感覺就好似置身於世外桃源般。會所內外都可見時尚鮮花擺設，四周裝潢典雅大方得黎又不失現代感。


餐桌上公用及自用o既餐具齊備，餐巾仲要係圍絲邊架，認真高級！主人家早已訂好菜譜，單睇餸名已覺震撼得好有詩意。賓客續一到臨，並由經理哥哥親自招待，所有菜式上枱繞場一周後都會由專人分好一份份，酒杯或茶杯都從未缺水缺酒，服務絕對貼身周到。


勁量級o既鵝煲就好似盆菜咁豐盛有層次，鵝隻o既肉、紅、肝、腎、腸、翼等都好有技巧同藝術地舖疊。墊底o既豆卜同鵝掌翼索哂味之餘仲好夠腍滑。中間o既鵝肉分有片狀及件狀；鵝片軟潤巧薄，鵝件則鬆軟嫩滑，各有各好味。


足料o既紅豆沙只屬微甜，撈入椰奶即倍添香滑，主角湯圓軟潤香濃，正好為晚宴繪出完美o既句號。機緣巧合下讓XO仔於三八婦女節遇上「鏞記」屬下o既高級會所餐廳「嚐真」，喺環境幽雅o既廂房內享用咗頓畢生難忘o既珍饈盛宴，感激長輩悉心安排及經理哥哥貼身o既款待。


據悉，除咗「鏞記」o既特色菜餚之外，會所大廚更會烹調出多道傳統及獨家o既絕色美饌。從主人家及經理哥哥口中，得悉已故o既甘先生原來多年前曾與著名武俠小說作家金庸先生合創出咗席「金裝射鵰英雄宴」，內含名作中「英雄豪傑」、「桃花園」、「北丐降龍十八掌」、「二十四橋明月夜」等精髓，聽到都垂涎三尺。


女主人仲傳來「射鵰英雄宴」o既靚相，話下次約個時間再請大家食多餐，當真令人期待萬分！


真係估唔到出名細食o既會計小姐原來對火鍋放題咁有興趣，喺街上收到公司附近間「千賀水產の鮮鍋道場」o既傳單後，即約會小肥開年去拆餐勁o既。「千賀」座落於銅鑼灣智選假日酒店三樓，地點超方便。門外可見店子現正推廣緊o既啤酒優惠。


遇上食客生日仲有折頭打、有相送、免開瓶費、打卡再加送刺身、人多仲有香檳添！餐店佔用面積全層，散座大多為二至四人及多人合拼式卡位。最中央位置為無限任添之自助食物區。區內o既飲品部有果汁及汽水機。兩個大雪櫃入面亦有多款紙包及罐裝凍飲。


熱飲則有水、茶或咖啡可選。怕凍o既會計小姐堅到成壺熱茶攞過黎，哈哈，細佬見到都有啲驚嚇，當然係要影相留念啦！其實離遠有個啤酒雪櫃，不過就只係供團購食客享用。至於自助食物方面，頭盤可自選沙律。同壽司。熱食都有好多款式，當中個人主攻惹味肥美o既炒蜆。


同兩款潤滑o既靚菇。會計小姐就揀食啲較香口o既蒜香茄子、避風塘三文魚骨腩、風味雞煲。甜濃o既老火響螺雞湯。以及之後先換上o既蒸魚同鴨掌。「千賀」個放題主角其實係火鍋，第一步揀好湯底後，跟餐o既拼盤菜式「環球美食」隨即一次過上哂枱。


火鍋醬油配料可於中央o既自助區自行混醬。餐桌上有齊自助式餐具、紙巾及煮食工具；服務生更會經常清理骨殼桶，都幾衛生。刺身拼盤內含五款魚生，當中蝦隻爽脆滑溜，象拔蚌鮮甜薄脆。二人所點o既「胡椒爽肚湯」濃味得黎唔會過辣。


「環球美食」配料中個人最愛軟腍香滑o既「極上安格斯牛小排」。同皮薄餡嫩脆o既「家鄉手制香菜水餃」。外觀最靚必選七色海鮮餅盤。會計小姐真係叻，話第一樣好明顯應該食蜆。因為可以連個罩離煮黎食之際，食完再用個罩離煮埋其他食品都得。


蜆隻一煮到開口就食得，兩款均鮮甜肥潤。蚌隻爽潤鮮美。鮑魚則厚而彈牙。由於海蝦實在爽脆，結果兩口子喺幾個鐘頭內追加咗成兩打咁多，連服務生都睇到拍爛手掌呀！估計係因衛生問題，餐牌背頁上任食肉類及海鮮貨式要同樓面落單先有專人呈上。


除咗海蝦之外，小肥就只係狂加薄而香軟o既美國肥牛。火鍋o既蔬菜料全部都可以喺自助區中搵到。個人誠意推介鮮綠爽口o既唐生菜、芳香帶脆o既西洋菜、鮮甜無比o既紹菜、及厚腍o既日本蘿蔔！細小o既會計小姐攞親啲菜都成座小山丘咁高，出出入入時都臉帶燦爛o既笑容，佢對放題o既態度果真夠哂熱誠！


除咗正菜，自選火鍋配料中仲有多款魚蛋類、腸仔、丸物、午餐肉、生根、響鈴等。XO仔因情迷香脆惹味o既炸魚皮，每隔一陣就會攞碟黎送百事，呀！單尾方面可選炒飯。或獨立包裝o既麵品。最健康當然係揀食零卡路里o既芋絲啦！


契妹週四回港，即收到風「DK Cuppa Tea」有花仙子降臨，傳來聖誕祝賀，兩口子即襯機相約週六午聚去索一索仙氣。 「DK」仙子將香薰融入多款咸甜小點，譜出紫艷脫俗o既「花弦之願」。此行仙境之旅迅即由魔法咭環節作序。


唔知係咪大家生活節奏實在急促，每日都總係忙住依樣、忙住嗰樣，居然同時抽出教二人要放鬆及鎮靜o既「甘菊仙子」，也太巧合了吧。甘菊仙子帶黎o既「石斛胎菊茶」芳香甘濃，飲下第一杯已覺怡神益氣，肌肉都好似鬆弛不少。


隨著盤上仙子小手o既方向，XO仔先向熱熱o既「黑松露牛肝菌湯」埋手。「牛肝菌湯」黑松露味淡薄芬芳，暖胃且不溜滯。高杯上有隻紫色o既紫蝴蝶，咸點面上則有隻食得o既彩蝶。咸點中o既「迷迭香牛角包」清香油潤，皮脆包鬆軟，簡單美味。


連同微辣o既「沙樂美腸」就倍感惹味。緊貼著小蝴蝶飛往銀光閃閃o既寶盒，即發現盒內圍繞住粉紅色花花正藏著六小杯「海鮮沙律」。「田園沙律」中o既香煎帶子粒皮脆心嫩。「青口沙律」鮮甜爽滑。「龍蝦沙律」則爽脆甜美。


返回仙子身旁終於輪到甜品啦！「仙子奇緣曲奇」牛油味香而不俗，而且非常脆口。對比下，紫紅色o既「紫薯魔幻曲奇」則較為輕巧鬆爽，各有特色。粉紅及粉紫色o既「紅莓杯仔蛋糕」微甜鬆潤。亮點「旋舞仙子紅莓蛋白蛋糕」批底脆巧，紅莓蛋白餡心質感柔軟濕潤，酸甜醒胃，極之討好。


最後由妹妹仔即燒o既「法式燉蛋」雲尼拿味輕柔唔膩，吃畢好似仙子喺肚中起舞般，成個人都似乎開心愉快得多！今個聖誕，「DK Cuppa Tea」老闆娘請來一群仙子精靈以香薰小點帶來「花弦之願」，享用下午茶o既同時，更成功令XO仔於忙碌中得以放鬆下來，仙氣洋溢o既茶屋實有靈神舒緩之效。


「又到聖誕，又到聖誕…」情人早已計劃與家人外遊過一個白色聖誕，出發前只能抽出週三晚與小肥預祝一番。正當XO仔攪盡腦汁搵地方玩燭光晚餐時，老闆突然送上「E Molto Buono」o既八五折優惠券，細佬最愛順天而行，地點咁就腳，公司行過去只需三分鐘，打電話訂座仲有位喎，故不必再費神，即刻卜鎚。


樓上西餐廳雅致潔麗，昏暗o既光線成功締造出場內羅曼蒂克o既氣氛，最適合小情人黎撐枱腳。餐店原來逢週三晚都有個特別版o既套餐供應，主角係頭盤o既八件生蠔及白酒或汽酒一杯。由於情人當晚唔係太想食生蠔，兩口子最終決定點返平時個六道菜套餐。


應溫婉有禮o既哥哥仔推介點好晚餐後，隔一陣佢就呈上暖暖o既麵包籃及自家調製o既辣肉腸醬同香草茄子醬。籃內有三款形狀顏色都唔一樣o既麵包。黑色o既芝麻黑炭包皮脆心軟，白色o既香草包皮脆得黎多咗份芳香，而薄薄o既芝士脆片則好輕巧地脆卜卜，唔點秘醬已經好夠味。


甜心兒頭盤點咗個「法國穀飼牛肉他他」。睇見佢好有技巧地切開隻流心鵪鶉蛋，儀態動人得令男友實不禁拍下多張照片留念。嘩，自己客「青檸蒜香八爪魚配香甜紅椒蓉」個擺盤呈一個小花園般，色彩繽紛且極富立體感。可惜室內燈光太過柔和，小肥o既攝影技術又未到家，要女友幫忙打燈先影得出八爪魚上面海藍透光o既橙酒味珠珠。


未能捕捉菜式最美一面同大家分享，還望讀者們見諒。八爪魚片質感爽脆，連同碟上o既紅椒蓉、青檸泡泡、橙酒味珠珠一齊食，三種調味o既清新惹味就好似啲爪咁延伸出黎，慢慢滲透口腔，奇妙得很！哥哥仔得知細佬唔係咁鍾意「凍湯」同魚湯底o既「法式海龍王湯」，佢好客氣地自動提出換上「龍蝦湯」，當真十分誠懇！


「龍蝦湯」香濃醇厚，需內含忌廉及龍蝦油，喝畢卻一啲都唔溜滯，堅掂！接著o既「香煎鵝肝」喺餐牌上雖列出為「配貴妃焦糖燴蜜桃」，但上枱時妹妹仔就解釋話師傅當日轉配咗「黑醋荔枝浸青蘋果」。厚厚o既鵝肝皮脆心嫩，入口即溶，夾埋甜中帶點微微酸o既青蘋果肉食，效果更為清爽易入口。


主菜出場前，每人都有杯清甜消滯o既「番石榴雪葩」作間場，洗滌一吓味蕾。小肥所揀選o既「慢煮西班牙伊比利亞羊，蜜糖芥末子汁，配香草焗蒜」顏色金黃，很是吸晴。呈粉紅色o既慢煮羊肉肉質鬆嫩軟腍，塗上蜜糖芥末子汁味道變得更加甜美鮮香，實有畫龍點睛之效，好有驚喜！


甜品「紅茶法式焦糖燉蛋」香軟滑溜，茶味芬芳，舖面o既朱古力脆脆夠輕巧，剛好為焦糖燉蛋增添口感，！飯後來杯「玫瑰花茶」，芳香怡神，直令腸胃舒暢不少。多得老闆送贈「E Molto Buono」優惠券，XO仔得以重臨浪漫滿屋o既西餐廳，與情人共進燭光晚餐，享用精美高質o既意法美食，溫馨地預祝聖誕。


肥肥家族最愛食日本菜，今年仲飛咗兩轉大阪豪食多輪添。適逢一眾姨媽姨丈訪港，XO仔當然係要襯機介紹近期深得父母心o既「京日本料理」啦！壽司屋原來喺細佬上月遊玩京阪神時搬咗去鄰近較大o既舖位。面積比之前寬敞，光線亦更充裕，壽司吧感覺仲開揚闊落得多，環境絕對升咗呢。


新店仍舊由肥老闆、矇豬眼妹妹、樂師傅、蘇師傅及草莓-san合力掌舵，大家樂也融融，店內氣氛極為輕鬆。家人好杯中物已不是什麼天大秘密，埋位等師傅準備食物時當然係要飲返兩杯解解渴啦！人一到齊，晚餐即由前菜錦盒揭幕。


大家睇住師傅好有心機地慢慢拆蟹，再重新以蟹膏墊喺蟹蓋底，中間混入蟹肉，最後以蟹籽舖面，疊出恭賀喬遷「京喜」菜式。香箱蟹俾細佬第一個感覺係佢嬌滴滴得黎卻多膏又多膥！香箱蟹蟹肉幼嫩清甜，金橙色o既蟹膏厚實鮮香，啡紅色o既蟹籽則幼小脆口。


白雪雪o既幸水梨爽脆清甜。富貴柿厚潤芳香。青綠色o既靜岡蜜瓜則腍甜多汁。此時此刻，「京日本料理」係肥肥家族最喜愛的日本餐廳，全因師傅每晚只會選用日本即日空運到港之新鮮高質食材炮製出節令魚生菜式，有信心保證之餘，不時更帶來驚喜，每位約港幣千八o既價錢絕對合理。


店子上下內外有傾有講，笑料百出，好似一家人咁融洽，氣氛真係好好架。近日搬往面積較廣o既新址都應該算得上係擴充業務，請容許細佬喺度再次祝賀餐店喬遷之喜，生意興隆，越做越旺！


有長輩由美加返港探親，郎才女貌o既「Double E伉儷」專登揀喺大家都未去過o既灣仔帝盛酒店中菜廳「圃公館」設宴一席，為歡迎幾位到臨作洗塵派對。晚宴於餐廳其中一間廂房內進行，入面有私人洗手間、小廳及Karaoke音響配備，隔音好，又夠私人空間，啱哂一大班人黎開P。


此外，內有空氣清新機、消毒機等，感覺衛生得很！房內之大枱可容納上十八人，長期有幾位服務生為大家斟添酒水、分餸換碟，招呼實在周到。紅色o既厚墊椅櫈舒適得黎望落好有氣派，配上桌上閃亮o既蠟燭高杯卻又添上一份雅麗情調。


主人家早已訂下湘菜夜宴之菜單，睇到都已流哂口水呀！有佳餚試問又點會少得美酒呢？當晚合共飲咗五樽香檳、一樽白酒、四樽紅酒及一樽威士忌，絕對堅過石堅！人齊埋位，大家仍飲緊第一杯酒時，姐姐仔已呈上每款有兩碟o既江南五小碟，排於轉盤上供貴客自行選取。


湘菜夜宴豐盛高質，菜式用料、外觀及味道都充滿著驚喜，離開時見長輩臉上都掛起咪眼笑容，滿意程度不言而喻；請容許晚輩在此向Double E伉儷再次道謝款待。


今年中秋，家人都選擇咗提前做節，正日肥肥家族就俾老闆誠邀往上環會所餐廳「江蘇薈」，享用咗一頓豐富o既江蘇菜。據悉，必需要有會員帶同方可內進o既「江蘇薈」正式開業只有一年多，入會費為港幣六千元，其中一千將於餐店中回贈給會員，聽落真係幾抵玩。


由於當日老細早已訂好十二人廂房，最後到達o既XO仔未有機會走進大堂觀察，只能拍下接待處旁，牆身貼出o既三頁魚魚簡介。及房內天花上o既水晶燈飾。桌上餐具齊全，整晚仲要係由經理龍哥全程招呼，細心體貼，服務認真一流。


家中小侄女從小到大都勁愛獨角獸，學校所有視藝科o既創作更例必選此為題材。今年妹妹十一歲生日，碰巧「DK Cuppa Tea」老闆娘全新推出粉紅色o既「不朽純真」下午茶，靈感正正就係取自神話中o既獨角獸，XO爸B諗都唔洗諗，週日即帶同愛侄探索獨角獸森林。


妹妹第一次黎「DK」，已經愛上草地花園，見到草原上多隻獨角獸及貓貓公仔更令其笑得合不攏嘴，就連彩虹也要襯機現一現身。抽出魔法咭後，妹妹即誠心許下願望，認真地寫上心心紙上，並雀躍地掛上許願繩，其純真之心確真打動XO爸B，直令心魔也迅即溶掉，就是這麼神奇。


寫下心願後，姐姐仔隨即呈上薰衣草朱古力味o既紐約有機茶「Soothing Love」。於茶品滴入「傾神花藥」後，粉紅色棉花糖雲層即呈現眼前，小妹妹見狀即禁不住嘩聲尖叫，仲不斷話好魔幻；嘻嘻，見到佢咁興奮自己都忍唔住跟著一齊歡呼一番。


以粉紅色托盤呈上o既「不朽純真」套餐外觀猶如夢境樂園般鮮美動人。盤子兩邊分開有兩組水滴氹氹轉，左邊為咸點撻品。右邊則為甜品天堂。小朋友都鍾意食甜品，小侄女也不例外，第一時間即要打開煙霧四起o既金色獨角獸寶盒。


寶盒內藏兩粒「拉脫維亞松露朱古力」，妹妹食第一粒時已大讚朱古力卜卜脆，超好味；XO爸B唔食得果仁，當然係請佢食哂兩粒啦！食完朱古力，妹妹就繼續主攻甜品，仲好有心地話要同爸B分享，話全部都要每人分一半，認真乖巧抵錫！


佢話甜品氹氹轉中最得意就係兩隻帶有少少紫色o既「獨角獸馬卡龍」，所以要食先。馬卡龍鬆化脆巧，食落散發著玫瑰香，妹妹就形容好似食緊花花落肚咁，可愛極！接著就輪到兩塊乾脆微甜o既「獨角獸曲奇」。然後繼續逆時針方向續一食四隻輕巧潤甜o既「紅莓杯仔蛋糕」。


仲要XO爸B拍抵佢同獨角獸公仔一齊食杯仔蛋糕o既情境添。甜品食到最後粉彩色o既「獨角獸翻糖蛋白餅杯」，妹妹終於話驚食得過多會變肥妹，所以就問準可否帶「迴旋獨角獸糖糖」返屋企等肚餓時先食，而啲冇獨角獸樣o既咸點就請爸B食哂，態度認真得好趣緻。


小朋友都愛扭蛋，得知食完個「不朽純真」下午茶後只需上載相片上Instagram及Facebook後，即可玩扭蛋，妹妹就同小肥爸B一齊揀相登上網。生日真係幸運過人，俾佢抽中自己心愛o既獨角獸紀念品，離開時仲開心到跳住咁走出香薰店，四周o既旁觀者都被佢o既天真無邪感染到笑逐顏開，相信獨角獸都會敗喺佢手下。


傳說中神聖o既獨角獸擁有能醫百病o既獨角，人類經常用盡方法去捕捉，更令其性格特別兇猛，故雖有白馬o既身軀但卻被稱為「獸」，相傳只有純潔無瑕o既少女先有機會接近神獸。「DK Cuppa Tea」於中秋前取此神話，獨創出粉紅色o既「不朽純真」下午茶，相片喺互聯網上瘋傳不到一周，即成功吸引萬千少女一會獨角神獸，就連XO小魔吃畢獨角甜點都被感化到，大家真係唔好錯過一睹獨角獸及洗滌心靈o既良機哦！


週三晚食完韓燒，XO仔就同韓籍女伴應約上咗去銅鑼灣一家樓上酒吧「七重天」。如果唔係朋友介紹，小肥真係完全冇留意到喺自己經常出入o既食廈內居然有間有live music聽同有K唱o既酒吧。店子紅黑o既門面帶點中國風。


正門擺放著一部留聲機，感覺又有少少懷舊。近窗位置有個小型舞台。大廳貼牆一邊有幾張弧形o既梳化式散座，以電光照明高枱，極富時代感。除咗面向舞台之外，抬頭一望即可看到播放出K歌o既電視箱。原來入面仲有間可容納十幾人o既大房，最低消費都只係四千蚊，似乎抵玩過K房喎。


幾口子九點前到步，眼見店子仍有十分鐘歡樂時光優惠，所以就襯機叫多幾枝啤酒慢慢飲。每晚酒吧都有外籍琴師現場表演自彈自唱，當日亦不例外，其歌喉了得，仲任由客人點唱新舊歌曲，氣氛相當不錯。其實酒吧都有提供多款小食送酒，無奈大家都已食到飽飽，最終亦只選擇邊飲邊聽邊唱。


琴師離開後，舞台即轉由貴客唱K自娛，我地結果玩到成點幾先捨得歸家，可謂極之盡興呀！


肥肥家族其實不時都會出入跑馬地，只係家人從未幫襯過位於電車總站o既「竹園海鮮飯店」，適逢兩位長輩一同慶生，佢地就特意擇日請大家一試「竹園」馳名o既靚海鮮。步進餐店一刻，即可望到門外玻璃架上擺出名貴靚翅，好有氣勢。


用餐大堂o既牆身貼有大大張印有中、日、韓三語o既彩圖廣告，相信食客不乏亞洲籍遊客。後方則掛出金絲百福圖，剛巧配合當晚個生日派對，真係好意頭。主人家一早已訂好多道菜，並安排好白酒、紅酒、及細佬最愛o既香檳，盛設非常！


賓客到步不久，服務生迅即呈上多款香口醒胃o既小食如魚仔花生、青瓜、皮蛋等以作送酒之用。小食原來全為免費贈送，當中o既苦瓜雞腳、椒鹽豆腐、椒鹽茄子更是新鮮熱辣辣，前菜都咁有鑊氣，當真令人十分期待接著落黎o既海鮮菜式。


貴客於中環「利苑酒家」設宴，小肥因當晚要充當柴可夫一職而一同被獲邀出席，實感榮幸之至。高級粵菜廳雖樓底偏矮，但光鮮o既裝潢配上四周雅緻o既靚花擺設，感覺可謂不失華麗。主人家一早已訂下菜單，並安排好溫婉友善o既服務生為各人分配好食物，大方又衛生。


「利苑酒家」環境高雅舒適，招呼貼身周到，廣東菜式精美高質，餐店於各方面都輕易獲取滿分，難怪可於閒日晚市都咁旺場，掂呀！


週六難得情人唔洗開工，午餐又再孖其閨蜜午餐短聚，地點就由XO仔喺網上搵，揀咗間訂座可儲分o既「Jan Jan串揚專門店」！餐廳雖為樓上店，但大廈門外已可見搶眼o既易拉架廣告，不難找到。大阪名產之炸串店由日本開黎香港，除咗店名之外，格局裝潢都滲透著濃郁o既日本風情。


正門有個石造o既串揚吉祥物，以日文道出進食時禁止重點醬油，可愛極。店內以木為主o既設計整潔乾爽，加上抽氣系統足，食後身上毫無油煙味，讚！圍繞著以玻璃窗隔開o既廚房有兩列吧位。餐店右邊則間咗兩間半廂房式o既榻榻米多人散座，由於地方有限，繁忙時間必需搭枱。


三人當日就係坐喺榻榻米上，空間感足，都幾好坐。牆上有塊黑板以粉筆寫出每日廚師推介項目。食客可填寫三色點菜紙續樣叫。應年輕o既服務生推介，三口子就點咗兩客週末先有o既二人前午市套餐，包有前菜、串燒、串揚、主菜、飲品及甜品。


是日甜品只有一款綠茶雪糕，兩客套餐包有四球，一次過黎哂都相當震撼！和風味濃o既「Jan Jan串揚專門店」抽氣好，地方企理舒適，年輕o既服務生友善客套，菜式價廉物美，味佳質高，勁啱XO仔口味！


於互聯網上得知Shanice公主不經不覺已於香港定居兩年，XO仔之前都係以陪伴契妹出席晚宴o既理由下拜會「公主」殿下。眼見連日大雨令家中位甜心公主悶悶不樂，週四晚就特意為情人送上靚裙鮮花，驚喜地步進「公主」o既宮殿，歡度一個童話式o既晚上。


炎炎夏日，公主為宴會廳添上色彩繽紛o既靚花，就連天花都美艷過人，飯前已成功逗得美人淺笑，身為男伴亦倍感滿足。小情人由高貴和藹o既Shanice公主親自接待，一啲架子都冇，握手前更送上點水濕巾，衛生非常。


聽過公主解說近日有全新創作，兩口子就決定小食、前菜及主菜每項各點兩樣，寓意一雙一對，幸福美滿！「公主」獨創o既仙境世界裡，除咗可以觸動到平常人o既五大感官之外，甜心兒講得好啱，其實每一道美食圖都會喚醒賓客腦內潛在o既想像力，故各人所經歷o既夢幻旅程都會有其獨特之妙韻。


六感奇緣之序由粉紅色小馬車推出七味曲奇方塊，當中之最必選芳香怡人o既黑松露味曲奇。隨即就由貼題o既「午後之光」接棒，以羅勒雪糕筒充當火炬，承載著閃閃光亮o既日本馬糞海膽及三文魚籽照出海旁黃昏o既光彩，精美得直令男生也要尖叫起來！


火炬外層o既羅勒雪糕筒脆卜卜，入內o既日本馬糞海膽及三文魚籽則鮮濃潤甜幼滑，光芒之甜美彷彿在口腔中慢慢散發，妙哉！以黑色雲石碟上o既「情迷黑森林」並非甜品也。墊底o既「黑森林」乃黑漆漆o既竹炭包所造出，面層o既鵝肝伴上紅梅醬，質感軟腍，調味卻醒神消滯，很是令人著迷。


於「黑森林」迷倒後，二人即前往「秘密花園」，一嚐海中o既「波」濤洶湧及「蝦蝦」大笑。蝦隻香口爽脆，視覺上墊底o既波菜猶如海藻承托著海蝦，味覺上則為主角添上草本精華及海鹽o既咸香，釋放著大自然o既氣味，簡單美就是如此。


漫步海邊原來也可遇上綠草如茵，同時亦晶瑩剔透，閃出橙光o既「繽紛樂園」。綠草由綠豆蓉塗出，滲透出橙黃艷光o既其實係頂面以魚子醬點綴，輕輕燒過，內含明太子o既魷魚刺身，外爽潤內嫩脆，集鮮甜香辣於一身，感覺就好似反映緊海洋世界是如何繽紛，精彩尤甚！


甜心公主應男伴推介登上光彩奪目o既「黃金海岸」。甜心兒被海岸輝煌o既外表吸引著之外，入口更親嚐到海膽、三文魚籽、煙肉及藜麥於口中揮發出o既鮮美潤甜幼滑感，美人兒歡欣得連一雙大眼睛都變得水汪汪，淺笑亦早已轉為燦爛的笑顏！


童話故事大多都為西方傳來，但其實中國也有不少民間傳說。Shanice公主好有心思地以「牛郎織女」作題製出主菜，讓賓客可回憶一下故事中o既小情人雖犯下天規，但當中驚心動魄o既愛情最終卻能感動到天上o既喜鵲為有情人搭成鵲橋，好等二人能相會。


煮至三、四成熟o既四件澳洲M9和牛鬆軟香濃，連同惹味乾爽o既燒野菜、雜菌及薯蓉建出「鵲橋」，外觀及味道當真足以為食者留下深刻o既印象。吃一口極具刺激感o既洋蔥同菊苣，再回想故事中o既內容，想信更可加重戀人感慨戀愛當中o既悲喜交集。


盡管天有不測之風雲，雨後總會有陽光的，童話故事完滿o既結局也可成真，仙境更可化作美食活現眼前。今個夏季，「公主」殿堂換裝成花花世界，Shanice公主繼續親切地招待貴賓，締造出六感可同享o既魔幻美饌，成功為家中迷亂o既甜心公主解去困擾，笑逐顏開，奇妙之效小弟實在萬分感激！


迷人uncle與美人姐姐曾於「順德聯誼總會」設宴款待過肥肥家族，小肥對當時品嚐過o既順德美饌o既印象確真難忘。事隔兩年，會所經過裝修，廚房亦換上班底，因深覺「順德聯誼總會」o既餐飲同環境都齊齊升哂呢，兩位長輩週六晚就專登在此再次請客，與一眾好友分享佳釀美食，共度良辰，小肥有份參與其中，當真榮幸萬分！


會所餐廳全新包裝過後，廂房更顯光猛高雅，厚墊椅櫈亦舒適得多，隔音仲遠勝昔日，加上服務生落力勤奮，態度友善溫馴，埋位前已覺環境、服務及衛生分均成功升至滿分位！兩位迷人及美麗o既主人家原來喺晚宴前已多次試過餸菜方才訂下宴會之菜單，實在用心良苦，盛設非常！


「順德聯誼總會」o既會所餐廳近日裝修過，就連廚房班底都換埋，室內環境、服務及膳食一同升呢！相隔兩年再臨感覺全新，廂房舒適大方，古法菜式精美、質高又美味，由於店子全面提升，直令XO仔忍唔住手，要寫多篇食評黎讚嘆一翻，順便再次向迷人uncle與美人姐姐道謝！


夏日炎炎，「DK Cuppa Tea」o既老闆娘又有新創作，暑假先推出以大海作主題o既「優遊饗宴」下午茶，除咗製出多款海鮮菜式，週末更大搞遊船河，親親大自然時又唔會餓親個肚。XO仔同甜心兒不約而同地抽出極富「力量」o既魔法咭；嘩哈哈，彷彿意味著二人都擁有超強o既小宇宙！


全新調配o既「Sweet Paris 有機茶」花香清純且果味濃郁，男女雙方各自混入四滴o既「Fascination 精華」，喝畢就連近期睡眠不足o既小肥也倍感安神補氣，神經鬆弛不少。為下午茶餐拍下大特寫後，妹妹仔好熟手地就抽起要加熱及處理o既小點入廚房。


老闆娘亦隨即以火槍親自燒煮「美國緬因州龍蝦」及「北海道珍寶帶子配薯餅」。成隻手臂咁長o既「美國緬因州龍蝦」爽甜帶脆。勁量級o既「北海道珍寶帶子配薯餅」厚身得黎極之幼嫩，伴上魚子醬則令其鮮味更為突出，！


唔知最近食飯係咪少咗叫湯黎飲呢，碗熱辣辣o既「黑松露牛肝菌湯」落肚時感覺實在窩心，加上芬芳o既黑松露醒神怡人，真係好想encore要多碗。食完鮮美o既海鮮拼盤，兩口子就轉攻兩層架上o既小食及甜點。架上最有特色而又最健康o既小點必選兩小碗「蔬菜脆片」。


脆片含有冬菇、秋葵、芋條、紫薯、南瓜等，每款均如薯片般香口脆巧，就連出名唔鍾意食菜o既XO仔都對其愛不釋手，足以證明有幾好食啦！「蔬菜脆片」旁邊o既兩色「墨西哥片配牛油果醬及乳酪醬」微辣香脆，用黎送杯凍飲效果應更佳。


甜品格上o既「開心果馬卡龍」煙韌鬆化。金黃色o既「香芒芝士蛋糕」口感豐富，甜而不溜，極為清新。意外地，濃甜o既「開心果朱古力蛋糕」雖則外表硬實，但其實質感好軟滑。正當兩口子都以為盤上可愛o既狗狗係裝飾品時，老闆娘就好雀躍地糾正話隻狗仔其實係白朱古力所造出，真係估佢唔到喎！


古語有云「赤日炎炎似火燒」，港人消暑妙法之一就係出海遊玩，「DK Cuppa Tea」喺今個夏天亦以此為題，推出「優遊饗宴」下午茶，配合埋海上宴會活動，實行以美食及遊船河令大家互動一番，增添情趣！


颱風「苗柏」以極速襲港，週一下午天文台已預告傍晚將改掛八號風球，正當父母都擔心晚上與世交恩情跨越三代o既字母家族o既晚飯會被取消時，主人家白雪雪姐姐一再來電確認約會風雨不改。喺灣仔工作o既XO仔五點收咗工後，即步行往晚宴地點「La Bombance」。


餐店雖則黃昏六點先正式開門，不過細佬五點半到步，店內o既服務生都完全冇半點怨言，忙碌於窗上貼上膠紙後仲友善熱情地上前招待，送上暖水及毛巾時亦不忘為店子略作簡介，十分周到。當晚派對合共十人，被安排入座有靚景睇o既廂房內，剛好等大家見證「苗柏」帶黎o既大小雨景。


每個座位面前都擺有一套以金色托盤承載o既餐具。據悉，全店每晚只有一份餐單，師傅會因應當做o既季節性食材創出八道菜o既法日懷石料理。好客o既長輩仲特備咗美酒佳釀黎配合多道創意美食，當真盛設非常！為怕入夜後風勢會再度變壞，賓客一到齊，溫婉o既服務生隨即續一呈上擺盤無一相同o既佳餚。


拼盤不單顏色艷麗，而且極具立體感。盤上於正十二點位置有個彩杯，小杯內載有豉油，原來係俾貴客自行掃上海鳗及火炙金目鯛以作調味，很是的骰。火炙金目鯛刺身香潤柔韌。黏上秘製芝麻醬o既油甘魚刺身亦鮮濃可口。不過整碟之最必選鮮紅潤澤o既和牛鮟鱇魚肝卷，其半溶於口腔內之口感可謂超級軟滑，加上食後齒額留香，滋味無窮！


三塊牛肉o既生熟度不一，唔知係咪大廚專登o既呢？！鹿兒島和牛肉香軟腍，油脂唔算多，食落一啲都唔膩口，不用多點醬汁，簡單配上金黃色o既蒜片食用已夠香口惹味。碟上中央o既大配角其實係一件夾有粟米芝士蓉o既青瓜，外層清脆餡心軟甜，配搭新穎美味。


上枱前，姐姐們先喺飯面淋上鮮黃色o既溫泉蛋醬，令飯品閃出光彩。黃金溫泉蛋松露飯不單香噴噴，飽滿o既飯粒因拈上溫泉蛋醬，入口更覺柔順香滑，伴上暖胃o既雜菌麵豉湯及清爽消滯o既漬物，食材互相輝映，實在完美。


小杯內o既芒果雪葩配水蜜桃清甜潤澤。呈心形狀o既雲尼拿雪糕蕨餅威化粉紅色o既外層鬆化輕巧，夾心除咗雲尼拿雪糕之外，原來仲混入咗黑糖漿，吃畢清涼得黎又留下一陣甜絲絲，微甜o既味道同威化個外表當真襯到絕。


XO仔衷心感激一眾長輩無懼颱風「苗柏」襲港，更悉心安排豐盛o既晚席盛宴，細佬有份參與其中實感榮幸萬分。


「喜萬年酒樓」搬往新址將近四年，XO仔都只係去過飲兩次茶，因深覺新店大不如前，所以都冇刻意同屋企人黎食晚飯。早兩個月前，聽見迷人uncle及美人姐姐大讚老字號o既晚市宴席已回復當年水準，大肥爸爸即約好親友十五人，於月尾為小肥同靚靚媽咪慶生，睇吓係咪真係咁堅！


。。真係估唔到大肥今年為細佬同靚靚媽咪所安排o既生月晚宴由貴賓廂房，服務，到精選菜式都可以咁有質素，令高興o既特別日子喜上加喜！


月初收到數碼通傳來一封溫馨短訊，祝賀XO仔壽辰，並送上名店「Paul Lafayet」o既「法式焦糖燉蛋」作生日禮物，簡直係暖意在心頭！週六下午前往「Paul Lafayet」於銅鑼灣時代廣場地庫o既分店，不用多費唇舌，簡單向靚女店員出示訊息，即可免費享用現場燒製o既迷你版「法式焦糖燉蛋」。


因店子為外賣店，未有設置座位，生日甜品都有個禮盒包裝，的骰精緻。小盒內附膠羮，行過去美食廣場搵到個靚位坐就可以慢慢嘆。「法式焦糖燉蛋」即燒o既焦糖面極為卜卜脆，燉蛋則軟滑甜美，迷你版雖看似份量唔多，其實做下午茶或飯後甜品剛剛好，一啲都唔溜滯。


食完仲可以留起個小陶瓷盤作紀念或喺屋企自用。感激數碼通為XO仔今年生月送上如此甜心暖意，「Paul Lafayet」o既「法式焦糖燉蛋」實在美味可口！


「萬豪中菜廳」環境高雅，服務優質，食物健康味佳，係親友經常幫襯o既酒店中餐廳，細佬三年多前亦有為當時任職主廚o既葉師傅獨創o既「五行素食宴」寫下食評。今個春季碰巧長輩再次在此宴客，主廚原來已轉由年輕得多o既鄧師傅擔任，八道菜單面目全新，當真令人十分期待。


適逢聖誕佳節，大學時代相識o既日籍好友「龜子老師」將帶同夫君及兒子來港遊玩數天，並相約XO仔午膳短聚。不必費神，小肥即選定用餐地點為個人覺得最有特色而又夠哂合家歡o既「DK Cuppa Tea」。因日前於「DK」訂購多個「飄雪樂園朱古力曲奇香薰節日禮盒」作為送給親友o既聖誕禮物，週日取貨時店員再三提示盒內除咗有餅乾及香薰噴霧之外，其實入面仲有兩張「DIY香薰工作坊」及「飄雪樂園下午茶四人同行一人免費」之優惠券。


餐飲優惠原來只適用於「飄雪樂園」套餐，小弟亦深覺此下午茶最適合與好友一家三口分享，故為聚舊午餐訂座時就講明將會用手持之優惠券享用「飄雪樂園」。訂座後從面書網頁得知「DK」剛為佳節推出全新套餐「皇家奇想曲」，碰巧週三與K哥之聖誕晚聚又因原定餐廳宣告結業而要轉場，兩口子就決定再戰「DK」，同一眾啤啤開P慶祝。


一如以往，「奇想曲」由魔法咭及許願環節作序。XO仔所抽到o既「自我認同、自我形象」剛巧寫照出自己略欠自信心o既個性。。。噴上青檸味濃厚o既「Cherish Blend」香薰霧水，清爽靈神之氣彷彿為細佬打下強心針。


皇室人員給予大眾o既印象好似總係離不開嘆茶，「DK」o既皇家小熊仔都唔例外。今次佢地就以朱古力、玫瑰及薰衣草調製出芬芳甜美o既「紐約有機茶Soothing Love」，配搭新穎，喝下更有助舒緩緊張及促進消化，成功為味蕾及心靈作出準備，細聽及細嚐「皇家奇想曲」奏出之奇想妙韻。


用膳時有繞樑三日o既聖誕曲調作背景音樂，啤啤熊都不禁舞動起來，睇見都令人興奮不已。        皇家奇想曲  「皇家奇想曲」o既咸點甜品哂冷式一次過上枱，極之震撼。為怕馬卡龍外置太久而變腍，二人一反傳統地由甜點食起。


印有英國國旗o既「榛子馬卡龍」鬆化煙韌，甜而不膩，精巧美妙。呷多兩口茶就進攻咸點拼盤。以黑椒調味o既「莎樂美腸」軟薄醒神，簡單討好。拼盤上有兩款同為味濃o既芝士，個人覺得左邊軟身o既「金文拔芝士」雖帶有微微羶味，但卻較易入口，而右邊o既「車打芝士」則過重咗少少口味。


食完兩件芝士先再享用「法國鵝肝餅塊」，食落更能突出後者之鮮同脆，效果可謂奇佳。紅色煲仔原來內藏「英式肉醬肉丸薯蓉」，肉丸分豬肉同牛肉兩種口味，兩者均爽口彈牙，不過最正就係配角肉醬及墊底o既薯蓉，香濃軟潤得令菜式生色不少。


當店員為兩小杯「玫瑰朱古力心太軟」加熱時，我地就乘機稍休片刻，繼續嘆茶，真係估唔到茶品喺個幾鐘頭後都冇話沖淡哂，！「玫瑰朱古力心太軟」濃而不俗，甜美潤澤，食埋頂上粒玫瑰花，當真芳香無比。小碟上o既「皇室熊仔黑朱古力」身穿蘇格蘭裙及掛上風笛，造型可愛，金色o既紋理細緻又有氣派，黑朱古力甘醇濃郁，盡顯皇者風範！


旁邊帶上皇冠o既「黑松露芝士蛋糕」外表看似平庸，入口卻即時溢滿松露香，芝士蛋糕輕巧唔滯口，絕對有驚喜！跟之前幾個套餐一樣，於享用「皇家奇想曲」期間，如按指示上載相片上Facebook或Instagram，即可獲得扭蛋紀念品一份。


最多鬼主意o既「DK Cuppa Tea」於聖誕期間推出全新套餐「皇家奇想曲」，搵咗一眾皇室啤啤陪伴大家嘆返個英式下午茶，小熊圓舞曲新奇、趣緻又美味，想信假期會吸引不少大、小家庭及情侶光臨，大家要一試就記得早啲訂位啦！


美人姐姐同迷人uncle收到風，得知前「順德聯誼會」位大廚新哥最近喺灣仔有新搞作，新店「星月居」將於11月29日正式開張。打鐵要襯熱，二人即襯上週餐店剛開始試業大宴親友一圍，順道為其居美返港遊玩o既長姊餞行。


餐廳佔用大廈三樓圓月形o既面積全層，現階段仍有地方正在裝潢中，故牆上都只係簡單掛出抽象o既水墨畫作裝飾。由於店子只招待預先訂座之顧客，所有菜單要提前寫好，大堂並無設置任何散座，用餐處基本上只有六間可打通o既廂房，每間都可坐十幾人，間隔巧妙地砌成彎月形，設計同個店名「星月居」真係好夾。


當晚十四人被安排入座圓月星光燈下o既弧形大房，餐具酒杯齊全，中西合璧得黎感覺光鮮企理。就連白雪雪o既餐巾都衛生過人。全新o既碗碟都印有不同o既國畫圖案，極富中國色彩。因樓面好多運作仍在適應中，晚宴o既菜譜都未黎得切印出，不過單憑轉盤上o既菊花及卜卜脆，全枱人都估到晚餐將由蛇羹打響頭炮。


由於大廚曾任職「順德聯誼會」師傅，故一邊食飯時都難免會將兩店略作比較；雖則餐廳試業期間好多方面都未準備就緒，幸好評論都係有讚冇彈，大家都覺得「星月居」除咗地方更為高雅、舒適、衛生之外，服務及食物質素亦有所提升，每位五百蚊有找一啲都唔算貴，絕對值得推介！


舊年去札幌時，與家人首次搭過香港航空後便一坐上癮，所以一收到風港航於暑假成功增設往返東京之航線，商務位仲要平過另外一間航空公司o既特選經濟客艙，大肥爸爸諗都唔洗諗即決定選搭香港航空。多得哥哥再三提點，知悉香港航空o既搭客可以喺中環機場快線站辦理手續，將行李寄艙後，就可輕便地乘坐機鐵直達香港國際機場，同行六十五歲以上o既團友們更可尊享半價優惠，又抵又方便！


由於手續簡易，地勤人員效率高，我地又預鬆咗時間，所以全體人員就應邀前往航空公司o既貴賓室「紫荊堂」，享用午膳並稍作休息。離開出境檢查大堂不遠，藏於地下室o既「紫荊堂」光猛寬敞，接待處o既玻璃趟門印著香港靚景，感覺高雅大方，當真令身為港人o既XO仔十分驕傲。


貴賓室面積廣，其中分開有梳化區、向窗獨立座、電腦區、用餐區等，各有各舒適。我地咁多個人步入「紫荊堂」正門，即由多位友善好客o既靚姐姐接待。佢地不但協助各人入座，更會主動講解廳內所提供之設備及餐飲，招呼十分周到！


設施中最搞鬼o既必選大廳中央嗰座住好啲懷舊磅重機，原來真係郁得架！我地一人玩咗次，玩完仲有張紀念咭仔證明旅行前有幾fat添！除咗有得玩，貴賓室當然唔少得自助餐區域。既然假期已經開始咗，大家就先向酒品埋手，襯太陽仍在高掛時先飲兩杯輕鬆吓！


自選食物中有個唔係咁受歡迎o既凍肉及沙律吧。熱食中蕃薯uncle同小肥一樣最愛咖哩牛腩，蝦餃就一般啦。女士們就每人要咗碗即叫即煮o既車仔麵同雲吞湯米粉，大家都話好夠熱，且唔油，都唔錯。最有驚喜就一定係個鮮製雞蛋仔，熱辣香脆，鬆化輕巧，雖然落單後要等成幾個字先有得食，不過絕對值得等！


大家要留意，雞蛋仔煮製時間約十五至二十分鐘，供應時間每日限定中午12點至傍晚6點。同行眾多長輩都係首次乘搭香港航空，其實訂飛時都唔係咁有信心，擔心平野唔會有好野。哈，點知未上機前，淨係喺港航貴賓室「紫荊堂」短短逗留咗四十五分鐘，享用過特色美食酒品、見證過港航優質o既服務之後，竟然足以令眾人放下心頭大石，期待即將展開o既空中旅程！


「DK Cuppa Tea」於十月份同一時間新推出咗兩個主題下午茶，細佬月初已率先試咗節令o既「鬼怪萬聖英式下午茶」，今回又再捉咗跟XO仔一樣童心未泯o既契妹一嚐「浮遊童心下午茶」，實行與一眾鴨仔沖個靚涼。


超萌o既鴨鴨家族早於小肥抵達前經已準備就緒。浸浴前仲先行咗個西禮添，夠哂熱情！小肥同巨鴨一齊抽出魔法咭「Refresh」，正正就係浴池o既香薰精華「Delighted Blend」中最黃o既檸檬元素，索一吓已覺份外醒神。


事不宜遲，香薰浴先由軟韌甜甜o既小鴨橡皮糖帶領，喺紐約有機茶入面玩個泡泡浴。茶品混合咗香茅及檸檬香桃木茶，呷一口清新提神，拌入以分子料理造o既糖水泡泡感覺輕鬆得意，情緒亦得以舒緩不少。接著就交由Mojito雪葩接棒，以清爽涼快o既青檸香味洗滌一吓口腔。


味蕾被喚醒後，其餘大大小小o既鴨仔亦跟隨浴缸一同上場，可愛極！「DK」每個下午茶套餐都會換上幾款新菜式，今次陪伴鴨鴨o既就有兩道美加代表「美國東岸海鮮芝士釀麒麟蚌」及「加拿大蟹鉗」。熱辣辣o既美國東岸海鮮芝士釀麒麟蚌芝士味香濃而不溜滯。


加拿大蟹鉗原來係凍食o既，其質嫩身厚，鮮甜多汁，一樣咁掂。離遠望入泡泡浴缸時，隱約已見泡下內有乾坤，諗住會係甜品黎啦。。。點知撥開啲泡泡睇清楚，先發現泡底嗰啲係腸仔，哈哈，真係搞野！三款中，個人較愛綠色點點o既香草味腸仔同深橙色o既辣肉味腸仔。


鹹點中最後一味迷迭香牛角包鬆軟芳香，輕巧潤甜，超好味！食完多味濃味點心，輪到甜品環節當然係要沖番個甜味泡泡浴先啦！杯仔入面粉藍色o既玫瑰奶凍清幽香滑，沖完當堂口氣都變得涼浸浸，香噴噴！奶凍旁邊有件含果仁o既法式檸檬小撻，細佬因敏感問題未能一試。


哥哥教落，馬卡龍擺得太耐好容易會變腍，故食甜品拼盤時最好盡快食哂啲馬卡龍。今期「DK」鮮黃色o既鴨仔馬卡龍輕型鬆巧，其微甜o既檸檬夾心亦清新可口，加上趣緻o既小鴨點綴，可真謂色香味俱全，完美之結晶也！


既然食開鴨仔就唔好俾佢停，浴中鴨鴨仲未趕得及抹淨身上o既泡泡就已經被造成冰餅乾；餅乾本身已夠脆巧，加上白色o既蛋白糖霜泡泡則更覺甜美。如果甜品冇朱古力食，相信XO仔一定會「dum」 地抗議，不過真係估唔到三隻又肥又萌o既鴨鴨三母子原來係朱古力所造，而唔係裝飾咁簡單。


甜甜o既白朱古力鴨鴨雖則為空心，不過始終份量唔輕，食完真係有啲溜。由於多隻大小鴨鴨餅乾同朱古力實在太精巧美觀，靜靜地坐喺一角o既檸檬杯子蛋糕就顯得有少少單調。可能因為留待到最後先食所致，杯子蛋糕食落偏咗少少乾，幸好頂面o既檸味忌廉甜美且量足，足以彌補細微o既瑕疵。


享用「浮遊童心下午茶」後，如即場依照指示上載相片上Facebook，即可獲得扭蛋機會一次。嘻嘻，小肥同契妹都好好彩地扭出黃色小鴨子精品，真係令人心情興奮！「DK Cuppa Tea」之前幾個下午茶套餐主題都彷彿係為女士而創出，今期o既應節「鬼怪萬聖英式下午茶」及超萌o既「浮遊童心下午茶」均加入咗鬼馬o既小玩意，除咗男生們都唔會覺得尷尬之外，兩款都可以好親子。


小弟又有愚見，其實好多小朋友都會貪玩多過愛食，老闆娘不妨考慮搞搞親子優惠，父母如攜同子女一同享用下午茶，折扣也好，禮品也好，相信應可吸引不少小家庭週末光顧。


兩個星期前請大表姐去「DK Cuppa Tea」欣賞「賽姬戀曲」時，老闆娘Kat姐姐已預告十月將推出兩個面目全新o既項目，最愛新玩意o既XO仔當然係急不及待地立即約同契妹續一品嚐啦！第一炮先黎有期限而又最應節o既「鬼怪萬聖英式下午茶」。


對於創作思維極之豐富o既「DK」黎講，萬聖節依啲咁有氣氛同玩味o既日子可以話係發揮創意o既最佳時機！老闆娘不但喺食物上花下心思，每次更例必以一系列o既小擺設襯托返個主題，今期就好鬼馬地大玩天使與惡魔、南瓜決戰骷髏骨頭，當中巫婆姐姐仲借咗枝掃把黎贈興添！


埋位即由意想不到o既求籤/抽籤活動揭幕，喺外國人o既節日插入中國文化，「DK」反轉哈囉喂得黎真係夠哂國際化！由專人解好籤後，大家手上都塗上相對o既香薰油，十分怡人。天使與蜘蛛o既結晶特飲亦隨即呈上。第一眼望入杯中深綠色o既液體感覺極度鬼異，契妹真係叻，一估就估中係蝶豆花凍飲。


擺放喺燈光上o既蝶豆花凍飲透出藍綠靈光，化身為巫婆o既老闆娘先喺杯面噴灑一層薄薄o既玫瑰霧水，然後再唧入針筒內自家調製o既西柚蜂蜜，過程中幻變o既色彩實在奇妙！製成品粉紅色o既西柚蜂蜜玫瑰露蝶豆花凍飲不但外觀鮮美，微甜清爽o既味道亦相當討好。


正當小肥仍在沉醉於自己溝製o既鬼馬特飲時，鬼靈精怪o既萬聖節小點原來經已準備就緒，等二人慢慢拆解。一如以往，兩口子先攻鹹點，由新鮮焗起o既「盜墓牛肉批」食起。首次盜墓點都有少少忐忑不安，唯有先講聲「有怪莫怪，細佬仔唔識世界」。


。。墓頂層酥皮輕巧鬆脆，個牛肉批心亦厚潤香軟，就連塊安息墓碑都一樣脆卜卜，概念好全面，唯一個人覺得個墓批好似掘得有啲論盡。掘完墓，巫婆Kat姐就帶住個南瓜籃黎玩「Trick or Treat」，派送禮物。


普通南瓜籃都會擺滿糖果朱古力，搞鬼o既巫婆卻放入暖手o既錫紙粒。錫紙包原來入面都藏有一粒醬爆小丸子，三種顏色代表三款口味。紫色o既龍蝦芝心丸彈牙帶甜，咬落口先知內有芝士餡心，爆喺口中實在過癮。橙色方形o既芝士年糕煙煙韌韌，「芝」味無窮。


最後黃色嗰粒芝士魚蛋濃味得黎帶點爽口，一樣咁掂。食完頭輪熱食，最好就係飲啖湯，濕一濕個口。玻璃杯仔入面o既蝦子南瓜湯厚潤微甜，杯邊隻蝦隻都好爽脆，感覺好健康。咸點仲有一味迷迭香牛角包配煙三文魚，當中迷迭香牛角包芬芳鬆軟，煙三文魚亦軟潤可口。


哈哈哈哈，終於輪到甜品上陣，亦即燒籤作法之時！焦糖所製o既籤咒喺燉蛋上被燒焦，變成嫩滑甜美o既法式燉蛋，十分有趣。「DK」出品o既馬卡龍一向水準高，今期兩款橙黑萬聖節代表一樣冇失拖，每隻都同樣鬆化誘人，微甜輕巧！


經巫婆施過法，南瓜臉馬卡龍絕非南瓜味也，而係消滯醒神o既檸檬味，黑漆漆o既竹炭馬卡龍則為同樣清新o既香橙味，實在驚喜不斷。外型最具血腥味o既血淋眼球巧克力鬆餅可以話係咁多款甜品中最甜濃o既一道。頂面粒血淋眼球其實係粒薄脆o既空心朱古力，底下件巧克力鬆餅則為一件甜潤濃郁o既朱古力蛋糕。


盤邊兩件以南瓜白松露巧克力點綴o既芝麻黑糖麻糬柔韌軟腍，厚濃o既芝麻味剛巧有清香淡薄o既黑糖味中和返，依個雙黑o既組合真係幾得意。最後兩件蜘蛛冰餅乾簡單脆巧，上面o既繪圖亦畫得為俏為妙，趣怪可愛。萬聖節將臨，全城最具創意之一o既「DK Cuppa Tea」即有新搞作登場，以一系列中西合璧o既鬼主意造出「鬼怪萬聖英式下午茶」，與大眾一同玩樂一番。


萬聖套餐琳瑯滿目，新奇獨特，好睇又好食，男女老幼都咁啱玩，有興趣記得要月底前幫襯，因節日套餐係有期限架！


大表姐多年前已遷往美國落地生根，今次回港主要都係探望冇見好耐o既親友。XO仔記得表姐一向愛收藏小天使o既飾物擺設，故一收到佢個行程表，就立刻相約幾位老表一齊午膳，並訂好地點為「DK Cuppa Tea」，務求要帶幾位靚女一嚐餐店以天使作主題o既「賽姬戀曲」套餐。


嘻嘻，多得之前為「DK」填寫過餐後感想附上自己o既聯絡電郵，八月初剛好收到店子o既「四人同行，一人免費」推廣詳情，小肥當然係把握機會，即時為約會購買優惠券。由於早幾個月前已經試過「賽姬戀曲」及「綠野遊踪」，細佬就好唔客氣咁提出可否四人同行時點選兩款套餐，其中二人要天使組合「賽姬戀曲」，XO仔則想試試「飄雪樂園」，好客友善o既老闆娘亦好爽快地答允。


再次踏入秘密草原，感覺依然輕鬆舒暢。人一到齊，Jason哥哥隨即送上茶品。襯托「飄雪樂園」o既「有機玫瑰伯爵茶」清幽靈神。沖泡入杯中o既玫瑰花粒傳出陣陣花香，香氣撲鼻。最有特色可算係茶杯頂上淺藍色o既「有機佛手柑蝶豆花棉花糖」雲層，因熱茶o既水蒸氣上升，令棉花糖溶解，營造出落著藍雨o既情景之際，更可為茶品增添「佛手柑」o既甜香，為視覺及味蕾譜奏出奇幻狂想曲。


「飄雪樂園」淺藍色o既托盤上除咗有多款精美o既食物之外，一角o既旋轉木馬擺設更會閃出光彩及播出動人o既音調，夢幻非常。咸點以水滴形小碟承載，遠睇好似個氹氹轉咁。甜品之一o既杯仔蛋糕插有糖造o既旋轉木馬，設計極具心思。


小肥根據自己o既喜好，先由惹味脆巧o既鵝肝醬餅塊食起。接著就向伯爵茶脆米餅餅埋手，乾身o既藍色脆米甜脆香口，滋味無窮。兩件淺藍色o既伯爵茶馬卡龍不但外表亮麗誘人，咬落仲好鬆化輕盈，伯爵茶味香薄討好，實在完美！


為怕心形杯內o既蝶豆花牛乳奶凍會溶化，Jason哥哥就好細心地提點我地應盡快食用。蝶豆花牛乳奶凍清涼香淡，連同底層o既柚子蜜入口更覺清新怡人。盤邊兩件英式鬆餅淨食會偏咗少少乾，不過當塗上玫瑰果醬及奶油後，鬆餅頓時生色不少。


食完多款甜品主角之後，我地終於返轉頭食氹氹轉上不同口味o既八款咸點小食。氹氹轉內只有鵝肝鴨肉羅勒撻有兩件，明顯係焦點所在。撻件底層煙煙韌韌，撻面上o既鵝肝鴨肉餡心香濃而不膩，食落一啲都唔溜滯。其餘六款小批個批底一樣咁脆卜卜，當中個人偏愛濃味o既芝士批及軟潤o既蘑菇批。


事關Kat姐姐一早已預告餐後有特製雪糕食，四人又分別約咗人食下午茶，時間緊迫下，唯有將木馬餅乾、朱古力棒棒及杯仔蛋糕包走。壓軸上場o既伯爵茶北海道3.6牛乳雪糕先有靚花威化點綴。就連透明玻璃杯底都有粉色o既玫瑰花配襯，令簡單一球雪糕都變得高雅動人。


伯爵茶北海道3.6牛乳雪糕茶味芬芳，微甜清新，口腔裡彷彿正飄著雪花，很是奇妙！適逢大表姐訪港，再次給予XO仔一個藉口光臨「DK Cuppa Tea」，細嚐餐店極受歡迎o既主題套餐「飄雪樂園」。「飄雪樂園」將科學活顯眼前，為老表四人帶來不一樣o既感觀旅程，好感激Kat姐姐投放咁多心機創出一系列獨特精彩o既下午茶餐，唔知幾時會為一眾男士們特設一個項目呢？


長輩一早計劃好長假期出門，故今年特意揀選喺中秋前夕與肥肥家族一同於旺角「利苑酒家」迎月賀中秋。「利苑」旺角分店共兩層高，地下為接待處。上層樓梯口可見多個又大又潔亮o既魚缸，感覺氣派十足。餐廳面積雖然冇細佬認識o既灣仔分店咁寬廣，不過裝潢一樣咁雅致，廂房尤其舒適，服務實屬優質。


旺角鬧市中o既「利苑酒家」環境不失雅麗，服務優良，而且講求衛生。小肥可以韜光於迎月當日與一眾長輩品嚐到一系列高質美味o既傳統粵菜，實感榮幸萬分，口福不淺！


所謂「天上雷公，地下舅公」，舅公喺屋企人心目中o既崇高地位可真無人能敵。長輩深知舅公最愛食鮑魚同魚翅，上週五宴席就專誠揀咗一家以鮑參翅肚聞名o既「家全七福」舉行。剛剛喬遷往新址o既「家全七福」仍然留喺灣仔區，不過就升級成為酒店中菜廳。


餐廳佔用全層面積，接待處先以鎮店靚翅及魚缸裝飾。走廊及牆身簡單掛上國畫，自然地流露出中國文化o既色彩。大堂設有多張圓枱散座，光鮮企理，雖則右手邊樓底明顯比左邊高，但由於枱於枱間空間好足，人多時聲浪都唔會好大，配埋厚墊椅櫈，坐落極之舒適自在。


「家全七福」屬名人飯堂之一，當然係唔少得私人廂房，間間同樣寬敞，大方得體。房內長期有兩位服務生為客人斟添酒水、分餸換碟，溫婉落力，很是周到。餐桌上每位客人面前都放有一份菜譜，餐單上可見晚宴合共十三道菜，主人家當真盛設非常！


正當大家細嚐緊乳豬o既手撕二度時，經理姐姐就推出兩煲靚湯。清澈o既湯底看似平平無奇，但其實湯內兩隻疑似大水蛋o既物體原來暗藏玄機。經理姐姐手起刀落，邊切邊講解巨蛋最外層為豬肚，豬肚下藏著一隻雞，而雞內則載滿鮑翅。


據說，「雞子」乃北方人o既雞蛋，即雞之子也，而並非廣東人所理解o既雞睪丸，而「戈渣」則為「鍋炸」，合併埋o既「雞子戈渣」其實即係「炸雞蛋」。後因對「雞子」有所誤解，好多廚師都開始加入雞睪丸去烹煮菜式，所以就演變成「炸雞蛋」同「炸雞睪丸」兩款「雞子戈渣」。


長輩於樓底高高o既大廂房內宴席一圍，並為主賓舅公舅婆特訂多款懷舊功夫菜，小肥有份參與其中深感榮幸之際，更覺視野開闊不少。宴會上o既佳餚更有一系列o既美酒襯托，果真極其美滿！


週三下午，好友JJ突然來電，話有要事跟兩位知己商討。XO仔收咗工就立即孖B女前往佢所指定o既「Moment Lounge」度見面。酒吧面積唔算好大，不過勝在厚墊椅櫈闊落舒適。散座分隔成幾個小廳，昏暗o既環境好有情調。


牆上及地下可見油畫裝飾，感覺柔和溫暖。店子以酒廊起名，據悉一系列o既雞尾酒則以店名中o既「Moment」取定，大舞台好自然地亦設計成店內最光亮o既一角  。店主除咗對酒品講究之外，裝飾架上更陳列出美輪美奐o既玻璃酒杯  ，實在令人目不暇給。


出名好杯中物o既JJ明顯同酒保好熟，到步即為各人安排一杯獨創o既雞尾酒。由於大家歡樂時光後都有飯局，JJ就襯三人相聚一刻，宣佈明年結婚  ，正式脫離鑽石王老五生涯，並誠邀二人作其婚禮晚宴之司儀。小肥同B女答允之際，剛好精美o既酒品亦隆重登場。


好多女士們都有用香水o既習慣，所以調酒師特別為B女炮製咗杯以香水瓶承載o既「Parfum de Femme」。單睇外表已夠迷人  ！準新郎哥杯「He’s Hot」上枱時，只見鐵杯上有件大菠蘿，看似平平無奇。


一聲「準備好未」，調酒師隨即燃點烈酒，變出火熱狀態，震撼非常  。因XO仔預先講明唔係好溝得，希望飲杯果味重啲o既雞尾酒，調酒師就好有心地配襯返三人個話題，整咗杯「Love this Moment」俾細佬飲。


鮮紅美艷o既「Love this Moment」洋溢著熱帶水果o既清甜，口中呷著甘醇o既酒香，巧妙地將「熱情可將冰塊溶解」活現眼前  ，精彩極！主人家都好識做，叫咗客焗雞搥黎送酒。以烤焗方式煮出o既雞搥香脆乾身，熱辣嫩口得黎一啲都唔油膩，一人食半打都唔會覺得溜，  ！


每時每刻其實都有高興o既事情值得慶祝，好友JJ選於隱蔽小店「Moment Lounge」，以美酒相伴，跟知己宣告喜訊，令喜悅一刻更為難忘。XO仔在此預祝一對準新人百年好合，永結同心  ！


迷人uncle同美人姐姐早於一年前o既暑假已約定肥肥家族及多位好友上週日食晚餐。晚宴並非慶祝性質，只係因為地點「金門莊」訂座最快都要等成年先有位  ，主人家唯有定下一年之約  。藏身於住宅大廈內o既「金門莊」佔用面積全層，並打通哂所有單位。


門口雖然好似有三個咁多，但其實只有左邊嗰個先為正門，仲要按下門鐘先入得去。廚房屬客人禁地。用餐區域不設散座，只有兩間房，其中大嗰間可以擺兩圍，就算打通兩間頂多都只可以擺三圍，每晚只做一輪，故訂座極之緊張，閒日都要一年前訂  ，真係幾誇張。


店內四周都掛滿字畫。玻璃架上亦可見佛像及壽星公像等名貴擺設。就連餐具及龍形餐墊都流露著中國色彩  。據悉，老闆娘娥姐身兼大廚，每日都會親自買餸，並烹調大小菜式，由起初只叫做「娥姐私房菜」，至今演變成「金門莊」，已將快為十年，期間更榮獲多個奬項。


平心而論，細佬食得o既菜式都好好味，不過一聽到埋單每位要成八舊幾水，仲要訂成年咁耐先有位，似乎要食好野仲有好多選擇囉。


從官方網頁得知「公主」剛剛破繭成蝶，已由廚房正式移步宴會廳，以近距離跟入宮者分享十二道美食仙境  ，不過要一嚐夢幻感觀之旅必先提前預約。Shanice公主親自接待各國貴賓，態度依然親切大方，溫婉熱情，不過脫掉廚師服裝則更為明艷照人  。


公主殿下經歷華麗蛻變，餐桌蕾絲枱布上o既餐具亦換上新裝，就連玫瑰花餐巾都好似變大咗咁，教人眼睛一亮  。公主致詞後，魔幻旅程隨即由奇景「雲石小島」作序，帶黎三款的骰o既餐前小食。雲石碟上o既綠草全為甘醇o既抹茶粉，當中最扁平o既兩個島嶼為金箔松露肝醬米餅。


底層o既米餅香脆鬆化，金光閃閃o既松露肝醬芳香美味，成功喚醒午睡中o既味蕾  。兩件形似小盆栽o既碎蛋魚子醬酥皮撻脆薄輕巧，其鮮味彷彿在口裡輕輕躍動，妙哉！同樣係底脆o既綠島檸檬忌廉蠶豆蓉餅塊雖則豆味濃厚，但因伴上軟滑o既檸檬忌廉，直令蠶豆蓉變得清新討好。


Shanice公主以廚藝証明，其實美食都可如童話故事中o既男女主角咁「心心相印」  。碟上心形o既紅菜頭及黃菜頭一深一淺，剛巧做出視覺上剛柔o既對比，同時又可互相輝映。爽涼o既紅、黃菜頭本身味道清淡，但當連同西瓜粒食及塗上墊底o既薄荷青檸醬時，舌尖上就好似啲小精靈跳咗出黎咁，好有驚喜  。


公主先以菜頭描繪出愛情，接著就用上椰菜花譜出「園林牧曲」三重奏。椰菜花建造出o既園林不但層次分明，每層o既形態同質感亦有所不同。    細小o既醋漬小椰菜花及提子粒浸於薄荷油湖底，酸酸甜甜，開胃又醒神；中間三件香煎椰菜花則洋溢著海鹽o既咸香，散發出另一番風味。


頂面貌似大樹o既椰菜花薄片原來係經過慢煮及風乾，方才營造出香脆中帶點煙韌o既口感，滿腔甘香  ，園林曲調實在美妙！樹林尾段緊接著「珍珠貝灣」。灣上可見色彩繽紛o既貝殼及海星，唔知稍後會否有幸一遇美人魚呢  ？


！貝灣主角香煎帶子皮脆肉嫩，淋上奶黃色o既粟米蓉，連同菜脯及臘腸碎一齊食，甜美得黎更為其鮮味閃出光環，奇幻極  ！越過「珍珠貝灣」，即可見黑海中現紅岩o既「火山谷」。谷內有兩座泡菜蘋果塔，每座勻由魚餅、醬油豬五花、泡菜、沙律醬及蘋果絲所砌成。


一座一口放於口中，微熱惹味o既泡菜溶岩，連同蘋果山谷及油潤豐膩o既燒豬五花一次過喺口中爆發及分解  ，整個過程就好似上緊科學堂咁精彩。愛講「甜言蜜語」o既人總是油腔滑調，愛聽o既人則被迷得如癡如醉；當兩者交合，就猶如碟中油滑濃甜o既鵝肝慕絲，混入咗少量o既花彫酒咁，濃情蜜意醉心不醉人  。


齋食鵝肝慕絲等同過多o既「甜言蜜語」般會令人滯口反感，加配清甜爽脆o既無花果及焦糖燴梨能夠減輕膩感，而脆卜卜o既鍋巴又巧妙地道出「肉麻當有趣」，公主幽默得好有深度喎  。其實上次初訪殿堂已見識過「荷塘映色」，不過今次重臨，塘上明顯多咗金箔花瓣及蟹黃松露餃。


荷塘以超濃縮o既雞湯精華餚燉而成，半滴油都冇，清澈透光  。蟹黃松露餃皮層雖則唔算好薄，但又並非過份厚硬，微微滲出蟹黃鮮及松露香，彷似湖畔香氣般優雅。短暫o既黃昏時段，公主已帶二人遊歷過園林、火山、灣畔、荷塘及其心靈世界  。


黑夜到來時，餐桌上即現「海上明月」。明月o既香茅雪芭清香怡人，正好為味蕾洗滌一番，配上冬陰功曲奇，暗藏o既辣勁彷彿唱出「一閃一閃小星星」   。。。晝日觀賞過湖塘及灣邊o既景色，入夜後，公主就帶兩口子深入海洋，靜聽及感受一下語重心長o既「太平洋戀曲」。


爽厚彈牙o既龍蝦白裡透紅，其鮮味正好歌頌出熱戀o既甜蜜蜜  ；伴上酸酸甜甜o既青檸芒果醬蓉，又反映出戀曲常見o既妒忌酸溜感，妙韻佳音貼切非常。「太平洋戀曲」其實已令腸胃飽滿得不能動彈，但當皇室人員呈上「橘豚蜜語」時，咀嚼過蜜語o既油香嫩肉  。


。。當中豚肉o既軟腍潤澤及甘荀香橙o既清幽甜絲全化進胃中，莫非有仙子作法，解掉腸內一切溜滯  ？！記得「意粉公主」契妹曾沉醉於閃爍耀眼o既「黃金海岸」，樂而忘返。如今，有連貫性o既情歌樂章由海膽、三文魚籽、煙肉、藜麥以金黃色o既意粉浪潮捲上舌岸，增添份詩情畫意。


閃亮鮮甜o既海膽及三文魚籽帶出海水o既韻味及浪水o既起伏，低調o既煙肉吊出咸香配樂，再由煙韌彈牙o既麵條於齒頰弦動音韻，精彩細膩得很  。三味主菜猶豫戀愛旋律由大海吹上海岸。接著就轉交「草莓仙子」繪構出童話式結局之序。


灰姑娘有獨特o既玻璃鞋，「草莓仙子」則化身成士多啤梨味o既乳酪高跟鞋，同樣高貴動人。粉紫紅色o既乳酪高跟鞋清涼微甜，配上草莓、紅莓、黑莓及藍莓，極富草原氣息，加配一球熱情果雪糕，清新寧神。最令人雀躍o既反而係深紫紅色最唔起眼o既菠蘿花；冇錯，花朵真係菠蘿片，染上色彩皆因剛浸過紅菜頭浴；菠蘿花甜脆芬芳，賞完再嚐直令人心曠神怡  。


最後公主獻上「薔薇甜心」，以嬌美o既青檸藍莓薔薇展示出其溫柔甜美o既心意  。涼透心o既紫藍玫瑰冰雕，莓味濃郁，盡顯公主細緻深厚o既情感；伴上微甜消滯o既荔枝雪芭，當真精神為之一振  。晚宴尾聲仲有咖啡或茶作結，連小杯仔都別緻過人，皇室氣派果然一絲不苟。


契妹被封「卓越」銜頭，剛好造就XO紳士再次拜會「公主」，暢遊Shanice公主變幻無盡o既美食仙境。此行遊遍十二大美景，可真掀起沈寂多時o既澎湃心情，以高質健康o既食材所含之酸甜苦辣及繽紛五彩締造成童話故事一幕一幕o既境況，溶於口中，印在腦海，花費千元盡享，實屬難能可貴o既感觀之旅  。


美食仙境變化萬千，真期待「公主」於不久將來再烹調別出心裁o既新作  ！


契妹極有小肥契哥心，聽見小肥多月來有意拜訪人氣壽司店「鮨文」，週一就專誠請細佬一同入元朗朝聖，大吃一頓，作為今年o既生日禮物  ，仲預設埋「心動不如行動」為食評o既標題，真係慳番唔少腦汁。XO仔都係第一次入元朗，多得新車穩固安全，及有契妹引路導航，天雨路滑及交通擠塞o既情況下總算有驚無險，揸咗個幾鐘頭終於抵達目的地  。


點知門外咪錶位有限，二人入到壽司屋已足足遲到咗半個鐘  ，壽司吧位已坐滿食客，我地亦只好入座角位o既四人散座。雖則遠離師傅o既大舞台，幸好配襯木造餐桌o既厚墊絨櫈舒適過人，冷氣強而有力，伸腳舒展都容易得多。


小店只用上招財貓及以清酒標籤拼成o既相架裝飾，簡潔得黎明顯食客大多為好飲之人。可能正因如此，洗手間內貼出告示牌，道出店子拒絕售賣酒品予自駕來臨o既客人  。契妹雖然話豪請「廚師發辦」，不過小肥都會錫住佢荷包o既  ，從餐牌點選咗個唔係最貴o既「正」餐，每位一千大元，另加一。


吞拿魚背壽司清香軟熟。  火炙右口魚壽司溶於口中，鮮味溢腔，齒頰留香得令人神魂顛倒  。  橙色o既赤貝邊壽司軟脆鮮美。  軟身o既酢鯖魚壽司則魚鮮味最為濃郁。  晶瑩剔透o既三文魚籽壽司彈珠式般於口腔內爆裂，鮮濃濕潤，當然係  到爆啦！


感激契妹做東，送咗份咁厚o既生日禮物俾XO仔  ，花咗近五小時一遊元朗，除咗食到名店「鮨文」o既壽司之外，二人更增進不少感情，學懂操控新車上o既導航系統，仲買埋名牌B仔涼粉俾auntie做宵夜添，當真收穫不少！


週三我地就應字母週刊推薦，尋訪一家喺灣仔新開只有半年o既高級西餐廳「E Molto Buono」。食店位置頗為隱蔽，黃昏時段穿過漆黑o既橫街窄巷，步入大廈細小o既門口卻現出一條金光閃閃o既樓梯  ，格調當堂提升不少。


餐店雖選以意大利文起名，但從門外餐牌上可見，美食套餐混入咗大量法國食材及廚藝元素，明顯大廚有意將兩款歐陸菜溶合。   廳內用上木地板舖設，乾爽潔淨。散座大多為二人枱。餐桌以蠟燭照明，氣氛極度羅曼蒂克，似乎客路以情侶為主   。


牆上簡單掛上食物照片，未食都已經令人流哂口水。水吧後面除咗貼出每日不同o既鮮蠔品種之外，亦寫出如何即時享用九折優惠o既詳情。契妹咁精打細算，當然係跟足指示做  ，結果埋單時成功免去加一服務費。契妹身體抱恙，唔想飲咁多酒，小肥就叫咗杯意大利汽酒襯托返自己準備叫o既海鮮菜式。


為汽酒拍照時，發現到餐具柄位非常穩固，相信大肥爸爸見到都會大讚一番  ；就算酒店高級西餐廳好多都只會在意餐具美唔美觀，而忽略咗夠唔夠實用。餐室現階段只做晚市，為保持食物新鮮及控制烹調水準，適應期暫只做六道菜o既套餐，請放心，除咗雪葩同甜品之外，其餘四道菜都有幾款選擇，菜單更會定期更改。


杯中o既燉蛋份量看似不多，但因質感厚實，食落都幾飽滯。小弟愚見，如果師傅可以做到日式茶碗蒸咁輕軟柔滑，效果應該會冇咁溜。燉蛋上面o既炒雜菌清香誘人，軟腍中帶點微脆。杯頂仲有枝扭扭餅條，除咗口感香脆鬆化，其充滿咗松露及煙肉香o既味道同個燉蛋可以話係絕配  。


單睇大碟上半隻波士頓龍蝦已覺震撼  ，但其實藏喺龍蝦底o既意粉都唔弱。意粉麵條煙韌彈牙，且索滿龍蝦o既鮮甜，惹味可口。龍蝦雖則大隻，但肉質爽脆非常，就連隻龍蝦鉗都預先起埋出黎，美味之餘仲食得好容易，超讚  ！


屬高級西餐廳o既「E Molto Buono」環境幽靜雅致，服務優質稱心，大廚更可堪稱為藝術家，能將意法兩國o既食材及廚技譜出和諧o既美食協奏曲。   食客觀眾細嚐美食佳餚時，從菜式o既擺盤及餐具o既講究等細節中，足以感受到餐店所花下o既每一滴心思，當真精妙絕倫！


家中座駕已達高齡，聖誕例行檢驗時，車行估計半年後將不得不換掉軚盤，由於零件加人工費用遠超車值，故此建議係時候換車  。肥肥家族約好週六中午試新車，並計劃好之後去轉角新開冇耐o既「壽司淳」度食晏。位於商廈內o既壽司屋佔用全層，室內以木為主o既裝潢簡潔淳樸，更突顯面積寬廣。


正門身後一條長走廊，牆邊排出一列小草石塊，散發出柔和o既自然氣息。兩旁通道用上暗閃o既竹枝屏風裝飾，感覺大方自在。餐廳以壽司起名，座位大多更為壽司吧位，食客可近距離觀賞師傅於舞台上施展刀法及握功  ，明顯係一家壽司專門店。


為迎合港人飲食習慣，店內亦設有兩張四人卡位散座，寬闊舒適。據經理哥哥解釋，店名取「淳」主要係指餐店班底累積之經驗好比大樹年輪般淳厚，用餐每個細節至師傅出品o既每件壽司都隱藏著或將會孕育出大小故事，聽落真係好有深度  。


晚市魚材最為新鮮，所以壽司菜式全面由廚師發辦。午市則做定食及壽司套餐為主。肥肥家族全體同選有十二種魚生o既「御任せ手握壽司套餐」。落單後，師傅先問及各人想多食刺身定係壽司，及有否唔食之魚鮮食材，四人異口同聲地答話全部要哂壽司，只有XO仔同媽咪唔食鱔鰻類別。


家中座駕即將退役，迎新車之際碰上新店「壽司淳」，見識到經驗豐富o既班底用心經營格調高雅o既食店，烹調一系列高質抵食o既壽司菜式。肥肥家族一邊品嚐佳釀美饌，一邊欣賞師傅細膩淳厚o既技藝，五官齊齊享福，五福隨靚車臨門，真係越諗越興奮  ！


週六早上打電話到玉桃軒酒家，成功為晚餐訂座一圍。下午茶時間卻收到酒樓來電，告知全店滿座，要取消細佬張枱   ！！！時間緊迫，週六晚成圍人要轉場食飯真係唔容易，而且餐店突然取消實無道理，小肥唯有與接線生理論，提出超額訂座屬店員疏忽，不應任意取消細佬張枱，而應盡量作出合理o既掉配或安排。


點知佢居然提出喺門外加張枱俾我地，因座上客大多已年過花甲，小肥當然係拒絕啦，真係估唔到仲要俾人切埋條線   ，當真成肚氣，故不得不在此道出店員之惡行，以警戒其他有意幫襯o既食客。 “The Graces Restaurant”?


?? NO GRACE WHATSOEVER!!!


恭喜博士表弟於猴年成家立室，並為小肥表哥打造第五百編食評，步入殿堂之門  ！晚宴喺數碼港一家婚宴專門廳「百樂金宴」舉行。金宴廳雖屬數碼港商場地舖，正門其實喺正大街，白光銀影，氣派十足  。樓面極高o既大堂旁邊有條弧形長梯，相信已有多對新人踏足留印。


博士表弟與表弟婦二人工作實在忙碌，簽紙儀式早前已於大會堂辦妥，喜酒亦盡量從簡，當晚娛興節目主要都係同親友拍照留念、分享愛的宣言、向父母家人致謝等，佈置則全權交由宴會廳代理。「百樂金宴」製作非常認真，高雅o既餐桌除咗用上銀色同紅色o既櫈墊分隔，四周更可見清麗美艷o既鮮花繡球  。


就連裝飾梯邊閃出銀光o既布造花球一樣雅麗。每席上都有盆靚靚o既白色鬱金香，感覺就好似新娘子般純潔大方  。桌上餐具齊備。亦擺放出酒席o既餐單。賓客每人有一份精美o既囍餅紀念盒，作為旁觀者o既XO仔深覺安排極之專業妥當  。


為咗要爭取時間影多幾幅靚相，大多親戚都早到，主人家亦好有心地為大家一早叫定幾款點心、蛋糕、及果汁。宴會由播放一對新人o既成長短片及早前喺大會堂內簽紙行禮o既花絮揭幕，掌聲緊接著笑聲，歡迎新外父攜伴身穿白色婚紗o既女兒進場，並交托淚眼盈眶o既新娘子予新郎哥，表弟緊擁太太，場面溫馨感人  。


二人簡單致詞後，乳豬全體隨即送上。廳內每圍o既食物都係喺席上分，唯獨負責我地枱位女服務生由第一刻起已顯得不知所措，除咗未有預先準備餐碟，上菜前半個鐘已放哂啲配料上枱，乳豬就放喺旁邊張長枱等運到  ，結果要經理哥哥親自落手一邊分一邊教。


家有喜事，博士表弟成功娶得美人歸，並於數碼港婚宴專門廳「百樂金宴」設宴寬待親友，剛巧亦為XO仔打開殿堂之門  。宴會廳喺佈置及酒菜上o既安排都表演得好專業，只係服務生質素有點參差及包翅出現咗少少問題，飲宴黎講真係做得相當唔錯，將來如果要擺酒真係可以列入候選名單內。


婚宴過後都未有機會同表弟見面，在此順祝博士表弟新婚快樂，與太太百年好合，永結同心  ！


週日喺屋企打麻雀，契媽於下午茶時間特意送上佢喺崇光百貨排咗好耐隊先買到o既名芝士達「BAKE CHEESE TART」一盒  。芝士達好似蛋達咁上吓大隻，雖然我地食o既時候已經凍咗少少，不過其暖暖o既曲奇餅皮仍然香脆，微甜且唔溜o既芝士餡心亦好夠輕巧幼滑，相信熱辣辣食時應該會仲正  ！


原本每人分咗半隻黎食，由於當中有牌友唔食芝士，見自己又冇乜糊食，XO仔結果一人獨享隻半，叫做填補咗四方城內o既少少失落啦  ！


新春團拜，長輩於圓方「利苑酒家」設宴兩席慶賀新禧；嘻嘻，菜式豐盛之餘，仍然單身o既小肥同哥哥仲有利是逗添  ！「利苑」分店遍佈港九新界，XO仔其實都只係去過灣仔一間，今次一訪圓方分店，入門一刻已有驚喜  。


西式o既正門金碧輝煌，室內美輪美奐o既裝潢卻又不失傳統中國色彩，行經走廊可見瓦磚屋簷、石磚圍牆、古屋木窗等。就連洗手間門都用上獅子門扣，感覺真係有啲似個御苑咁。牆壁上浮凸o既花品清秀嬌美，格調高雅  。


晚宴於廂房內進行，大圓枱配上紅色o既絨櫈，舒適大方。每個座位前都有齊備o既餐具及酒杯。房邊一角仲擺出一個消毒機，長期為碗碟消毒，餐店明顯地極之講求衛生  ！人齊食物即起，餐桌中央一盆艷麗靚花亦正式離場。


同桌o既長輩大多都最怕食雞皮，XO仔好似執到寶咁，幫大家掃清脆滑o既皮層，越食越興奮  ！猴年團拜，長輩悉心安排多款美食及利是，晚宴十分豐盛！晚輩除咗見識到「利苑酒家」升呢版之外，整晚更聽到不少長輩o既蝦碌趣事，房內洋溢一片歡樂笑聲，在此願祝家人龍馬精神，萬事勝意，心想事成！


上星期收到「星巴克咖啡」寄黎o既一封電郵，告知咖啡店將於二月二十四日推出兩款春季特飲，金星會員更可於二十日至二十三日優先獨享免費升級o既新產品  。小肥今日就走咗去食晏，試一試其中一款新特飲「焦糖咖啡星冰樂」。


飲品調好後先發現咖啡師冇加到忌廉  ，雖然細佬有權要求佢加返，不過見又唔係咩咁大不了，所以就當走忌廉減肥算數  。「焦糖咖啡星冰樂」甜甜o既焦糖味都幾討好，不過咖啡味就唔夠濃，而且未打得夠，所以杯內仍見大大粒冰塊  ，飲落亦自然地似凍咖啡多過星冰樂，整體評分屬偏於喊臉o既OK。


週六大半日都留咗喺跑馬地，午餐亦只能匆匆食個飯盒就算。因有人代勞行去附近一家「永祥燒臘飯店」買飯，小肥就跟隨大隊要咗個叉燒飯  。嘩，叉燒全為半肥瘦，雖然件件都好厚身，但入口鬆軟無比，肉汁豐郁香甜，真係超  ！


公司同事吵架，為怕牽涉其中，小肥午飯時間刻意逃往遠少少o既合和中心，嘆返杯「草莓紅絲絨朱古力咖啡星冰樂」，降一降溫  。雖然正積極減緊肥，但午餐又點可以淨飲咖啡頂肚呢  ？！結果就單憑廚窗內食物o既賣相，揀咗個「芝心腸香草烤卷」黎試。


烤卷即場烘熱，要等上八分鐘先有得食。卷物尚算軟身，腸仔又唔乾唔嚡，可惜其香草調味卻帶有一陣羶味  ，個人覺得唔多討好囉。


友好公司上週五於尖沙咀「潮州城酒樓」請食團年飯，小肥雖只屬低級職員，但仍有份參與，當真感激T老闆  ！宴席合共五圍，有間大房坐。雖然「潮州城」以其正宗潮州菜聞名，但菜單上所示，當晚o既團年飯都係以粵菜為主。


熱辣辣o既燒餅香軟鬆脆，個韮菜餡亦惹味非常，食完十幾道菜小肥都可以一個人食兩件  ，真係超好味！多謝T老闆關照，年尾公司食飯都預埋細佬一份，喺老字號「潮州城酒樓」食咗餐豐盛o既團年飯，XO仔喺度順祝T老闆猴年生意興隆，財源廣進  ！


繼上次陪伴契妹與吉蒂約會，XO仔週一晚又再次代替其男朋友仔進入宮殿，結伴參見「公主」  。皇宮保衛深嚴，當然唔會隨意開放俾大眾用膳，但為咗要滿足Shanice公主，一班年輕o既皇室人員大概喺半年前就專登喺銅鑼灣信和中心裝設兩個小咖啡廳，好等公主款待平民賓客。


雖然廳室設於宮外，但其裝潢絕不馬虎。淺藍色o既牆身、粉色o既油畫、金絲o既厚墊公主櫈，襯托埋背景o既法國曲調，感覺華麗得黎好柔和。   樑上及牆角上閃爍o既水晶燈飾貴氣十足。由餐桌上o既蕾絲花邊枱布、綁有小繩結o既金邊小油燈、餐具o既擺位、以致摺成玫瑰形o既餐巾，可見廳內每一個細節都一絲不苟  。


兩邊用餐區域帶有歐陸式傳統宮庭味，但側旁o既開放式工作坊就童話味濃得黎不失時代感。透過玻璃窗，可見廚房內o既工作人員都帶哂帽同手套，衛生非常。廚櫃內o既蛋糕造型全部都以童話故事作主題，精緻可愛  。旁邊擺有一系列以低溫烘焙o既曲奇餅，各種口味都切成細小o既試食版任人品嚐，架上亦有幾款公主禮盒裝。


除咗的骰o既小甜點之外，「公主」連幾層高o既大蛋糕都識做。綑滿花花o既樣品仲有金造o既刀具襯托添  ！二人準六時半到步，即由Shanice公主親身接待。就如童話故事中所描繪，公主美約天仙，溫婉妍淑，輕輕o既淺笑已散發出高貴o既氣質，教人醉倒  。


當契妹遇上Shanice公主，兩位公主一見如故，傾談特別投機，晚餐仲直接交由女主人主權發辦。公主移步往工作坊，年輕o既俊男助手們隨即送上多件餅乾仔，並介紹全為自家以低溫及少牛油烘焙，碟上有三款屬「美容纖體花茶系列」、三款屬「抗氧化堅果系列」味、三款屬「季節精選辣味系列」、及三款屬「公主首創鹹味系列」。


個人因敏感問題冇試到含果仁嗰幾件，主要都係鍾情清香o既洛神花及伯爵茶味  。對於食得少辣o既XO仔黎講，三款辣味，即「四川麻辣」、「泰式冬蔭」、及「港式蒜蓉辣椒」都好有辣勁，三款鹹味，即「XO醬」、「巴馬臣芝士」、及「西班牙火腿」味道都好濃厚，而且一小件已食得出屬邊一款，各有各特色。


宮中o既人對禮儀真係好講究，每道菜續一上枱，而且每次必先清理好餐桌及更換好適合o既餐具，呈上小食、麵包都唔例外。跟隨兩件一麥一白o既麵包除咗有橄欖油同醋之外，仲有拼成花形o既「紳士牛油」，唔知係咪公主當日特別為「XO紳士」而起名o既呢  ？


！影完一輪相，兩件麵包仍熱烘烘，外皮香脆包心鬆軟。黃色o既兩小球「紳士牛油」微微帶點話梅味，輕盈開胃，幾得意。紅色o既兩小球紅菜頭味則菜味過濃，對小肥黎講實在太齋太健康。頭盤「北海道帶子刺身」由公主親自雙手奉上，並詳盡講解烹煮過程。


因剛剛有批新鮮空運到港o既北海道帶子做食材，所以就即席創出新菜式，連菜名都未趕得切改好，已率先俾兩口子一試及一評  。無懼巫婆賜予毒蘋果，殿下喺帶子周邊加插蘋果粒粒及蘋果醬，成功吊出帶子o既鮮味，效果清新怡人，嫩滑中帶點半脆。


此外，仲用埋啲邊邊位炸成幼絲灑喺面，食落好似魷魚鬚咁，煙韌香濃，同個帶子刺身好夾。湯品上枱時，啲菜件喺碗清湯入面漂浮著，就好似幅畫咁靚  ，相機其實好難捕捉得到。清雞湯「Chicken Consommé, Asparagus, Mixed Vegetable Balls」一滴油都冇，濃縮咗o既雞味極為幽香，全因經過三日吊煮多隻雞而所造成，菜式可以話係複雜過後所得出o既清麗脫俗，唯一個人覺得可以再加多少少鹽。


主菜「Grilled Pork Loin, Roasted Jerusalem Artichoke, Apple Purée」喺碟上o既舖排一樣都係咁雅麗美觀，成幅三D食物圖般。豬排上深啡色o既燒紋簡潔清晰，以翠綠色o既菜苗點綴望落就好似個長有小草o既籬笆，極富田園風味。


厚厚o既豬肉呈「地獄廚神」最讚o既粉紅色，火候明顯恰到好處，完全唔乾，肉質腍中帶爽，淨食可能會偏咸咗少少，但係塗上碟上o既蘋果蓉剛好中和返，魔幻地擦出味蕾上o既火花，鮮香又甜美  ！為迎合契妹「意粉公主」o既別號，美公主廚神亦不忘加插一道金光閃閃o既意粉菜式  。


餸名「黃金海岸」改得真係好貼切，除咗道出三文魚籽同海膽營造出黎金黃色o既外表，更精要地囊括食材o既源地。意粉麵條煙韌彈牙，以海膽及忌廉為主材香滑得黎一啲都唔溜滯，簡單混入細細粒o既藜麥、咸咸o既煙肉碎、同鮮濃o既三文魚籽，足以突出各種材料o既特質，口感豐盛濕潤，海陸韻味並全，真如黃金海岸般美艷動人！


正當二人不斷細聲讚嘆美食猶豫女主人咁靚，壓軸出場o既甜品居然仲可以更上一層樓，進入新一個領域  ！餐碟上一遍綠草如茵，彷彿正在高唱「在森林和原野是多麼的逍遙。。。」，將卡通片內o既佈景活現眼前。甜品名並非小肥心中所想o既「綠野仙蹤」，而係由主材抹茶及創作者o既構思所組成o既「抺茶小島」。


「抺茶小島」o既基礎由四方o既抺茶味海綿蛋糕砌出島嶼，外型堅實但入口鬆軟，茶味甘香醇厚，配上幾角輕巧o既抺茶慕絲又能增添甜滑，再食埋粉綠色、脆卜卜o既抺茶條條及微甜o既紅豆蓉，口腔中好似正在上演緊一場魔術表演咁精彩  ！


機緣巧合下，XO仔有幸認識到多材多藝、大方親民o既Shanice公主，並於其主理o既「公主」咖啡廳品嚐到一頓帝王式晚宴  。小廳皇室氣派十足，四周散發出童話中公主獨特o既味道，有美女相伴良辰過得特別快，「公主」o既魔幻廚房變出o既佳餚美饌更能將腦海中原有o既飲食文化及感觀體驗提升至另一個境界，真教人動魄驚心！


契妹公主請客，驚嘆此頓美觀又美味o既西餐平均每人只需五百多，抵食之餘，質量遠勝出面好多高級西餐廳，絕對值得推介  ！


其實舊年年尾已發現灣仔莊士敦道將有新食肆上場，每日行經門口更例別睇吓有動靜開張未  。今個星期初終於見到新店「喜棧」打開門口做生意。見佢招牌上仍貼有紅紙，又未有花牌，估計現階段只屬試業而已。餐店正門可見師傅忙碌地處理燒味，廚窗內吊有多隻油亮o既燒鵝  。


十二點半左右，大廳已坐滿客人，故亦唔好意思影相。全店內側牆身以中式湯碗砌出幾幅三D牆畫。中央頂部一條大金龍可話氣勢如虹！   天花多排大紅燈籠高高掛，傳統中國風味濃厚。同正門頭頂上新潮少少o既雀籠吊燈剛好做成一紅一白、一剛一柔、一古一潮o既對比，餐廳室內設計真係幾棧鬼  。


XO仔同會計小姐被安排入座半梳化式o既二人散座。見到餐墊寫上食店有五大皇牌  ，當中燒鵝張圖片又最大，唔洗諗梗係要食燒鵝啦！細小o既會計小姐只有一個雀仔肚，食量頂多為小肥o既五分之一，所以兩口子就簡單叫咗個燒味飯餐黎分。


套餐包例湯或熱飲。是日例湯為「蓮藕湯」，味道唔多似老火湯，咸得黎好似用水開出黎咁  ，早知飲杯咖啡或者檸茶好過。跟餐小食要咗個有兩粒o既「炸雲吞」，每粒中間有隻蝦仁，尚算爽脆，勉強合格啦。主角「燒鵝拼脆皮燒腩飯」o既白飯底份量以一人計算實在係過多，四周o既顧客似乎都冇乜邊個食得哂  。


鎮店皇牌燒鵝皮脆肉香軟，而且好夠肉汁，真係好有水準；不過燒腩都唔輸蝕，不但皮層卜卜脆，腩肉肥瘦均勻，更惹味非常  。醬料以獨立包裝上枱  ，莫非食店與快餐店或茶餐廳同級？！仍在試業o既「喜棧」裝修係就係幾棧，主打燒味質素都唔差，唯獨配套湯品及小食未能配合。


午市燒味套餐平均賣七、八十蚊，如果燒味份量可以多啲，再變身成為二人精選午餐，相信好多食客先會覺得抵食囉。


2016年未過一星期，「星巴克咖啡」已有兩款新搞作  ，分別為「栗香松露白朱古力咖啡」及「草莓紅絲絨朱古力咖啡」。一如以往，星巴克綠星級或金星級會員於特飲推出首週內可享免費升級優惠  。XO仔對栗子敏感，而且近年愛上咗士多啤梨，唔洗諗當然係揀飲「草莓紅絲絨朱古力咖啡」啦！


第一日自己口快快，叫錯咗杯熱飲  ，感覺好似飲緊杯甜甜o既草莓味咖啡咁，冇乜特別，原本都冇打算寫食評。不過第二日叫返杯星冰樂，無論係口感定味道都差好遠，所以就決定要喺OpenRice度讚賞吓  。「草莓紅絲絨朱古力咖啡星冰樂」底層又脆又軟o既質感勁似芝士蛋糕連少少批底，同杯內醇濃o既朱古力咖啡極為相襯，加上面層香滑o既芝士忌廉同草莓脆粒點綴，差啲仲以為自己喺度飲緊個芝士蛋糕落肚咁，清新、美味又醒神，而且仲好有節日氣氛添  ！


Lady M襲港已有一段時間，無奈首間店舖離小肥實在太遠，輪候時間又出咗名耐，故至今仍未願意訂購  。嘻嘻，咁啱尋日靚靚媽咪出席午宴，主人家特意為其中一位賓客Auntie R送上名牌蛋糕祝賀壽辰。   得知細佬都幾恨食，所以就專登打包咗一大件俾媽咪帶返屋企同XO仔分享  。


Lady M個「原味千層蛋糕」果然名不虛傳  ，每片可麗餅都同樣超薄，每層間夾有o既忌廉輕巧油潤，入口香軟微甜，清麗脫俗  ，唔怪得知有咁多人要排隊去買啦！


今年聖誕節除咗送上按摩器做禮物之外，XO仔喺Boxing Day仲好大手筆地請父母食聖誕壽司大餐   ！由於大肥爸爸極為嘴刁，每每同佢去親新餐廳用膳一定要喜多過驚，今次帶佢去試o既「鮨吟」雖然仍在試業階段，但因有其相熟o既壽司師傅主理，未食個心都好定。


昔日o既「大腳板中心」重新裝修過並改名為「Zing！」，普天同慶o既日子亦佈置得非常別緻  。門外先有一棵靚靚o既聖誕樹。櫃台上再有個可愛o既雪人張開兩臂熱情地歡迎客人，氣氛濃烈又溫馨  。大堂水牌上已見新店招牌。


步出升降機門，踏入寬闊o既走廊已感「鮨吟」氣派十足  。木紋o既牆身配上窗邊翠綠色o既盆栽裝飾，簡單得黎極具傳統和風味  。就連男洗手間都用上暖板日式座厠及金色洗手盤，迎合潮流，且高雅衛生。處於二十七樓當然係唔少得靚景啦，最入一間八人廂房對正馬場。


房外四張四人散座則只有近窗兩張枱可以分享馬場景色。以「鮨」，即壽司，起名o既壽司屋主角當然係壽司吧啦！長長o既壽司吧可容納上二十位食客，食客高人一等，可遠眺師傅身後o既香港靚景，傍晚後應最為動人  ，據悉更可清楚睇到煙花，相信節日訂枱唔會易。


「鮨吟」於冬至前夕正式試業，現階段以做熟客為主，肥肥家族亦襯首週未過，喺假日抽空捧場，大肥入到去一見到相熟o既新師傅及Do-San，即連番祝賀，並開酒慶祝。   負責樓面o既幾位靚女姐姐溫婉友善，四人埋位後隨即送上熱茶、熱毛巾、及餐牌。


！為咗要保持身份保密，小肥梗係冇問出口啦  。食到中途，師傅突然攞出一大瓶魚型水樽，每人斟咗一少杯水俾我地，解釋話係佢地自家以檸檬葉及香茅滲製o既水品，有助食客清洗一吓口腔再進食接住落黎不同口味o既海鮮。


午市套餐仲包有雪葩或雪糕一球，當日兩款分別為白桃雪葩及焦糖雪糕，由於靚靚媽咪有兩聲咳，不能進食凍野或甜品，小肥就乘機試埋佢嗰分  。白桃雪葩清新清甜，焦糖雪糕則甜濃醇厚，各具特色地取悅細佬條脷。只在試業中o既「鮨吟」環境高雅，服務稱心又貼身，新店o既壽司套餐「壽司盛り合わせ」分出咗輕食版及重量版，後者陣容顯著地加強咗，單價相對地提高咗亦理所當然，而且可算不失抵食添，適逢佳節剛好讓小肥為家人帶黎驚喜，令這個聖誕真快樂！


入冬最凍一天，熱愛打邊爐o既honey一早已諗好要去天后試玩佢同事一再推薦o既一人一鍋「iPot」火鍋店。「一鍋」店舖唔算大，幸好我倆六點三前已入座，因七點未到店子已座無虛席。   得知二人第一次幫襯，姐姐仔好仔細地介紹火鍋料屬半自助形式，食客可自選調味混醬。


因各自有個爐，每人可揀不同o既湯底。從餐牌上再選擇肉類及海鮮。其他蔬菜類、丸物、粉麵、汽水等則屬自助任食項目。佢話我地兩個人其實可以試吓個「二人前龍蝦或毛蟹套餐」，因有齊海陸美食加啤酒，抵食過散叫好多  。


Honey二話不說就應推介叫咗個「二人前龍蝦套餐」。辣妹情人要咗個「台式麻辣鍋」，辣度選中等o既「醫院辣」。唔辣得o既小肥就叫咗個建議湯底「養生蕃茄鍋」。毫不油膩o既蕃茄湯底清甜香濃，飲落又真係幾健康養生  。


帶子尚算軟嫩，蠔隻鮮甜肥厚滑溜，龍蝦更加係爽脆甜美，套餐主角果然美味  ！雪櫃內雖有多款食品供食客任攞任食，但鏡上都貼有溫馨提示，提醒大家唔好浪費食物  。XO仔鍾意食丸，任食部份亦主攻幾款出面未食過o既丸物  。


每逢冬天，小肥都要陪honey打邊爐取暖，兩口子去過不少所謂任飲任食o既火鍋店，大多消費每人都要三百幾蚊左右。今次幫襯o既「一鍋」以一人一鍋半自助式經營，火鍋店提供o既海陸套餐食材屬中上貨色，四百蚊有埋龍蝦真係唔算貴囉。


迷人uncle請家人於中環「順德聯誼總會」晚膳，負責主持大局o既美人姐姐深知小肥未有機會到臨私人會所，所以就誠邀肥肥家族一同參與  。入夜後，會所門外o既招牌並冇霓紅燈照明，其實都好容易會走漏眼。大廈正門及後樓梯牆上水牌可見，創立於一九四七年o既「順德聯誼總會」合共有四層。


當晚飯局設於二字樓一間間房內，十二人可能有少少迫，不過大家咁熟可當親密啲坐  ，畢竟食物質素最重要。房間內一切大小事宜都由一位肥叔叔照料，加茶分餸對佢一啲難度都冇，不時仲會講解菜式烹調秘訣及推介廚房拿手好菜，睇得出絕對係忠心勤奮之人  。


週六為家人充當柴可夫，午餐後負責接送大家出入跑馬地、灣仔、金鐘、中環及美孚地帶，可真忙個不停。姨媽姨丈濕平時發現金鐘新開咗間甜品店「L'Eclaire de Genie」，鮮黃色o既門面實在吸引，一心就諗住下午茶時間要買幾個閃電泡芙返屋企慰勞吓XO仔  。


點知佢地五點左右再行返去買時，店員卻告知當日所有閃電泡芙已賣清  ，店子只剩餘三文治及朱古力禮盒。最後只能帶回新店o既宣傳單張俾細佬止吓痕。正當大家都有少少失望而回o既時候，表妹就由表姐家中帶黎一盒小驚喜  。


原來表姐早一日正正收咗一大盒閃電泡芙，剛好雪櫃仍留有兩件，見小肥咁想試，所以就叫表妹送過黎同大家分享。可能係隔咗夜o既關係，外表精美o既泡芙質感變得腍而濕身  。兩件中，個人覺得咖啡色o既海鹽焦糖味「No.


1 Caramel Beurre Sale」甜得黎較為自然。反而綠色嗰件抹茶朱古力味「No. 144 The Matcha Bambou」就甜膩得黎好假  。由於細佬並未喺「L'Eclaire de Genie」閃電泡芙最新鮮o既時候食用，所以暫時只能單憑甜點只屬一般o既味道作下評論，請大家見諒。


姨丈每次返港，定必與家人於「十九樓」相聚用膳。十幾年來XO仔都只係聽講過傳說中有間「十九樓」o既存在，但就從未踏足過。上週三機會終於到臨  ，因姨丈幾位兄弟姊妹特意於「十九樓」設宴一席為姨媽姨丈餞行，小肥與雙親亦一同被獲邀請出席。


原來位於中環勵精中心19字樓o既「十九樓」全名為「證券商協會會所」，全層o既餐廳只招待會員，由於大廈及會所名稱都比較繑口，故會友都愛簡稱為「十九樓」  。晚宴設於玫瑰廂房內，私人空間足，冷氣都好夠。主人家一早寫好菜單，餸菜都由駐房o既肥仔叔叔分配。


官燕軟脆微甜，輕輕加上椰汁同杏汁增添一份香滑，剛好為盛設o既晚宴劃上完美o既句號。姨媽姨丈再度訪港，讓XO仔終於見識到傳說中o既「十九樓」，認識到陣守會所餐廳o既大哥雄，一嚐其精湛o既廚藝，食材高質，菜式可口，「十九樓」果然名不虛傳  ！


為歡迎家中姨媽姨丈回港，三位靚靚auntie上星期於銅鑼灣「西苑酒家」設宴一席，款待好友  。小肥記得多年前曾經去過「西苑」於嘉蘭中心o既舊舖，不過對其印象唔係咁深刻，之後亦冇再返轉頭，所以今次黎新舖都未有抱太大期望。


週五晚市，「西苑」全店滿座，就連走廊都要多擺幾張二人散座  ，似乎唔講得笑喎。食店樓底高，但係裝修卻有少少俗套，去洗手間仲好似個迷宮咁，如果冇牆上o既指示真係幾容易會蕩失路。主人家一早訂咗間廂房，空間足，空氣又流通，除咗經理姐姐會不時進出打點之外，房中仲長期有位溫文有禮o既姐姐為客人加添酒水、更換不潔o既餐具、分配餸菜等，服務相當稱心周到  。


哈，點知幾位長輩食完第一口，品嚐過餐包如何鬆化軟甜之後，都決定要再encore  ，又一次証實食甜品真係有另外一個胃架！非常感激三位靚靚auntie請客都預埋XO仔一份，令細佬重新認識「西苑酒家」，享用到一頓優質豐盛o既晚餐！


週四公司事忙，決意午飯時間要落街透一透氣，自己一個人靜靜地去樓下星巴克咖啡店度嘆返杯聖誕咖啡特飲，同Mushroom & Cheese Pocket  。一如以往，Mushroom & Cheese Pocket中規中矩。


重新上場o既「聖誕薄荷朱古力咖啡」依然香醇濃甜，飲完成個人都醒神返  。星級會員仲有成個禮拜可享免費升級優惠，睇黎XO仔將會每日最少飲一杯「聖誕薄荷朱古力咖啡」  。


長輩於灣仔「利苑酒家」宴客，小肥乃當晚唯一有份出席o既後輩，深感榮幸萬分  。晚宴設於餐廳內一間私人房間內，十二人一席，舒適又鬆動，可惜洗手間卻設位大堂外，令女士們都略帶微言   ，故小肥不得不扣下一分環境分。


可能主人家係熟客仔啦，帶有鄉音o既幾位女侍應雖然唔係太過熟手，不過都頗為殷勤有禮，如果可以自動為客人加添埋酒水及不時更換不潔o既餐具，相信下次o既服務分會更高  。桌上菜單可見，海鮮夜宴非常豐富  。


就連每位客人面前都獨立擺放有四款醬油，由左起分別為話梅汁、XO醬、翡翠芥辣及紫天椒，以扇形o既四格碟承載，大方別緻。人一到齊，好快就有四味江南小品食，當中小肥因怕食到魚骨，所以冇食到「椒鹽九肚魚」同「煎釀虎皮椒」。


姨媽牛一，除咗有丈夫同女兒請食晚飯慶祝一番，其三位姊妹亦一同送上蛋糕以示祝賀。   購自國際金融中心商場內一間法國西餅店「Le Salon De Thé de Joël Robuchon」o既「White Chocolate with Apricot Cake」奶白色o既外表同壽星妹一樣高貴大方  。


主材白朱古力味蛋糕香軟味濃，配上底層酸酸甜甜o既杏子果肉醒神消滯，感覺清新怡人。


契妹唔講，真係唔知香港原來有幾間Hello Kitty餐廳，身為Hello Kitty迷o既佢居然一直都未幫襯過，全因男朋友仔對哈囉吉蒂有所反感。可能最近寫多咗食評啦，佢話好想喺下星期返鄉下之前去一趟尖東間「Hello Kitty le petit cafe」度試吓佢啲甜品同影番輯靚相  ，最終當然係捉咗小肥契哥陪伴啦！


「Hello Kitty le petit cafe」白色o既閨房式門面喺夜光下其實都幾顯眼  ，只係細佬部相機未能拍出效果。門外有個彩色甜品廣告牌，路人行過好自然地都會望多兩眼，就連外籍人士都好好奇地走入去參觀一番。


一入門口就會發覺右邊有個同人咁高o既Hello Kitty咖啡大使公仔  ，似乎每個女生行入黎都一定會同佢影相，契妹亦不例外。大公仔身旁有個陳列架，擺放有餅乾及馬卡龍禮盒，簡潔精美。架上有兩個南瓜車同玻璃擺設，見到真係好想買俾家中細姪女同堂細妹，點知原來係非賣品   。


店內咁多Hello Kitty甜點，兩個小妹妹o既生日又將快到，XO仔當然唔會兩手空空返屋企啦  ！小店中央有個大開放式廚房、玻璃廚櫃及收銀處，客人都可以喺透明陳列雪櫃中揀選甜品。頂部o既餐牌則列出店子即叫即沖o既多款咖啡、茶品及特飲。


收銀機上有個廣告牌介紹香港其他Hello Kitty餐廳，非常吸引。牆上掛上Hello Kitty甜品海報，簡單可愛。咖啡店左側o既高櫈散座為全白色，雖然係細張咗啲，但契妹話好有公主feel！   坐喺高櫈望落地下先發覺原來地磚都係Hello Kitty花紋，設計真係夠哂全面。


小肥要咗件新竉味道抹茶馬卡龍，雖然都幾大隻，不過其外層鬆化香脆，餡心甘香醇厚，食完仍甜在心頭  ，不過飯後食難免會覺得有少少溜。配埋杯清香o既抹茶拿鐡，口中充滿著抹茶香，感覺極之怡人。契妹特選週三過海約會吉蒂，於光鮮潔亮o既「Hello Kitty le petit cafe」吃下可愛美味o既甜品，拍下多張靚相留念，好玩又抵食，埋單更獲贈靚咭一張，下次買馬卡龍可憑咭享買四送一優惠，家中幾位吉蒂粉絲有福啦  ！


剛剛新換電話，轉移舊相到新機時，先發現原來小肥一直都未為好友舊年o既婚宴寫下食評  ，幸好圖片同筆記仍然喺個電話入面，佢地婚後一年後仲有機會可以補寫返  。婚禮儀式於九月首個週五下午舉行，無奈小肥因工作關係未能抽出時間參與，要收工後先可以赴往觀塘「鴻星海鮮酒家」出席晚宴。


主人家非常周到，一早已為駕車o既親友安排好酒家代客泊車服務，細佬都有份受惠  。餐廳設於大廈一樓，樓底唔高，婚宴三十幾圍包哂全層，聲浪都幾高，不過枱同枱間都仲有足夠空間走動。宴會上o既伙計大多都係臨時工，負責我地圍嗰位姐姐仔分餸效率都尚算合格。


年初時，大食會其中一位會員收到風，話「皇仁書院舊生會」個中餐超好食，每晚爆場爆到訂位都起碼要等幾個月先有位  。無奈舊生會只招待會員，即舊生，小肥要千辛萬苦搵到個皇仁舊生先可以安排飯局。原來「皇仁書院舊生會」屬「皇仁書院」一部份，中菜部午飯時間負責為學生提供餐飲服務。


舊生會正門內外都舖有紅地毯  ，腳踏上去差啲真係以為自己變咗個重要人物  。一入門口已經見到牆上o既金屬板上刻有兩位大慈善家o既大名。不過入到去廂房一刻就覺得室內比較迫，狹窄嘈雜o既環境頓失之前原有o既氣派  ，幸好服務生尚算勤奮有禮，成功挽回不少好感。


寫餸重任由代表皇仁o既IQ Uncle全權負責，菜單屬「皇仁御宴」o既進化版，由十二人份量改為十三人，故價錢亦有所調整。 人未到齊，叔叔先呈上兩碟炸魚皮小食俾大家一邊送酒，一邊等朋友。魚皮炸到好似薯片咁乾身薄脆，香口惹味  。


只招待舊生會員o既「皇仁書院舊生會﹝中菜部﹞」地方有限，晚市只可以做幾枱客，故訂位超級艱難。大食會要先搵到皇仁舊生友人，再耐心等待上半年，方才有機會一試，可能大家都過於期待，當發現食物水準只屬一般，價錢又一啲都唔算平時，各人都抱感失望之心而回   。


公司上週四做節，為做要俾小肥一個寫食評o既機會，地點就定於一家細佬從未幫襯過o既灣仔老子號「佳寧娜潮州菜」  。中秋將近，區內o既酒樓午市都爆哂棚，「佳寧娜」都唔例外。餐店樓底唔高，但食客多，所以都幾嘈雜，好彩靚仔經理預先訂定靚位，早咗到仲叫埋食物，XO仔去到已經有功夫茶飲，有點心食  。


慶賀中秋期間，「佳寧娜潮州菜」o既四人套餐都可以做到「三三不盡」，菜餚抵食又夠水準，除咗環境陳舊咗少少同比較嘈之外，服務都唔錯，潮州老字號能夠喺灣仔多年屹立不倒，似乎真係不無道理  。


週六於跑馬地暫解決咗白頭髮o既問題後，步行返往灣仔途中，經過為馬匹而設o既小巷子時，發現右旁有間細小o既咖啡屋；小肥眼力唔多好，只係睇到門牌寫上「ha」兩個細草英文字母。心諗究竟係讀「哈」定係「吓」呢？


！行近啲先知原來兩個都錯  ，因為「ha」乃「happy alley」o既縮寫，所以應該係「h」「a」。細小o既店舖約有六個室內座位，全為高身圓櫈窗口位。亦設有兩張室外o既二人散座；其木造o既方枱摺櫈好有大自然味道。


除咗咖啡及茶品之外，店子亦有賣汽水、果汁、同酒。大雪櫃就喺收銀部旁邊，方便客人自行提取凍飲。其實咖啡屋仲有三文治等熱食可選，不過小肥啱啱食完午餐，腸胃只可容納咖啡一小杯。XO仔叫咗杯特濃咖啡消滯。咖啡即叫即沖，熱辣辣，香噴噴，帶甜o既味道非常討好  。


細佬喺高櫈上細口嘆著熱咖啡，街外o既微微細雨輕輕打落於窗前，木枱上o既盆栽剛好完成一幅好有詩意o既畫面，於巷子驚尋到不一樣的快活寫意  。


中秋佳節，大食會亦提早晚聚感受一吓節日氣氛，契舅父暈Uncle仲專登帶咗盒購自半島酒店o既名牌月餅  同大家分享添！睇清楚個盒先知原來「嘉麟樓」個英文名叫「Spring Moon」  ，嘻嘻，咁咪即係「春月」？


！肥肥家族最怕食月餅，因為覺得傳統嗰啲都好溜滯，唯獨對西化咗o既奶皇月餅毫不抗拒  。按照指示先將月餅於微波爐翻叮二十秒，細細隻o既月餅皮脆熱辣，餅心甜厚實在，飯後每人分四分一隻，份量剛剛好，美中不足係月餅皮偏咗少少乾，有兩件攞出黎時已經裂開。


大食會晚聚前先黎round happy hour似乎已經成為指定動作  。中秋聚餐訂於皇仁舊生會，歡樂時光就順理成章喺附近間維景酒店一樓o既「Vic's 酒廊」度進行。小肥收咗工由灣仔行去，半個鐘頭內到達，比想像中快  。


六點左右，酒吧已坐滿人客，除咗有外地遊客，本地酒客都唔少，唔怪得知週五、六都設有最低消費啦！當晚全店滿座，不過唔算逼。樓面o既妹妹仔都好唔得閒，索取酒牌同叫杯飲品都要各等成十分鐘  ，人手唔夠，效率亦唔高。


酒牌頗為殘舊，飲品款式算OK多，不過如果想飲香檳或汽酒必須成樽叫，XO仔唯有叫咗杯歡樂時光可享買一送一優惠o既雞尾酒「Snowball」  。「雪球」雞尾酒似係加甜版雪碧，都幾清新涼快！送酒有花生及薯片小食，不過小肥遲到，所以唔知要唔要額外收費，故不能評核是否抵飲抵食。


契妹週末喺網上見到「小甜谷」剛於銅鑼灣新開咗間分店，眼見OpenRice度仲未有人寫食評，所以就想盡快同小肥契哥去試一試，希望可以成為餐店首位食評家，點知結果都係遲咗   。食店面積頗大，直入可清楚望到店員喺開放式廚房內忙碌地預備食物。


廚房屋型o既設計，襯托埋白牆上粉色o既卡通圖案，眼睛舒適得黎極具家庭溫暖  。廚房屋頂上掛有大型餐牌，估計係為方便顧客外賣所設。店子樓面高，天花簡單地用橙色o既吊燈照明，背景正播放著輕鬆o既音樂，環境通爽開揚，感覺極之悠閒。


近街一邊為落地玻璃窗，悠然自得o既食客可以感受到銅鑼灣鬧市o既境況。店內只有圓形o既雲石餐桌，二人同時進食正餐，枱上擺滿飲品同食物時，免不了會覺得細張咗少少。牆上所見，「小甜谷」理念係以甜味分享喜悅  ，咁咪即係甜品屋囉？


！當慣性早到o既XO仔遇上遲到o既契妹時，等候o既鐘數好自然地都會變成細佬索料o既時間  。身穿藍衫o既Wilson哥哥見小肥等咗一陣，就主動上前閒聊，並推介新店獨家o既特飲及菜式。始終自己食完飯要趕去跳舞，所以契妹未到亦先叫好哂食物。


Wilson哥哥真係細心，可能見唔知要等幾耐，所以就先為小肥送上溫水及果樂凍飲。果樂特飲「紅」由新鮮士多啤梨、熱情果、菠蘿及乳酪打製，酸甜醒胃，爽滑涼快，隻杯入面仲有新鮮o既奇異果肉，非常清新！   契妹到步不久，妹妹仔亦隨即呈上之前已叫好o既兩款意粉主菜。


小肥所揀o既「珍寶帶子墨魚汁意大利粉」其實未正式售賣，不過聽Wilson哥哥提到菜式將會好快新加入餐牌時，就乘機問吓有冇得試，嘻嘻，點知真係有喎，真係有食神  ！意粉面隻珍寶帶子又香又甜，麵條煙韌彈牙。


除咗墨魚汁之外，師傅應該只係簡單地以橄欖油同洋蔥碎烹調，所以食落爽脆得黎一啲都唔油唔溜。試問黎甜品屋又點可以唔食甜品呢？！小休片刻，等腸胃消化好碟意大利粉之後，Wilson哥哥就重點推介咗幾款甜點。唔洗五秒，契妹已決定要食只有此店有售o既鎮店之寶「法式梳乎多士配鮮果及雪糕」  。


嘩，原來西多都可以咁梳乎架，「小甜谷」o既甜品果真係極品！金黃色o既西多外皮煎得好夠香口薄脆，清香乾爽，其多士心鬆軟甜美，簡直係梳乎到不得了  ！配埋伴碟o既雲尼拿雪糕同果醬一齊食，甜得別有一種風味，作為新店主打，超掂呀  ！


小弟愚見，如果餐牌上可以印埋主打食品o既圖片，相信顧客o既反應會更加熱烈。多得網上平台o既宣傳，朋友互相推薦及分享圖片，俾契妹發現「小甜谷」喺銅鑼灣新開咗分店，好奇心驅使二人特意相約一試。真係非常興幸能夠喺甜品店度品嚐到美味o既意粉菜式及鮮製特飲，仲見識埋西多如何也梳乎，可以話係意想不到o既收穫呀！


月頭發現有一道黃色o既光彩喺灣仔乍現  ，原來係有新食肆上場，店子名為「Not A Burger」。當時店子室內仲未裝修好，但從門牌及店名已了解到小店唔係賣漢堡包，而係一家韓式飯堡屋；嘩，真係好期待咁新穎o既菜式  。


食店開張頭四日，將於中午十二點開始送贈招牌飯堡「Not A Burger唔係漢堡」，每日送出五十個，先到先得，唯一限制係食客手中必需持有優惠單張。顧名思義，「Not A Burger」唔係一個普通漢堡，而係用白飯代替咗傳統o既麵包外層，再以韓式泡菜及吞拿魚沙律做餡所炮製出黎o既飯堡，聽落都夠哂非一般！


以飯代包，感覺更為健康  。店內由三位姐姐主理，前方先為負責落單收錢o既收銀姐姐。最入面位四眼姐姐則不停地夾製飯堡。最後再交由中間位嬸嬸以可愛o既錫紙包裝飯品  ，好有系統。除咗飯堡之外，店子亦有售汽水及沙冰特飲。


打開錫紙前，記住要先緊握兩下。原來飯造漢堡o既白飯外層夾雜咗紫菜碎，濕潤軟腍，又甜又咸。入面o既泡菜同吞拿魚沙律餡酸酸甜甜，爽脆嫩滑，健康醒胃，都幾得意，不過如果可以再熱啲會更加暖胃。「Not A Burger」新店試業仲有一日，小肥已約好公司同事食多日免費飯堡，支持韓式創意飯屋  。


契妹男友H君最愛夜蒲中環老蘭地帶，可能同佢性格豪爽有關，好容易就同啲酒保同店主熟落。深知女友同小肥契哥最愛試啲新奇有趣o既特式食品，H君就誠邀我倆試一間佢最近先發現o既新派台式酒吧「Check-In Taipei」。


從門外o既易拉架可見，酒吧由午餐起，直到傍晚都有台灣名產波霸奶茶供應，款式勁多，下午茶時間除咗有送貨服務，全日仲可以外賣添，真係幾有台北feel。早咗到o既小肥襯店內客人唔多時，一邊影相，一邊向店員索料  ，明白到酒吧午市主要做套餐，並推介配特式茶品。


身為酒吧，理念係無時無刻同屬歡樂時光  ，故精選酒品全日都有買一送一優惠！店子面積唔大，前半一邊為散座，繁忙時間預咗要搭枱；另一邊則為酒吧。後半一邊有兩張四至六人高櫈座位，十至十二人開P喺嗰個角落就最適合。


咭片上印有「Taiwanese Cuisine & Drinks Redefined」字句，剛巧襯托埋牆上抽象o既畫品，白色o既牆身配白色o既畫框，再喺框內一角劃上簡單o既圖案，個人絕對唔會構思得到囉！


真係失覺哂，H君行入黎先知原來咁有耐性解答問題少男咁多疑問o既哥哥仔正正就係佢認識o既台藉調酒設計師Shin Shifu  。大家互換名片後，新師傅先介紹佢家獨創o既茶酒及雞尾酒系列，我地三個人結果都叫咗三杯唔同o既酒品各自品嚐。


H君先叫咗杯清香清爽o既「Mango Me Crazy」解解渴，隻土人杯真係勁搞笑。小肥就要咗杯新師傅極力推介o既「Mochi Yaki」。酒品用上客家擂茶、烏龍茶、冧酒等調製，就連承載o既器皿都極富茶道feel。


師傅建議每喝一口茶酒，就送一口旁邊o既糯米糍。嘩，茶酒茶味香濃，飲落有啲似日本綠茶，其生磨o既質感真係好有特色，同煙韌微甜o既糯米糍真係好夾  ！散叫餐牌只有一頁，小肥非常欣賞牌上左旁o既描述。得知三人對晚市供應o既二人套餐有興趣，新師傅就自動提議為我地改造成三人版，選二o既地方就變選三，食物上枱前就平均分成三份，安排妥善得很，莫非佢原籍順德？


熱辣辣o既球體內藏芝士，但其芝味香得黎好輕巧，完全冇蓋過紫薯o既清甜味，一啲都唔溜，煙韌o既口感就好似食緊年糕咁，超  ！原本套餐包有沙律，但大家都唔係好想食菜，所以決定棄選沙律，點知新師傅卻客氣地為我地上演一場台北101煙花  ，免費送上鎮店雞尾酒「101 Fireworks」。


酒品中o既台北101以菠蘿砌成，好有睇頭。清理好餐桌，新師傅淋上燃燒中o既酒精，視覺上造出台北101放煙花o既影像。吹息咗火焰，師傅就建議用飲管先飲承載菠蘿嗰隻細杯仔中濃烈o既橙味雞尾酒，再慢慢混入大杯入面冇咁強勁o既茶酒定一定神。


哈，有靚靚煙花睇，有甜甜o既酒味生果食，又有清香o既茶酒飲，一次過滿足幾個願望，果真創意無限  ！睇完表演，姐姐仔又再一次送上長碟，不過今次係熱盤三味，建議由左邊食起，順序即「House Calamari」、「Sweet & Sour Fish」及「Pork Belly」。


主菜方面，契妹要咗個「Pork Belly Risotto」，飯面o既五花腩炸到好似薯片咁乾身薄脆，其少辣o既椒鹽味剛好中和飯粒上o既忌廉醬汁；混入咗台式廚藝所從新演繹o既五花腩意大利飯當真別有一番風味  ！


小肥所揀o既「Ma-Po Tofu Noodle」同帶辣味，但就偏向麻多過辣，因為調味主材為花椒。用煲上o既撈麵熱力十足，豆腐同肉碎一樣咁嫩滑，麵條更加係煙韌彈牙，冇得彈呀！講得真係好啱，體內總有另外一格擺放甜品  。


契妹同男友同選「Crème brûlée」。朱古力迷XO仔當然係點食「Oreo Serradura」啦！用玻璃瓶載住o既甜品合共有五層，單數三層為Oreo餅碎，雙數兩層則為忌廉及芝士，甜甜o既味道其實好唔錯，無奈食材過份溜滯，一個人好難會食得哂，所以建議份量可減少一半，食客就唔洗驚浪費食物。


小肥只愛跳舞，不愛夜蒲，所以對酒吧唔多熟識，好多時都係要有人帶路先會偶爾幫襯。真係好感激H君今次介紹「Check-In Taipei」，等細佬見識到茶與酒可以如何結合、台菜與西餐可以如何交匯、喺香港可以如何觀賞台北101煙花，眼界大開  ！


尋日試完Starbucks新推出o既「蜂蜜脆糖朱古力咖啡星冰樂」後，成個人好似著咗迷咁  ，今日下午茶時間未到，已經忍唔住要再去試埋第二杯「蜂蜜脆糖香橙星冰樂」  ！蜂蜜脆糖香橙星冰樂橙黃色o既外表鮮艷奪目，極富陽光氣色，飲落則清新涼快  ，爽呀！


啜入原杯特飲第一口，味道好似甜甜o既橙汁汽水咁，清涼無比！撈埋面層白滑o既忌廉卻頓變成清爽o既雪皅奶昔，清香甜美軟滑，間中食到鬆化甜脆o既蜂蜜脆脆，超  ！哈哈，今日繼續有得免費升級  ，飲得特別爽！


大家記住，如果怕甜最好講名要「少甜」，因星冰樂面層o既香橙果醬都幾甜吓。


繼早前韓風為港人帶黎咗一股蜂巢雪糕熱，Starbucks亦不甘後人，襯暑假炮製咗兩款蜂巢星冰樂。綠星與金星會員更可於特飲推出首星期內享用免費升級優惠；XO仔當然係唔會執輸啦，首日推出就去買咗杯朱古力味o既黎試！


蜂蜜脆糖朱古力咖啡星冰樂朱古力味香甜濃郁，面層o既忌廉軟滑非常，不過最突出都可算係主角蜂蜜脆脆，就算浸咗一段時間都仍能保持甜脆鬆化，慢慢飲都唔會怕蜂蜜粒變腍，XO仔一試即戀上，睇黎今個夏天又多咗個honey啦！


請留意，怕甜o既朋友記得要叫「少甜」呀，因為星冰樂面加咗朱古力醬架！


食完晏，送埋媽咪返學，Auntie R就帶咗小肥去中環嘆咖啡，重點推介喺IFC入面o既意大利咖啡室「Panino Giusto」。餐店並冇帶位服務，大家最好搵咗位坐先好去買野食，因為喺收銀處落完單，就會被派發號碼牌，服務生好快就會送上食物。


點好食物，剛好有兩位食客離開，所以好快就有位坐。Auntie R眼利，留意到餐桌有好多污漬，更立刻叫樓面姐姐抹一抹。下午兩點半，店子座無虛席，不過大多都似遊客，個個都一袋二袋戰利品，而且滿口外地方言，所以都比較嘈雜。


不到五分鐘，咖啡及甜品隨即送到，效率真係幾高。咖啡迷Auntie R叫咗杯Americano，奉送錫紙包住o既朱古力脆皮雪糕一粒，auntie形容為必吃甜點，嘻嘻，亦好誠意地送咗俾細姪仔食。脆皮雪糕粒甜脆軟滑，送咖啡食用果真一流！


小肥叫咗個「Affogato」，雲尼拿雪糕好夠香滑，無奈espresso偏酸，咖啡味又唔係好夠濃，失色咗少少。


不知不覺C兄已被派往廣州工作兩年，任務亦將於月尾完成。準備返回家鄉之際，離開中國境前，佢專程坐上三個鐘頭火車，來港與XO仔當面道別，二人友誼之深厚盡在不言中  。好友相約早聚，希望下午可即日離港，小肥當然奉陪到底，腦海更立刻閃出灣仔新登場o既咖啡站「La Station Hong Kong」，不需多費心神已揀好地方。


細小o既咖啡店一半係開放式廚房兼收銀處，背後拱形頂o既牆身以白磚砌出，望落光鮮潔亮  。餐室只有十多個高櫈座位，其中右手邊位置o既頭頂上有個貌似列車時間顯示板o既飲品餐牌，彷彿自己真係喺度等緊車咁，好有意思。


店中央o既紅磚飾物架上放有零星單張、咖啡豆及火車模型，極為簡單。透過玻璃廚窗，食客可點選即日鮮製o既食物，溫文有禮o既店員會立即代為烘熱，並送到座位。法藉老闆負責收銀及烘熱包點，事事親力親為，眼見小肥手持一大袋銀仔，佢仲好客氣地幫我唱哂做紙幣添，當真落力又友善！


C兄勁肚餓，叫咗個三文治食，老闆哥哥仲免費加送炒蛋，令佢感到雖然三文治味道只屬一般，但餐店誠意十足，態度極佳。身為朱古力迷，XO仔又點會放過食法式朱古力麵包做早餐呢？！「La Station」一共提供兩款朱古力口味o既包點，「Choco Bread」及「Choco Twist」，老闆哥哥老實地形容後者比較甜。


細佬嗜甜，故亦選擇咗食「Choco Twist」，加配特濃咖啡一杯。以木板承載o既早餐好有田園feel  。麵包不但熱辣辣、香噴噴，入口更覺皮層香脆，包身鬆軟，同時朱古力喺口中溶化，簡直好味到令人神魂顛倒  ！


正當小弟被「Choco Twist」有所迷倒時，咖啡超酸o既味道卻突然喚醒心神。好友即將完成駐廣州工作，臨行前特意來港與小肥相約於「La Station Hong Kong」短聚。溫馨洋溢o既咖啡店由內至外都恰好配合情景，XO仔吃下甜甜o既朱古力扭包，咖啡卻又酸溜溜，猶如心情一樣半帶複雜，亦甜亦酸，在此衷心祝福C兄前程似錦  ，於下一站美國找尋到新驚喜！


長輩壽辰，宴席親友一大圍，一眾表兄弟姊妹為表心意，送上連名都濃情過人o既「熱情果芒果比利時55°朱古力蛋糕」，以示祝賀  。原來喺「聖安娜餅屋」訂蛋糕，流程已全面電腦化，餅店妹妹手持平板電腦，記錄訂單詳情後，客人可即時核對內容，快捷方便。


俾錢時，妹妹更細心地提點如用中銀或恆生信用咭付款，現可享八五折優惠  ，嘻嘻，小肥當然係唔會執輸啦！晚餐接近尾聲，餐廳伙計推出蛋糕，壽星公驚喜感動之情，全表露於面上  。「熱情果芒果比利時55°朱古力蛋糕」o既朱古力表面光滑亮麗，入口亦覺柔滑濃甜，中間兩層朱古力味蛋糕濕潤鬆軟，橙黃色o既熱情果及芒果夾心酸酸甜甜，清新消滯，加上最底層香脆o既朱古力薄脆，生日蛋糕層次分明，口感豐富，香濃甜美  。


小小蛋糕，內含濃情厚意，熱情果與朱古力的魔力，足以令生日會場氣氛生息不少，Uncle Jonathan，願祝您生日快樂，身體健康！


去養和醫院探病時，路經跑馬地Starbucks，即被其門外色彩繽紛o既易拉架有所迷住，咖啡癮突然又起  ，哥哥見狀，即自薦落車代為購買。三十幾度高溫下，當然係要叫番杯消薯凍飲解吓渴啦！小肥一早已有目標，就係全新推出o既「三重咖啡啫喱星冰樂」。


所謂「三重咖啡」其實係指杯底香軟易啜o既咖啡啫喱、面層幼滑o既鮮咖啡忌廉及咖啡粉末，口感極為豐富。星冰樂特飲不但涼透心  ，其咖啡味更加係香甜濃醇，今個夏天，咖啡迷真係有福囉！


佛誕假期翌日，瀟灑uncle做東，於紀利華木球會「威龍中餐廳」設宴一席，款待好友。為隆重其事，主人家一早預訂房間，寫下菜單，更晨早起牀，自熨西裝  ，盛裝出席。「紀利華木球會」英文名為「Craigengower Cricket Club」，中、英文兩個名其實都有少少竅口，幸好三個英文字均為「C」字行頭，故港人都愛稱之為「三C會」。


「三C會」位於跑馬地及銅鑼灣交界，門外正好有電車站、巴士站及小巴站，離地鐡站又唔遠，交通四通八達得很。木球會屬私人會所，保安頗為嚴密，非會員不得隨意內進。會內除咗有多項設施供會員作娛樂及休憩之用，當中亦不乏餐飲服務，「威龍中餐廳」就係會內之中菜廳。


「威龍中餐廳」於球會主樓設有散座及廂房，瀟灑uncle宴客則揀選於會所百週年大樓入面其中一間宴會房內進行，私隱度較高、地方較闊落、聲浪冇咁嘈雜、招呼亦更為周到。不同大細o既宴會廳都設有不同o既最低消費，詳細請瀏覽會所網頁。


XO仔讀書唔叻，中文水評只有小六程度，真係連自己都唔敢相信有能力可以寫到第三百編食評  ！為咗要隆重其事，今次主題經過精挑細選，以表達感恩及慶祝之情！舊年OpenRice十五歲生日喺銅鑼灣「Eighteen Sharp」度擺酒，晚宴當晚剛好又係感恩節，雙重意義下小弟被邀出席，深感榮幸萬分  ！


小肥都係因為參加生日會先知名牌鐘錶品牌Frank Muller喺銅鑼灣核心地段新開咗間四層樓高o既旗艦店。大廈藍綠色o既外牆燈型中帶潮，左手邊以白燈照射o既廣告牌亦好搶眼，地點方便，而且唔難搵。旗艦店其中兩層為品牌核下o既中、西餐廳，OpenRice揀選o既「Eighteen Sharp」就係Frank Muller三樓o既中菜廳。


餐店取名「Eighteen Sharp」除咗同街名Sharp Street半有關連之外，其實係寓意晚餐時間十八時正開始；名錶廠o既食肆以時間提名，有意思！有意思！樓底高o既「Eighteen Sharp」以黃燈照明，天花吊著閃爍o既水晶燈飾，室內一片金碧輝煌  ；名牌店舖果真氣派十足，富麗堂皇！


壽宴一早已排好位，賓客只需對號入座。餐桌上見到不少OR界o既表表者  ，巨星食評家能夠聚首一堂，真係唔講得笑！每個座位除咗有名牌，仲有菜單一份，共列出十二款餸菜，極為豐富。試問佳餚又點可以冇美酒相伴呢？


OpenRice十五歲壽辰，碰巧為感恩節，於裝潢高雅o既「Eighteen Sharp」設宴款待一眾食評，XO仔有幸成為其中一位座上客，當真感激不盡  ！享用完一頓豐盛o既壽酒，居然仲有可愛o既笑喊臉咕𠱸帶回家，有得食，又有禮物收，可真驚喜十足，盡興得樂而忘返！


家中有急事，返公司不到一小時即迅速回家處理，成朝早忙於往返港九多個地區，結果要到下午茶時間先可以停下來。正當個肚打哂鼓，門外居然有人大叫「外賣到」，原來係honey專程由觀塘送食物過黎，真係未食都已經冧爆！


因工作關係，honey最近經常進出觀塘區域，午餐時段與同事門更大多於工廠大廈內用膳，發掘咗不少隱世食店。眾多食肆中，佢覺得最有特色o既係一家名叫「Mex Kitchen」o既墨西哥快餐店。單憑互聯網上o既相片認識到「Mex Kitchen」，無奈由於餐店營業時間只限星期一至五，早上至下午，XO仔始終無緣親臨試食。


Honey大讚店舖落單流程簡易，全程無須通話，只雖以whatsapp打出訂單代號、送貨地址等資料，外賣自取更可享有九折優惠，極為方便抵玩。送到小肥手上o既自選套餐為走辣10吋軟皮薄餅，配雞肉、碎芝士、酸忌廉、生菜絲、墨西哥薯片。


盒中o既走辣10吋軟皮薄餅共三件，女友慨嘆遊完車河到灣仔食物已不再香脆，但XO仔卻感覺軟腍o既薄餅好易入口，口感一啲都唔差。餅中餡料新鮮、生菜絲爽脆、雞肉軟滑、蕃茄粒毫無酸味、半溶o既芝士配上酸忌廉及salsa醬又能增添濕潤滑溜感，菜式簡單美味，難怪honey極力推介！


早上家裡雖有小事困擾，下午情人卻從遙遠o既觀塘帶來墨西哥廚房o既外賣美食，當中o既無微關懷猶如雪中送炭般溫馨，小肥送上深情o既擁抱都未能盡達心中感激之情，在此加送一句「Baby, I love you」！


今年生月話咁快就去到尾聲，為咗要俾個驚喜XO仔，家人唔聲唔聲安排咗個迷你慶祝會於家中晚聚  。當晚除咗有好餸食，靚香檳飲，當然係唔少得甜品啦！契媽首先送上新鮮出爐o既愛心香蕉蛋糕   。跟住表妹再送上東海堂季節限定o既日本白桃蛋糕「白桃の愛慕」。


表妹記得小肥表哥愛吃日本白桃，所以行經春園街，發覺東海堂仲賣緊白桃蛋糕時，就立刻訂購  。由於已經係季尾，店子現只售半磅裝o既白桃蛋糕，份量啱啱好夠我地八個人一人一件。「白桃の愛慕」不但糕名動聽，其內涵更加係豐盛美味  ！


蛋糕面舖滿爽滑清甜o既白桃，雪芳蛋糕外層為厚厚o既白桃味慕斯，清香軟綿潤滑，搞到小弟都要唱翻句「愛慕，愛慕，達到瘋顛程度」 ！


聖誕節前，靚靚K姨姨做東，於灣仔名中菜廳「福臨門」宴席一圍，座上客全為屋企人，輩份最高為八旬舅公，畫面正好描繪出三代同堂，六福臨門  ！離灣仔地鐡站不遠o既「福臨門」共三層高，一樓為廚房及廂房，二樓為散座及廂房、三樓則全為廂房。


貴氣十足o既門外設有代客泊車服務，每每有食客光臨，企喺正門o既旗袍姐姐都會有禮地上前接待並安排入座；雖然小弟未成為富豪，但都自覺為貴賓  。當晚飯局設於三樓廂房，樓底高，寬敞闊落，冷氣充沛，隔音足，舒適自在。


靚靚K姨姨盛設款待家人，小肥有幸參與其中，當真不勝感激！「福臨門」由外至內都滲透著獨有o既氣派，裝潢華麗中沒有一點浮誇，廂房私隱度高，洗手間內配套齊備，環境優雅，衛生水平高，加上服務生貴賓式o既禮待及老師傅豐盛o既菜餚，怪不得能當上城中富豪o既飯堂  。


年初五晚，契妹個婆婆春茗宴客，地點定為懷舊食府「陸羽茶室」，古色古香，別有一番風味  。「陸羽茶室」共三層高，單看其木造o既正門已覺餐室樓底高，氣派十足，襯托埋一、二樓o既洋房式陽台，古典味道極為濃厚；真係可以想像到以前啲人一邊手持鳥籠玩雀  ，一邊坐喺窗邊飲茶o既畫面。


餐館設有代客泊車服務，故門外泊滿私家車。步入茶室，即可看見木造o既屏風、櫃門、風扇及卡位間隔，感覺涼快通爽；加上白色牆身上扇形及書法式大字餐牌、國畫等裝飾，四周充滿著濃烈o既中國色彩。哈，就連餐具都印有山水畫，有意思得很！


室內環境未能取得滿分，皆因椅櫈較為細小，肥肥家族坐得唔夠舒適。據聞，身穿白袍o既叔叔們服務態度兇惡，老闆黎食飯都一樣冇面俾  ！意外地，春茗當晚，叔叔們雖則木無表情，但態度並非如傳聞般惡劣；派遞熱巾、加添茶水、替換碗碟全為自動波，除咗樓面功夫做到足，間中仲會搭兩嘴笑話，唔係咁差啫！


Auntie婆婆大讚粽身滑溜兼軟綿綿，餡料足又香；眼見老人家食得如此高興，大家都甜在心頭，不斷向寫餸嗰位主賓道謝，讚賞當晚美滿o既安排  ！多得Auntie婆婆宴席賀歲，肥肥家族得以於環境古樸o既「陸羽茶室」享用一系列o既懷舊珍品佳餚，真係感激不盡！


晚宴中，座上客o既年紀雖然差距甚大，話題卻源源不絕，氣氛融合，輕鬆愉快。飯局中其實聽咗唔少笑話，級數都分好幾種，當中最搞笑o既莫過於係經典謎語「三個女人」，猜香港食店；謎底原來唔係人人知，不過好快都估到係「陸羽」  。


喺旺角返工o既Auntie R，不時都會過海請小肥食晏，每次仲會費盡心思揀選灣仔及銅鑼灣區內之新潮點，俾機會XO仔寫多幾編食評  。舊年年尾，佢就帶咗細佬去名廚Harlan Goldstein先生新開不到半年o既日本料理「Sushi To by Harlan Goldstein」午聚。


據悉，店名中之「Sushi To」乃取自Harlan大師多年來o既拍當杜先生之洋姓「To」，二人友好o既伙伴關係當真一目了然。講起Harlan先生，好自然地會諗起食牛扒，真係估唔到西廚都會煮理埋和食！


打開餐牌一睇，原來佢個廚師班底有位名叫Maeda Norihisa先生o既日藉師傅助陣，理念為日西合璧。「Sushi To」位於銅鑼灣新興建成o既食府中心「Midtown」，街頭就有小巴站，離巴士站、電車站及地鐡站均不遠，地點方便得很。


大廈鮮紅色o既正門非常當眼，升降機內o既指示牌亦好清晰，一啲都唔難搵。餐廳位於29樓，樓底高得好有氣派，間隔寬敞舒適，地方企理衛生，坐窗邊梳化式卡位o既食客更可欣賞港島美景，傍晚入夜最適合情侶談心  。


當日一點鐘其實餐廳未滿座，但茶水卻要等完又等，落單又要再等高級職員得閒先  ！樓面有位個子高大o既哥哥好落力地為我地送上食物及換碟，一個人忙得團團轉，其他人卻有懶散及不在乎之嫌，服務質素頗為參差  ！


午餐時段，餐店現推日式商務半自助午餐，大堂兩旁o既壽司吧及鐡板燒吧位午市就變為自助餐之食物區域。客人只需點選主菜，便可於大堂任食各款壽司、頭盤、燒物、咖哩、天婦羅等食品。聽落好似好多野食，但實際上熱門菜式如炸蠔及天婦羅一出就俾人掃清，要試都唔係咁易  。


雖然炸蠔為搶手貨，但其實層炸皮偏厚同硬，唯一取悅細佬o既係經過炸製o既蠔隻質感仍能保持嫩滑，配上秘製o既松露醬味道更為香濃。結果小肥一件天婦羅都攞唔到，關東煮味道又勁腥，壽司都只係成功取得兩件加州卷，所以自助餐內啱食o既菜式都唔係太多  。


最好食o既係新鮮煎煮出黎o既軟骨餃子  ，其皮薄餡脆，且熱辣辣，好夠香口。跟餐o既其實仲有燉蛋同麵豉湯，落單後隨即送上。燉蛋好夠熱，不過就唔夠滑溜，蛋中o既雞肉同魚塊都偏嚡同老  。麵豉湯味道則為正常。


主菜方面，XO仔點咗個「碎蔥吞拿魚腩飯」。碗中o既吞拿魚腩、紫菜、蔥花及白飯o既份量均屬重量級。主角吞拿魚腩碎味道唔多夠鮮香，配角紫菜同蔥花就好香脆，白飯底都好軟熟。甜品o既柚子味雪葩有粒粒果肉，味道清新，酸甜消滯。


小肥午膳時間有限，喺「Sushi To」內短短四十五分鐘，似乎只懂欣賞其高雅潔亮o既環境。午市套餐單價連加一平均都要三至五百蚊，絕對係行政級價錢，小弟對服務及食物o既要求相對地會較高，個人認為服務質素參差，主菜雖量足，但質卻只屬一般，講真唔係好食得出日西如何交匯，自助餐部份亦有多處要改良。


其實餐廳可簡單地放棄自助餐部份，降低價格，擺多啲心機烹調主菜，相信店子午餐要坐滿人客絕非難事。


XO仔牛一，哥哥喺名餅舖「Zoe」訂咗個蛋糕為細佬賀壽，仲特意揀選近期紅爆且小肥熱愛o既血橙味「Blood Orange」，濃情厚意盡在不言中！早於去年表妹生日，其實哥哥已食過此款糕點，今次打開餅盒，發現蛋糕面多咗層血橙片啫喱，真係好有驚喜咁話！


哥哥心思果然細密，為各人切完蛋糕後，仲教細佬應該拍下蛋糕個橫切面，分析一吓每層有何不同。「Blood Orange」蛋糕不但外形進化咗，就連餡料都升埋呢，最明顯o既就係面層原用o既白色忌廉換上咗血橙塊及啫喱，果肉更為實在，亦較忌廉健康得多。


海綿蛋糕層間o既血橙味忌廉清新輕巧，味道唔會過酸或過甜，食落一啲都唔覺溜，糕身又夠鬆軟，唔怪得知能成為鎮店人氣產品！小肥唯一略嫌餅底o既曲奇唔夠香脆，如果能夠換上一整塊朱古力薄脆，相信效果會更為出色美味！


「Happy birthday to you! Happy birthday to you! Happy birthday to XO! Happy birthday to you!」


每年契婆生忌，契姨媽同契舅父都會宴席親友，紀念先人，去年十月o既晚宴就設於中環「香港大學校友會」。顧名思義，「香港大學校友會」主要招待曾經或現正就讀香港大學o既校友。其餐飲部以會所形式經營，一經電腦核實校友身分，即可免費成為會員，而非校友如欲光顧，必先成為會員並全數繳付入會費及年費。


除咗主人家之外，原來同桌多位賓客都係港大畢業生  ，所以對會所一啲都唔陌生，就連大廚個底佢地都起得一清二楚  ，未有投考港大o既小肥唯有整晚靜靜食飯，暗地裡於腦海寫下筆記。「港大校友會」設於二樓，其大廈門口為巴士站，地鐡亦不遠，地點方便得很，可能離蘭桂坊只隔一個街口o既關係，週末晚市訂位都幾難架。


餐廳大堂以圓枱散座為主，望落去都幾迫吓，加上樓面低，聲浪頗為嘈吵，好在當晚有房坐，叫做隔咗少少音。服務方面，樓面伙計似乎只按章工作，雖態度無不善之意，但亦不顯得細心落力，好一般囉！菜單上有一大半為「陸羽茶室」o既招牌菜式  ，多得校友們爆料，先知原來大廚曾任「陸羽」廚師，唔怪得知啦！


其實早半年前當灣仔群記新開張時，小肥已經同公司經理排隊食過碗免費牛腩牛丸河，記得當時感覺都好正面。上星期再次光臨，店舖門面及室內環境衛生冇乜大改動，不過冷氣明顯比剛開業勁。樓面伙計多咗，而且較初期熟練，繁忙時間雖然滿座，但效率頗高，完全唔會浪費時間，落單需時僅為九秒九  ，麵食三分鐘內送到，餐具全於餐桌上搵到。


小肥叫咗碗「崩沙腩湯米」。湯米不單個碗大，米粉同崩沙腩o既份量都同樣十足，27蚊碗絕對抵食  ！熱辣辣o既米粉唔會過腍，湯底濃郁得黎又唔油膩，芽菜爽脆，但問題係崩沙腩有少少韌，所以扣咗一分。雖然因健康理由而家少食咗澱粉質，但為咗要支持良心食肆  ，XO仔決定每個月最少黎幫襯一次！


適逢聖誕佳節，與兩位Openrice好友聚餐聯誼之際，最驚喜o既就係收到K哥送贈o既聖誕朱古力  ；XO仔同契妹一人一盒，嘻嘻，做細o既真係幸福！據K哥所講，聖誕朱古力購自尖沙咀一家名比利時店Frederic Blondeel，品牌名稱正正就係老闆本人之姓名。


上網了解過，原來Frederic Blondeel先生o既廚藝旅程始於法國，並曾於名流餐室擔任廚師，約二十年前才移居比利時，創立自己o既工作室，醉心研製不同口味o既朱古力產品，獻身予朱古力界  。其朱古力製品不但有多種形態，如條狀、粒狀、圓形、方形、心形、軟身、硬身等，同時亦好多元化，有jam、bar、paste、praline、truffle、ganache等，選料毫不馬虎之餘，製作過程全由培烘可可豆起，每個步驟都非常嚴謹。


K哥有心又細心，深知XO對花生及果仁敏感，購物時千叮萬囑售貨員姐姐要避免放入任何含花生或其他果仁之朱古力品，姐姐仔亦有照做，並體貼地於盒底加上「no nuts」標籤，令小肥感動上感動  。細佬雖未有親臨店舖，但單憑細閱網絡資訊及細聽K哥講述購物經過已可感覺朱古力店認真之製作精神及貼身之服務態度。


所謂「獨食難肥」，屬小肥o既XO仔當然係好少會獨食啦  ，食朱古力更必定與同樣熱愛朱古力o既靚靚媽咪分享。媽咪為提子迷，好快就揀選咗粒「Marinique / 香料提子冧酒 / Rum & Raisin with Spices」，更大讚味道香醇，不過最開心就係其黑朱古力外層不易惹痰  ，令佢可放心食多兩粒「Papouasie 73% / 3%巴布亞新機內亞純黑朱古力/ 73% Papua New Guinea」及「Fredericissime / 70%委內瑞拉純黑朱古力/ 70% Venezuela Dark」！


兩粒純黑朱古力比較下，媽咪較欣賞朱古力味更為醇濃o既「Fredericissime」，反則略嫌「Papouasie 73%」帶陣咖啡拖肥味。XO仔就食咗三粒花果味朱古力「Orange/香橙」、「Lime/青檸」同「Rose/玫瑰」。


正如媽咪所講，名店Frederic Blondeel出品o既朱古力粒粒香濃幼滑，食完不但唔惹痰，一口氣食咗三粒之後，小肥極度敏感o既牙齒亦絲毫不痛  ！個人覺得，三款當中以「Rose」最為特別、清麗、芳香及高雅，送禮自用同屬佳品  ！


「Orange」甜得黎仍帶有丁點兒香氣，屬不錯之選，但「Lime」o既酸味同甜味兩者都有少少過火，未有造出互相中和o既效果，所以未能取悅細佬。多謝K哥精心挑選o既聖誕禮物，讓XO仔認識到比利時名牌朱古力，為味蕾增添快感，聖誕更富色彩氣氛，Merry Christmas  ！


暑假將近，數字auntie一家冇平時咁忙碌，故特意抽空相約好友聚一聚，地點為一家佢地最近經常幫襯o既「李公館」。「李公館」位於灣仔集成中心對面，搭電車最為方便，因叮叮停正喺門口；坐地鐡如果出灣仔站就要行十分鐘左右；雖然巴士、小巴、的士都到，不過因該區長期塞滿旅遊巴，交通比較擠迫，好難掌握時間。


聽落「李公館」依個名感覺好古代，正門掛有簡單而帶有傳統中國味道o既書法，點知入到大堂，見到天花及廂房門外翠綠色o既弧形燈圈  ，頓時就覺得格格不入囉。餐館喺二樓，樓面唔算高，大堂坐滿客人時聲浪都頗大，不過當晚數字auntie請客，一早安排咗間十二人廂房，與外面隔絕，夠哂私人空間，房內椅櫈全為膠皮櫈，舒適衛生。


雖然主人家係熟客，但未有姐姐仔長期留守於房間，除咗有人不時入黎傳遞餸菜之外，斟酒全部要自己黎，加茶、換碟等當然唔係自動波啦，叫完都仲要等多陣，招呼一啲都唔周到  ！長輩們宴客都會悉心安排菜單，年紀最輕o既數字auntie亦不例外，當晚特別揀選咗多款餐廳獨有o既新穎菜式同好友們分享  。


XO仔身患食物敏感症，由細到大都唔多食海鮮，不過長輩請食飯，無論係素菜或海鮮宴，小弟有空必定賞面出席  。今次Auntie N所揀選o既「好彩海鮮酒家」，以海鮮聞名，感覺亦較舊，起初都有少少驚自己會唔慣，勢估唔到海鮮宴中亦有多款菜式啱小肥口味，食完餐飯仲足足重咗一公斤  ！


上環「好彩」地點都幾就腳，乜車都到，唯一問題係放工時候路面頗為擠塞，所以最方便都係搭附近都有站o既地鐡同電車。酒樓樓面低，裝修唔算係好陳舊，不過室內有幾件較潮o既擺設就好似有少少格格不入咁。此外，盡管當晚只有兩、三枱散客，一出升降機已經覺得幾嘈，好在Auntie N係熟客，請客一早安排咗間廂房，我地一圍十二人都坐得好鬆動舒適。


「好彩」o既餐具款式其實有少少過時，當中雖然未有崩裂碗碟，但就開始有退色現象，同新淨金黃o既餐巾好似唔多夾，所以輕輕扣咗分衛生分。房入面有位叔叔負責分餸，不時亦有位姐姐為客人加添茶水，斟酒方面就稍為慢咗少少啦，好多時都要我地自己黎。


雙皮奶香嫩幼滑，甜度恰到好處，auntie真係冇介紹錯，嘻嘻，小肥亦老實不客氣，食埋媽咪嗰碗  。今次真係非常感激Auntie N安排咗依頓豐富o既「七彩海鮮宴」，令XO仔認識到出名食海鮮o既「好彩」，環境雖然並不出眾，但卻原來燒得一手好乳豬，師傅用材上盛，就連配菜o既麵包及甜品o既雙皮奶都同樣高質美味，實屬驚喜  ！


當晚始終係auntie請客，小弟亦不好意思詳問價錢，所以對是否抵食一項，不能作出評論，還望大家見諒。


早幾個星期，同honey喺銅鑼灣搵緊野食o既時候，經過利舞臺，見到「和民」個水牌先知佢地喺度新開咗間分店，咁啱我地兩個都有好幾年冇幫襯過「和民」，所以二話不說就決定上去睇吓佢地食物質素有否進步。雖然上到去八樓時都只不過係六點半，但餐廳門外已經開始排隊  ，我地二人手持第三張飛，等咗十分鐘左右先有位坐，意外地，餐廳當時其實都只係七、八成滿，吉枱上亦唔見「預訂座位」之類o既牌  ！


「和民」室內燈光較暗，幾有情調，皮櫈梳化寬闊舒適，唔怪得店內食客主要為一雙一對o既小情侶。我地喺門口等位o既時候已經開始研究餐牌，亦諗好咗要試食店正在推廣o既二人套餐。哥哥仔雖然唔係好健談，不過效率真係高，落單不到兩分鐘就先送上單據，飲品五分鐘內到，隨即食物亦陸續上枱，真係快得有少少誇張。


「和民」所有餐具都擺放喺餐桌上，為自助式，當中筷子更加係日本最有文化o既五角形筷子  ，大肥見到肯定會好雀躍。「和民」個廚房速度就夠快，不過從菜式上枱o既先後次序睇黎，似乎就欠缺咗少少食物文化囉；沙律唔係第一道上都算啦，三款前菜居然係最後先上  ，係咪有啲講唔通呢  ？


客路方面就似乎做少咗年輕家庭o既食客，更可以話係變身成為咗情侶聚點咁。「和民」所提供o既菜式都算幾多元化，有傳統o既飯、鍋物等，亦有新穎啲o既芝士年糕、意大利風薄切鮭魚等，價錢又唔算貴，概念其實好好，可惜廚藝就未夠火候，班底對食物文化o既認識唔夠深，喺多方面都尚有好大o既進步空間囉！


小肥喺灣仔工作，因健康理由，午餐大多帶飯，但有時都會出去試區內o既不同食肆。上星期四，碰巧honey喺金鐘附近做完野，經過一間酒吧，見其易拉架廣告正在推廣越式午市套餐，覺得幾得意，所以就玩即興，拉我一齊去試，結果我地兩人各有各驚喜  ！


夜間為酒吧o既Xperience位於名酒家「美利堅」對面，離金鐘地鐡站不遠，附近有多間酒店，每晚更以不同舞蹈作主題吸引各式舞王舞后，閒日夜晚路過都留意到酒吧不乏蒲客，只係從來都冇諗到酒吧日間會提供越南餸菜，聽到時真係嚇咗一跳  ！


Xperience係地舖，有一半座位設於室外，有大樹遮蔭，天氣如果唔係好熱應該都幾涼爽，當然亦係煙民最受歡迎o既位置啦！吧枱前有六、七張散座，由於分隔得都幾開，所以雖然中門大開，冷氣唔係好夠勁，感覺上都算通爽闊落；吧枱後面，即近廚房門，仲有幾枱隱蔽o既梳化位，食客可以一邊玩飛標，一邊食野，唔怪得知夜晚咁爆場啦，原來有咁多玩意。


酒吧餐廳o既服務生大多以英語溝通，不過當中都有人識講廣東話，不過最搞鬼就係經理哥哥，不但吹得兩嘴，佢啲廣東話更逗得我honey哈哈大笑，成功贏取美人芳心及「靚仔經理」之封號  ！靚仔經理不但落力，毫無架子，而且衛生意識高，就算傳菜換碟等功夫亦親力親為，極為難得。


閒談中得知靚仔經理來自越南，酒吧都係兩個幾月前先開始提供越式午餐，食物菜式全以其家鄉之秘方所烹調而成  ，可以話係正中過正中！佢地而家所推出緊o既越式午巿套餐尚在試驗階段，想先睇吓顧客o既反應及熱烈程度，然後再因應需求進行調整。


Xperience地方開揚，設有室外座位，喺度用膳感覺都幾輕鬆他條，唯獨個人覺得空調不足，希望酒吧可以稍作調節，或關閉落地玻璃門窗，免得冷氣外流出街。夜間為酒吧o既Xperience，現正推廣週日越式午巿套餐，真係好有驚喜！


廚房選用o既食材高質、份量足，湯底淆得夠火候，越菜中不可缺少o既秘汁又香甜野味，不但奉送飲品，而且無加一服務費，埋單每人一百蚊有找，仲要飽到攬住個肚，絕對超值  ！最感動就係有位靚仔經理坐鎮，除咗勤奮落力、體貼好客，佢亦非常幽默友善，服務真係好到加零一  ！


香港人食飯都鍾意人多，可以試多幾道菜式，食越南菜都一樣，就算兩個人去食都會情願叫幾款小食，最後先叫碗河粉黎分。雖然酒吧並無強迫每位食客要叫一客套餐，不過如果想試多幾味，就要叫多幾set，即食多幾客澱粉質主菜，所以在此，小弟想建議Xperience加推單點餐牌以供食客選擇。


十一月初，小肥突然患上「大腸激躁症」  ，腸胃不適，導致食慾不振，Auntie A請客差啲都要缺席；幸好食藥過後，腸胃得以舒緩，飯局當晚病情有好轉，小弟方可應邀出席。因醫生叮囑小肥要注意飲食，暫時唔準食太油膩之食物，此食評中o既食物分數及評語大多由當晚坐喺小肥旁邊o既Auntie P提供  。


XO仔喺度想首先多謝Auntie A誠邀晚輩作客，以及Auntie P為食物作出評價，不過小弟更加要多謝同桌o既每位長輩給予XO仔無微不至o既照顧  ，真係好溫馨！印象中小肥多年前好似黎過「滿福樓」飲茶，記得食物質素都有番咁上下；冇再幫襯o既主要原因係地區擠塞  ，而且離地鐡站頗遠。


「滿福樓」係酒店中菜廳，樓面高，冷氣足，地方光猛闊落，衛生舒適，就算全廳滿座都唔覺得特別嘈。客觀評論，雖則萬麗海景酒店貴為五星級酒店，但其下之「滿福樓」中菜廳o既服務就比較平庸  。服務生態度並非惡劣，但亦不見得特別友善，工作態度其實都算係幾散漫；當晚除咗分餸同上菜之外，沖茶、加水、換碟等都要客人不斷自己提出要求，佢地先慢條斯理去跟進，好多時都係客人自己斟酒飲添，唔講真係唔知自己喺酒店食緊野囉  ！


因Auntie請客，餸菜價錢不詳，作為後輩o既小肥亦唔好意思問，抵唔抵食就不得而知。XO仔當日雖然不在狀態，進食不多，但仍得到多位長輩關心，深感榮幸被邀之餘，簡直係幸福滿瀉  ；Auntie Uncle們～感激！


感激！


上星期五堂細佬出街去威，堂弟婦就約埋小肥及友人一齊去Daddyos食pizza，點知發生咗一件不愉快o既事件！  Daddyos位於登龍街，好近銅鑼灣地鐡站，交通尚算方便。餐廳喺九樓，室內裝修簡約。我地一行三人叫咗一個14”千島海鮮薄餅同埋一客雜錦拼盤黎分。


雜錦拼盤唔講啦，因為主角係pizza！正當友人食到最後一件pizza時，突然發現pizza中有一舊切極都切唔開o既東西  ！哈，大家真係估都估唔到食pizza居然會送煙頭   ！小肥有相為証，絕非虛構。


全部都係交貨返黎o既，我地會同供應商講！」堂弟婦喺我地家中係最講求衛生o既成員，發現餐廳衛生出現咁大問題，當然係唔會姑息養奸啦，二話不說就打咗去食環署報案！食環署效率真係高，一個鐘頭內到達現場，隨即搜集証據，錄取口供。


我地三個青年，週五放工後，一心去食pizza，吹水聯誼，點知Daddyos賣pizza送煙頭  ，令人嘔心之餘，我地三個人最驚訝o既就係服務生其差之態度  ，每人仲要比成百幾蚊買難受，可以話係唔抵到極呀  ！


如上文所述，餐廳衛生欠奉，事態嚴重，食環署已為事件開立檔案，詳情現有待跟進，故此暫時未有結論。


大肥爸爸雖無六尺高，體重卻遠超二百磅  ，好明顯係愛吃之人。多年前佢帶頭，與幾位好友組成每個月都會見面o既「大食會」，顧名思義係想值此機會聚一聚，兼且大吃一頓啦！「大食會」會員人數至今已增加到十二人，啱啱好一圍，所以大多食中菜為主，十月份聚餐亦不例外，有會友負責做搞手，去試食名中菜館「名廚」。


大人聚會，絕少有後輩出席，小肥有幸參與此次聚會全因其中一位會友臨時告假，並誠邀小弟代為出席；唔洗比錢，又有好野食，嘻嘻，試問XO仔又點會say no呢  ？！「名廚」喺銅鑼灣近天后o既一端，離開兩個地鐡站都幾遠吓，其實有少少唔就腳，搭巴士或者小巴嗰區好多時又會塞車，夠時間最好搭電車，有私家車人士可享用代客泊車服務。


餐廳有兩層，兩層個入口都唔同，地下主要做散枱，一樓有幾間獨立房，則做私人派對為主。大食會飯局設於一樓一間有私人洗手間o既房內，地方乾淨企理、光猛闊落，餐桌及餐具亦潔亮如新，衛生舒適。唔知係咪因為當晚喺一樓食飯o既客人唔多，喺房間出入o既服務生人數高達四位  ，態度殷勤有禮，各人分工合作，斟茶、斟酒、分餸、換碟，樣樣周到，毫不怠慢，就連經理都落手落腳做埋一份，服務真係好到有少少誇張！


「名廚」六小碟，五大菜，兩單尾點心，加三味甜品，埋單每位約一千五百大元  ；嘩，小肥要用成個星期糧先叫做勉強比得起自己嗰份，當然係覺得好貴啦  ！講真餐單入面除咗條魚同中蝦屬海鮮價之外，其餘餸菜都唔應該貴得去邊，要成千五蚊一位，好難會覺得抵食囉，XO仔不得不封餐館為「貴廚」呀！


講起上黎小肥已經係第三次喺日航酒店主席廳參加盛宴，翻閱openrice先知原來自己係唯一一位為主席廳提供食評o既食家  ，心覺如果再寫似乎有少少似打手！不過諗深一層，其實XO仔喺度用膳每次都起碼相隔成年，而且宴會o既主題及餸菜款式都非常唔同，新寫o既食評只會道出酒店餐飲服務及質素是否能夠保持水準，相信小弟喺openrice度繼續同大家分享食經應該唔會引起爭議  。


日航酒店位於尖東核心地帶，離地鐡站步行約十至十五分鐘，過一條馬路更即可達免稅店購物，出咗名深受日籍旅客歡迎。唔知係咪受七一影響呢，今次喺大堂聽到o既居然全部係普通話對白  ，估計七一期間入住日航酒店以國內遊客為主。


雖然大堂旅客眾多，不過仍然有職員主動上前招待其他非酒店住客，更親自帶領我地上樓梯前往主席廳，貼身服務由入門口第一刻已經可以感受到，讚！三年來主席廳裝修其實都冇乜大改變，地方潔亮如新，舒適衛生，雖然係陰天，室內仍然光猛闊落，而且不失其高雅格調。


唯一明顯o既改變係房內o既卡拉OK系統進化咗，可惜歌曲卻未能同步更新，對於依點XO仔有少少失望囉！踏入主席廳，XO一家先同主人家打招呼，服務生亦隨即送上熱毛巾及酒水。一埋位，Uncle就好興高采烈地講解當日七一午宴之「五行風水」主題。


淨係聽個名都已經好有氣勢，感覺新穎獨特，賓客門亦紛紛拿起餐單研究及討論。相信好多人都知五行分為「金」、「木」、「水」、「火」、「土」，不過有幾多又聽過「金生水，水生木，木生火，火生土，土生金」呢？「五行風水」宴就係以此「五行相生」論設計而成，非常之有心思  ！


顧名思義，「乞衣雞」係乞衣發明o既，相傳用泥「土」包住隻雞，再放入火中焗製而成，又稱「土窯雞」  。烹調「乞衣雞」時雞肉有泥「土」包住，能夠鎖住油份及肉汁，所以效果非常嫩滑，意外地就連雞皮都好香脆。雞肉底有塊雀巢，又薄又脆且唔油膩，食落好健康。


除咗主菜之外，當日餐單上o既甜品都係配合咗個「五行風水」主題。以拼盤形式上，甜品根據「五行相生」排列，由左起正正就係「金生水，水生木，木生火，火生土，土生金」。如果每樣唔係細細件，恐怕連小肥都未必食得哂  ！


星加波拉茶表演就如上一次般精彩，奶茶又香又滑，辣辣o既薑味濃得黎唔會過火，驅風消滯，好一個結尾！七一假期，uncle悉心安排咗一頓超級豐富o既「五行風水」午餐同好友們分享，好讓大家動動腦筋，品嚐美食，以及欣賞表演，小弟能夠參與其中，自覺三生有幸，感激萬分  ！


所揀選o既主席廳喺尖東日航酒店，交通方便，環境寬敞優雅舒適衛生，上上下下所有工作人員亦同樣友善細心，服務周到得令人有賓至如歸之感  ！「五行風水」陣非常有諗頭，設計者及廚師們都配合得好好，食材新鮮，菜式既有心思亦多元化，美觀又美味，嘻嘻，能夠免費享用o既XO仔又點可以唔覺得抵食呢  ？


小弟上次嚐到「嵯峨野」o既美食時都差不多係兩年前o既事，當時係喺日航酒店其中一間宴會廳度參加生日酒，腦海仍然清楚記得初次欣賞餐廳以國際食材製出各款特色料理，正當味蕾環遊世界o既同時，小肥仲學曉不少日文，所以印象尤其深刻  ！


今次姨丈揀選喺「嵯峨野」請客，小肥真係十分期待！一如所有日本料理，「嵯峨野」門面，室內裝修及服務生o既衣著都好有日本風味。為方便傾偈同增添私人空間，當晚姨丈安排左一間大房，光猛潔亮舒適，最重要係唔需要坐tatami。


當晚飯局人數眾多，散叫食物會比較複雜，所以姨丈一早同經理商量好特定餐單，為求每位客人都可以品嚐到「嵯峨野」多款菜式。經理當晚更親自落場打點，細心地打聽各人對食物o既不同喜好，如素食者，不吃牛者，對蜜瓜敏感等等，繼而作出最後之餐單調整  。


XO仔真係好少過海，所以能夠再次黎到「嵯峨野」免費品嚐其有心有力o既美食，一包眼福同口福，自覺非常幸運，好感激姨丈請客都預埋小肥  ！


今次係XO仔第二次黎日航酒店o既Chairman’s Place參加飲宴。睇返自己喺openrice刊登過o既食評先知原來上次黎已經係兩年前o既事。當期時隨左享有貴賓式o既酒店級服務之外，其寬闊舒適o既迷你宴會廳，卡拉OK配備，以及精彩o既美食佳餚，所有都依然歷歷在目，印象非常深刻！


能夠喺2012年從返此處，小肥自覺三生有幸！當晚夜宴其實有個主題，就係要細嚐主人家珍藏o既一系列法國酒。小肥從不好紅酒白酒，只知道在場o既每一位貴賓都讚不絕口，其中一位賓客就連渣都唔放過添。主人家好細心周到地預先同日航酒店o既sommelier Sam哥哥及大廚鑽研餐單，為求當晚o既菜式可以同靚酒配搭得完美無瑕。


1）蕃茄鮮甜，卷入生菜變得好爽脆。2）牡丹蝦刺身喺日本餐廳就食過，牡丹蝦Tartar 都係第一次聽同食。既然係用鐡羮上，小弟當然係用羮一口食啦！入口即食到陣香草味，好醒神；肉質好得意，膠得黎又唔會黐牙。


3）拼盤中，小肥like爆個蟹餅，因為師傅喺蟹餅中加左蘋果粒，味道變得鮮甜中帶清甜，加上面層o既忌廉，口感好有層次，超正！4）以魚子醬點綴o既三文魚味道一啲都唔咸，不過個人比較喜歡生食三文魚。另外，如果魚子醬份量可以多少少就更加好。


食到一半，媽咪同表妹突然間異口同聲地極力推介和牛旁o既「甜粟米布甸」，話好有驚喜wor！佢地真係冇介紹錯，「甜粟米布甸」甜得黎清香，但因沾上和牛o既肉汁，所以同時又好野味；聽起上黎好似好複雜，但係食起上黎其實就係「好食」兩個字咁簡單！


入房準備表演，即場為各位賓客烹調馬來西亞式薄餅甜品。最愛看戲o既小肥當然冇執輸啦，一早就行左去前排拍片。        Malaysia Rotti with Peanut Butter  嘩，新鮮熱辣煮製出黎o既馬來西亞薄餅皮薄餡靚，香脆鬆化，而且唔油唔乾唔溜，小肥同大肥每人都食左幾件！


其餘冇酒瓶，即焦點在於食物o既相片小弟則另行上載。


契爺宴客，特別選擇一間XO未去過o既餐廳，藉此製造機會比小弟品評一番，真係有心！嘩，仲要揀喺間五星級酒店o既西餐廳度食，契仔當然要帶齊架撐影相寫筆記啦，事關出哂名孤寒o既XO仔一定唔會捨得自己比錢去試。


未開飯，所有客人都已經大讚酒店位置方便，主人家當然好高興啦。太太們喺金鐘太古廣場行完街可以搭「車立」直達萬豪酒店；喺九龍o既親友可以搭地鐡；有車o既友人亦可享有代客泊車服務。初初聽見餐廳個名“JW’s加州餐廳”仲以為係食漢堡包，薯條之類o既美國菜；去到見倒大廚Jordi師傅先知當晚原來係食佢家鄉o既西班牙菜，配合埋餐廳內又潮又有氣質o既室內設計，感覺可稱得上脫俗獨特。


我地人多，餐廳安排左間房比我地坐，不過服務生並無因此而忽略我地個大party，且保持五星級應有o既服務態度，誠懇有禮之餘，亦樂於幫助及滿足客人之不同需求。當晚客人未到齊，即埋位前，主人家一早安排左份驚喜比大家，就係即場手切西班牙火腿Iberico Ham，好有睇頭架！


仲要好有文化地用個熱鐡板上，真係另小弟印象深刻！Jordi師傅o既燒乳豬一啲都唔講得笑，皮脆肉嫩，腍身又夠香，而且完全冇蘇味，同我地中式煮法有得fight！雖然相睇好似好細舊，不過食完成塊都有少少滯。


原來佢係入黎調製Irish coffee比大家飲，以助消滯，仲話佢特製嗰杯除左whisky之外，仲會加入rum 同Cointreau，所以飲時會有陣甜橙味。哥仔好細心地燒杯溶糖，據說此乃令忌廉浮面o既秘訣。


不勝酒力o既XO仔飲完杯味似雞尾酒咖啡o既三料Irish Coffee自覺有少少wing wing地，要回一回魂先夠膽開車返屋企。總結，喺五星級酒店享用一頓傳統地道高質o既西班牙菜，可以話係食得舒適，且充滿驚喜。


主人家契爺為晚宴費盡心思安排特備節目及餐單，盛設得嘆為觀止，小肥真係唔敢想像埋單要幾錢。


哥哥仔解釋話「金菇菜」其實係指金菇加紫菜所炸製成之菜式，經師傅鑽研過認為此乃金菇之最佳食法。XO仔其實好驚食金菇，事關曾經因咬唔斷而哽親，造成童年陰影，不過依道金菇菜真係令我嘆為觀止！據說「海苔香酥金菇菜」係鎮店名菜之一，平時唔食金菇o既朋友都真係要去試下！


鯉魚布甸當然唔係只得個樣睇啦，三款都咁香滑美味，完全唔需要點花奶，小肥同大肥最鍾意有粒粒芒果肉o既黃色香芒布甸，食完身痕都要食！酒店而家做緊一個推廣優惠，就係逢星期一至五晚餐時段食物全面五折，而週末就七折。


我地當晚十個人，埋單連加一，千三蚊有找！平均每人百三蚊，有雞，有魚，有蝦，有牛，有菜，包埋甜品同茶芥，酒店級服務及環境，食材同菜式質高有水準，個個仲要飽到攬住個肚，我地全枱人都覺得真係超抵，所以月底前一定會返黎再幫襯！


好友知道我同哥哥都鍾意食日本菜，所以有好野一定會介紹比我地。今次佢仲好有心地擇埋日，請我地去酒店食日式buffet添，心感萬分榮幸！華美粵海酒店個地點都算幾方便，行兩步路，的士，巴士，小巴，電車，乜車都有，最遠係地鐡，要去到金鐘站或者灣仔站搭。


我地嗰日六點鐘左右到，餐廳唔係好多客，坐得都OK舒服，又唔會話太糟，只係覺得室內燈光暗左少少。雖然話係食buffet，但係食客唔需要自己攞野食，大家只要填紙仔，寫清楚要邊款食物同數量，交比哥哥仔，好快就有得食。


今次有幸黎「飯堂」食飯，全因為有兩位高我兩級o既長輩邀請，想屋企人一齊食餐晚飯聚一聚。「飯堂」個門口唔係好明顯，木造o既門口深色唔起眼，樓上所有玻璃又有厚布隔住，冇人講真係唔知嗰度有間共兩層高o既餐館。


「飯堂」室內都好西化，樓梯設計係一個好例子。 當晚我地人多，被安排到樓上最大間房入面。大房寬敞闊落，有電視睇，冷氣又足，重有一個全自動化o既私人洗手間，好舒服。因為長輩們都係酒客，所以主人家一早叫伙計安排酒杯。


餐廳所用o既酒杯全部都係方形設計，幾獨特；不過在場o既紅酒粉絲就不甚欣賞，話方形酒杯不及傳統弧形酒杯；小肥對酒唔多熟識，何況係酒杯？！所以唔敢比意見。 當晚禮賓式o既招呼已經講明主人家係常幫襯o既熟客。


負責我地間房嗰位哥哥仔好落力，態度友善誠懇，絕不馬虎；連經理Mark哥都好多時親力親為，真係好有face！成餐晚飯最令人難忘就係多款小碟，如姨丈所言，如果我地成晚只係食小碟，都已經好滿足，同好夠驚喜。


燒雲腿貌似餅乾，亦似三文治，做得非常乾身，雖然表面唔係好平滑，不過勝在超級薄身輕巧，所以小肥唔係好抗拒，更樂意試食。雲腿薄脆香口，味道香濃，咸中帶甜，兩種味道好均勻，完全唔會互搶，好精彩！Mark哥話做法好簡單，先為雲腿塗上蛋漿，加少量生粉，炸完之後再慢烘，咁就得左。


當晚係兩位長長輩請客，所以唔好意思問價錢。不過，同桌o既表姐同表姐夫之後自己再黎過，重複叫左好多相同菜式，減左條魚同鵝掌，埋單都要成一千蚊一位，聽到之後我真係愕左然，似乎我地嗰餐飯冇五位數字都唔落得樓，聽倒都覺得肉痛。


其實XO仔已經黎過富豪金殿食過幾次晚飯，只係一直懶惰，未有動筆去寫作食評。碰巧最近有兩位日籍朋友第一次黎香港玩，話想試下特色o既廣東菜，我第一度就諗倒要帶佢地黎富豪金殿；為左香港o既形象，小肥更悉心安排餐單！


富豪金殿係酒店o既中菜廳，經三層電梯上到正門，大大張龍椅歡迎客人，好有氣勢，聽講重係旅客影相o既熱點。金殿入面，主色為金色同白色，光猛潔亮，樓面好明顯比出面高好多，間格寬敞舒適，第一步踏入去就已經好有富豪feel！


另外，值得一提o既係XO同家人特別欣賞金殿內近乎零o既油煙味。埋位放好大褸，自動就會有人為外衣加套保護。茶未泡好，又會先送上熱毛巾，招呼周到，突然覺得這個冬天很溫暖。當晚所有餸菜都一早分好哂，餐具配備齊全，更衛生地每人一對公筷。


稻庭烏冬煮得好夠al dente，黑菌茸清香濕潤，瑤柱超級乾脆香口，加埋蔥花一齊食，感覺清新爽涼健康，冇得彈！完美指數足以令此餸成為「我最喜愛的單尾」！連平時唔鍾意食冷麵o既爸爸都食到拍爛手掌，重食埋媽咪嗰份添，可想而知依道中日法意混血兒有幾掂！


喺環境高雅o既金殿品嚐殿堂級美食，睇得又食得，更受到富豪式禮待，用白金卡埋單重有八折優惠，真係抵食到極呀！


XO早左半個鐘頭到，門口位姐姐話張枱未準備好，提議我去樓上個酒吧度一邊飲一邊等。 上到樓上個酒吧發覺太多人，搵個位企都好有難度，何況係走近個酒吧叫野飲？XO仔只好從樓梯口望落去，欣賞華麗而新潮o既室內裝修，同窗外個靚景啦！


真係有少少意外，因為發覺雖然酒吧咁逼人，但係樓下好多枱都未有人坐，估計都有三四成吉；酒水利潤高，係人都知，心諗莫非依D就係餐廳令客人先洗錢飲返兩杯o既技倆？！曾經聽聞過Felix個洗手間好特別，友人重話就算無需要用，都一定要去參觀一下，所以小弟就趁機入去影返兩幅相，消磨下時間。


返上酒吧，繼續視察，發現有D枱o既位置好隱蔽，角落頭盡頭都攝倒兩張二人枱，心諗會唔會就係安排比我地依D手持贈卷o既食客呢？！哈，真係比小肥估中左！ 如上圖所示，張櫈外表唔係好吸引，而且都幾細張，下圍比較有份量o既小肥唔係好夠位坐，所以勁唔舒服！


小弟建議餐廳考慮換一換椅背套，同埋用返D大張少少，而又有手柄o既櫈。始終我地個二人晚餐係免費，所以都一早預左招呼同食物會同其他客人o既有分別。觀察力及竊聽力頗強o既XO留意倒當晚全場飛嗰位西籍高級職員唔知有意定無意地冷落我地兩個；聽倒佢不時同其他客人傾計，收取意見，卻從不走近我地張枱，其實一D都無感到意外。


不過，好欣賞個超級鬆化，入口即溶o既蛋白糖結晶「pavlova」。一向都好鍾意食酸水果o既表弟就覺得個甜品好正，更形容為整頓飯o既高潮！佢解釋話個甜品好夠凍，而且生果好新鮮，無論係個別食材o既口感，味道，或者係甜品整體個溫度同配搭都係咁完美，啱哂佢口味！


！幸好我地有枝免費香檳飲，唔係埋單時一定好肉痛。食物質素只可以話係麻麻，黎Felix食飯似乎係睇裝修多過欣賞食物，所以如果要我出錢，肯定唔會黎幫襯囉！


「阿一鮑魚」個朵聽就聽得多啦，不過XO咁大個仔都未有機會踏入富臨飯店半步，皆因小弟仍然未做倒富豪，每日重喺度埋頭苦幹緊！可能人品好啦，小肥真係好有口福架，今次機緣巧合地被邀請到黎富臨食好野，萬分感激！


想話自己唔係大鄉里都唔得呀，多得uncle提點先知「阿一鮑魚」o既富臨只此一家，英文名為Forum！以前成日以為坊間其他富臨X，富臨Y全部都係跟「阿一」同集團，原來純粹係誤會；大家睇下佢地個英文名就明架啦。


富臨共三層，冇電梯，只有貨「車立」同樓梯，似乎唔係好歡迎年紀大，行動唔方便，或太好酒o既客人。貴賓房光猛闊落舒適，冷氣電視可以自己調校；雖然咁老字號，但係飯店內絕對冇舊式中餐廳陣「叔」味，桌上o既餐具亦見光鮮，更每人一雙公筷，非常衛生。


當晚派對安排喺三樓房間內，自己冇乜留意散枱既舖排，唯一係好意外地聽倒原來地下嗰層係冇洗手間o既。房內o既幾位服務生年紀雖則唔輕，不過衣著整齊，態度友善。佢地好有文化地為各位賓客以不同酒杯斟上靚酒，當晚超強VIP宴正式開始。


今次「阿一鵝肝」簡直令我神魂顛倒，可以話係有史以來食過最好食o既鵝肝！鵝肝滑溜非常，入口香軟，且毫不油膩，連底層嗰塊麵包都冇得彈，中國代表真係一Ｄ都唔失禮呀！為食既小肥好唔客氣地食左兩件添！據說當晚食倒o既「阿一鵝肝」餐牌上係冇o既，不過因為實在係太好味啦，不得不同大家分享，所以希望師傅可以考慮將依道餸列入餐牌上。


當晚飯宴接近尾聲時，先知道原來主人家係一位品茗家。上甜品前，佢特意安排伙計沖製三輪私人真藏o既普洱茶比賓客享用。對茗茶冇乜研究o既小肥黎講，嗰杯普洱非常香甜細膩濃滑，絕對冇平時喺茶樓飲嗰Ｄ普洱咁嚡口或酸澀；連患有「普洱恐懼症」o既爸爸同飲親茶都失眠o既媽媽都各飲三杯，可想而知頂級普洱o既好味程度有幾爆燈！


家中多位長輩訪港，親友特訂只招待會員o既中華總商會設宴聚舊，ＸＯ有幸地以晚輩o既身份一同參與。中華總商會會員俱樂部原來有好幾層。雖然感覺舊式左少少，不過會所好有系統地喺大堂升降機旁個牌上寫上邊位會員喺邊層訂左位，方便賓客對名撳「車立」。


俱樂部裝修非常得體，一Ｄ都唔俗氣；地方整潔闊落，光線充足，冷氣又夠，非常舒適。侍應們年紀全部比我大，但每一個都好細心有禮。唔知係咪依度Ｄ會員好鍾意飲酒o既呢，佢地斟酒速度比出面其他食肆有效率，客人o既酒杯永遠唔會吉，而且唔需要出動主人家親自加酒比客人。


不過最值得誇獎o既係個煎堆可以做到咁乾身，唔油膩；冇誇張架，唔需要借助吸油紙，碟上都絕無油積！唔洗小肥出錢，就可以食倒咁名貴而又少機會接觸到o既食物，真係感激愛錫ＸＯ仔o既親友們！


黎過日航酒店幾次，喺佢地個大堂度總係會遇到一團團o既日本遊客；無論係工作人員或客人，全部用日語溝通，好似去左個小日本咁，好得意。今次就有少少唔同，因為聽倒o既都係國語對白，似乎日航酒店o既客路並非只限日本人bor。


當日o既生日晚宴喺酒店內其中一間宴會廳舉行，食物由酒店o既日本餐廳「嵯峨野」全權負責。宴會廳樓面高，冷氣夠流通，非常寬敞舒服。一埋位，見倒餐巾同餐單上印有「嵯峨野」時，求知慾強o既賓客們都紛紛研究起餐廳名o既正確讀音。


索完一輪，先飲一口熱湯，清香感覺全身運行，爽呀！慢慢咀嚼帶子丸時，先知驚喜繼續有得黎！帶子丸可以同時爽口彈牙，而又鬆軟滑溜，不得不讚佩師傅精湛o既廚功！。帶子o既甜味香濃，質感好有豆腐同雞蛋o既影子，精彩呀！


負責店內西餅o既係日藉o既中村師傅。L'Atelier de Joël Robuchon 係一個圍繞住開放式廚房o既吧枱形餐廳，有多款tapas式小碟，客人可以一邊進膳，一邊欣賞廚師們o既廚藝表演，氣氛輕鬆。